
4 փետրվար 2005թ.
«Մամատկուլովն ու Ասկարովն ընդդեմ Թուրքիայի» գործով,
Մարդու իրավունքների եվրոպական դատարանը, հանդես գալով որպես Մեծ Պալատ, հետեւյալ կազմով՝ 

2004թ. մարտի 17-ին, սեպտեմբերի 15-ին եւ դեկտեմբերի 15-ին կայացած դռնփակ նիստերից հետո կայացրել է հետեւյալ վճիռը, որն ընդունվել է նույն օրը:  

ԸՆԹԱՑԱԿԱՐԳԸ
1 SEQ level0 \*arabic \r1 
1
. Գործի համար հիմք են հանդիսացել Ուզբեկստանի երկու քաղաքացիների՝ պրն. Ռուստամ Սուլթանի Մամատկուլովի եւ պրն. Զայնիդդին Աբդուրասուլի Ասկարովի («դիմումատուներ») կողմից, «Մարդու իրավունքների և հիմնարար ազատությունների պաշտպանության վերաբերյալ կոնվենցիայի» («Կոնվենցիա») 34-րդ հոդվածի համաձայն, Թուրքիայի Հանրապետության դեմ 1999թ. մարտի 11-ին եւ 22-ին համապատասխանաբար ներկայացված դիմում-գանգատները (թիվ 46827/99 եւ 46951/99): 
 2.  Իրավաբանական աջակցություն ստացած դիմումատուների շահերը ներկայացրել է Ստամբուլի Փաստաբանների պալատի անդամ պրն. Ի. Ս. Չարսանչակլին: Թուրքիայի կառավարության («կառավարություն») ներկայացուցիչն է եղել Մարդու իրավունքների եվրոպական դատարանում Թուրքիայի լիազոր ներկայացուցիչ պրն. Մ. Եզմենը:

3.  Դիմումները վերաբերում են դիմումատուների՝ Ուզբեկստանի Հանրապետությանը հանձնմանը: Դիմումատուները հղում են արել Կոնվենցիայի 2-րդ, 3-րդ եւ 6-րդ հոդվածներին եւ Դատարանի կանոնակարգի 39-րդ կանոնին:
4.  Դիմումները հանձնվել են Դատարանի Առաջին բաժանմունքին (կանոն 52, կ. 1): 1999թ. օգոստոսի 31-ին սույն բաժանմունքի Պալատը հետեւյալ կազմով՝ նախագահ տկն. Ե. Փալմ, դատավորներ՝ պրն. Ջ. Քասսադեվալլ, պրն. Գաուկուր Յորունդսսոն, պրն. Ռ. Թյուրմեն, պրն. Ս. Բիրսան, տկն. Վ. Թոմասսեն, պրն. Ռ. Մարուստե, եւ Բաժանմունքի քարտուղար պրն. Մ. Օ'Բոյլ, հայտարարել է դրանց ընդունելիության մասին: 
5. 2003թ. փետրվարի 6-ի իր վճռով («Պալատի վճիռ») Պալատը միաձայն վճիռ է կայացրել, որ Կոնվենցիայի 3-րդ հոդվածի խախտում տեղի չի ունեցել, որ, 6-րդ հոդվածը կիրառելի չի եղել Թուրքիայում հանձնման ընթացակարգերում, եւ որ  Կոնվենցիայի 6-րդ հոդվածի ներքո ոչ մի այլ հարց չի ծագել դիմումատուների գանգատի վերաբերյալ: Վեցն ընդդեմ մեկի ձայների հարաբերակցությամբ Պալատը նաեւ վճռել է, որ Կոնվենցիայի 34-րդ հոդվածի խախտում է տեղի ունեցել:  Եվ վերջում, Պալատը միաձայն վճռել է, որ խախտման փաստի հաստատումը արդեն իսկ բավական է դիմումատուներին հասցված ոչ նյութական վնասի արդար հատուցման համար։ Պրն․Թյուրմենի մասամբ չհամընկնող հատուկ կարծիքը կցված է որոշմանը։
 6․2003թ․ ապրիլի 28-ին Կառավարությունը դիմում է ներկայացրել՝ գործը Մեծ Պալատի  քննարկմանը հանձնելու մասին (Կոնվենցիայի 43-րդ հոդված):
     7.  2003թ. մայիսի 21-ին Մեծ Պալատի կոլեգիան որոշում է կայացրել բավարարել տվյալ դիմումը (կանոն 73): 

    8. Մեծ Պալատի կազմը ձեւավորվել է Կոնվենցիայի 27-րդ հոդվածի 2-րդ եւ 3-րդ կետերի դրույթների եւ 24-րդ կանոնի համաձայն:
   9.  Դիմումատուները եւ Կառավարությունը ներկայացրել են իրենց փաստարկները: Դիտարկումներ են եղել նաեւ Իրավաբանների միջազգային հանձնաժողովի, "Human Rights Watch" եւ «Մարդու իրավունքների հարցերով Եվրոպայի խորհրդատվական կենտրոն» իրավապաշտպան կազմակերպությունների կողմից, որոնք նախագահի կողմից թույլտվություն են ստացել մասնակցել դատավարության գրավոր հատվածին (Կոնվենցիայի 36-րդ հոդվածի կ. 2 եւ կանոն 44, կ. 2):
10.  Գործի վերաբերյալ դռնբաց լսումները տեղի են ունեցել 2004թ. մարտի 17-ին Մարդու իրավունքների պալատում (կանոն 59, կ. 3):
Դատարան են ներկայացել՝

(ա) Կառավարության անունից՝
Լիազոր ներկայացուցիչ՝ պրն. Մ. Եզմեն՝ 
                                             տկն. Մ. Գյուլշեն    


                      Խորհրդականներ՝            տկն. Վ. Սիրմեն 






                       տկն.  Հ. Սարի
 

(բ)  դիմումատուների անունից՝

Փաստաբան՝      պրն. Ի․ Շ․ Չարսանչակլի



            Խորհրդատու     պրն. Լ․ Կորկուտ


Դատարանը լսել է պրն․ Չարսանչակլիի, պրն․ Կորկուտի, պրն․ Եզմենի եւ տկն․ Սիրմենի ելույթները։ 
ՓԱՍՏԵՐԸ
I. ԳՈՐԾԻ ՀԱՆԳԱՄԱՆՔՆԵՐԸ
11․Դիմումատուները ծնվել են համապատասխանաբար 1959 եւ 1971թթ․եւ ներկայումս կալանքի տակ են գտնվում Ուզբեկստանի Հանրապետությունում։ Նրանք Ուզբեկստանի «Էրկ» (Ազատություն) ընդդիմադիր կուսակցության անդամ են։
A․ Առաջին դիմումատու
12. 1999թ․ մարտի 3-ին առաջին դիմումատուն տուրիստական վիզայի միջոցով Ստամբուլ է ժամանել Ալմա-Աթայից (Ղազախստան)։ Նա ձերբակալվել է Թուրքիայի ոստիկանության կողմից Աթաթուրքի անվան օդանավակայանում (Ստամբուլ)՝ ձերբակալման միջազգային օրդերի համաձայն եւ ոստիկանությունում նրան կալանքի տակ են վերցրել՝ Ուզբեկստանում սպանության, ռումբի պայթյունի հետեւանքով այլ անձանց վնասվածքներ պատճառելու եւ Ուզբեկստանի նախագահի վրա ահաբեկչական հարձակման փորձ կատարելու կասկածանքով: 
13.  Ուզբեկստանի Հանրապետությունը հանձնման մասին պահանջ է ներկայացրել՝ համաձայն Թուրքիայի հետ իր ունեցած երկկողմանի համաձայնագրի: 
14. 1999թ. մարտի 5-ին Բաքըրքյոյ շրջանի դատախազը միջնորդություն է ներկայացրել գործը վարող դատավորին՝ առաջին դիմումատուին կալանքի տակ պահելու ժամկետը երկարաձգելու վերաբերյալ: Առաջին դիմումատուն, իր փաստաբանի ուղեկցությամբ, դատարան է ներկայացել նույն օրը եւ կալանքի տակ է գտնվել քառասունհինգ օր՝ համաձայն «Քրեական գործերով փոխադարձ օգնության մասին» եվրոպական կոնվենցիայի:
15. 1999թ. մարտի 11-ին Բաքըրքյոյ շրջանի Քրեական դատարանի դատավորը հարցաքննել է առաջին դիմումատուին։ Դիմումների քննության արագացված ընթացակարգի համաձայն` միեւնույն օրը կայացված որոշմամբ, դատավորը հղում է արել առաջին դիմումատուին առաջադրված մեղադրանքերին եւ նշել է,  որ նշված հանցագործությունները քաղաքական կամ ռազմական բնույթ չեն կրել եւ քրեորեն պատժելի սովորական հանցագործություններ են: Դատավորը նաեւ  որոշում է կայացրել երկարաձգել կալանքի տակ պահելու ժամկետր մինչեւ դիմումատուի հանձնումը: Առաջին դիմումատուն իր փաստաբանի եւ թարգմանչի միջոցով հերքել է բոլոր մեղադրանքները եւ հայտարարել է, որ անմեղ է:
16. 1999թ. մարտի 11-ին դատավարության ընթացքում ներկայացված գրավոր դիմումներում առաջին դիմումատուի ներկայացուցիչը պնդել է, որ իր հաճախորդի գործունեությունն ուղղված է եղել իր երկրի ժողովրդավարացմանը, եւ որ քաղաքական այլախոհներն Ուզբեկստանում ձերբակալվել են իշխանությունների կողմից եւ բանտերում ենթարկվել խոշտանգումների: Նա հավելել է, որ առաջին դիմումատուն Ղազախստանում է եղել գործի դիտարկման ժամանակ եւ դիմել է թուրքական իշխանություններին՝ քաղաքական ապաստան ստանալու խնդրանքով, քանի որ նրա կյանքին վտանգ է սպառնացել: Նա պնդել է, որ իր դիմումատուն քրեական հետապնդման է ենթարկվել քաղաքական բնույթ կրող հանցագործություն կատարելու պատճառով եւ Թուրքիայի Քրեական օրենսգրքի 9-րդ հոդվածի  2-րդ կետի հիման վրա՝ խնդրել է Քրեական դատարանին մերժել Ուզբեկստանի հանձնման թույլտվության վերաբերյալ պահանջը: 
17.  1999թ. մարտի 15-ին առաջին դիմումատուն  բողոքարկել  է 1999թ. մարտի 11-ին դիմումների քննության արագացված ընթացակարգի համաձայն կայացված որոշումը Բաքըրքյոյ շրջան քաղաքի Երդվյալների դատարան:  Քննելով գործը՝ Երդվյալների դատարանը 1999թ. մարտի 19-ին մերժել է առաջին դիմումատուի կողմից ներկայացված բողոքը:  
B.  Երկրորդ դիմումատու
18.  Երկրորդ դիմումատուն մուտք է գործել Թուրքիա 1998թ. դեկտեմբերի 13-ին կեղծ անձնագրով: 1999թ. մարտի 5-ին, Ուզբեկստանի Հանրապետության՝ վերջինիս հանձնելու վերաբերյալ պահանջի հիման վրա, Թուրքիայի ոստիկանությունը ձերբակալել է նրան եւ կալանքի տակ վերցրել՝ Ուզբեկստանում սպանություն կատարելու, ռումբի պայթյունի միջոցով այլ անձանց վնասվածքներ պատճառելու եւ Ուզբեկստանի նախագահի վրա ահաբեկչական հարձակման փորձ կատարելու կասկածանքով:
19. 1999թ. մարտի 7-ին Բաքըրքյոյ շրջանի դատախազը միջնորդություն է ներկայացրել գործը վարող դատավորին՝ երկրորդ դիմումատուին կալանքի տակ պահելու ժամկետը երկարաձգելու համար: Նույն օրը երկրորդ դիմումատունին դատարան են բերել, եւ դատավորը երկարաձգել է նրա՝ կալանքի տակ գտնվելու ժամկետը:
20.  1999թ. մարտի 11-ին կայացած դատական նիստի ժամանակ երկրորդ դիմումատուի ներկայացուցիչը նշել է, որ իր հաճախորդին առաջադրված մեղադրանքը քաղաքական բնույթ է կրում, եւ, որ քաղաքական այլախոհներն Ուզբեկստանում ձերբակալվել են իշխանությունների կողմից եւ բանտերում ենթարկվել են խոշտանգումների: Նա նաեւ հավելել է, որ երկրորդ դիմումատուն գործի դիտարկման ժամանակ Թուրքիայում է գտնվել կեղծ անձնագրով: 
21. 1999թ. մարտի 12-ի նամակում Ֆաթիհ շրջանի դատախազը դիմել է Ֆաթիհ շրջանի Քրեական դատարանին՝ պարզելու համար երկրորդ դիմումատուի քաղաքացիությունը եւ ենթադրյալ հանցագործությունների բնույթը:
22.  1999թ. մարտի 15-ի որոշմամբ, դիմումատուին լսելուց հետո, Քրեական դատարանը սահմանել է նրա քաղաքացիությունը եւ հանցագործության բնույթը՝ համաձայն Թուրքիայի Քրեական օրենսգրքի 9-րդ հոդվածի: Դատարանը որոշում է կայացրել, որ  նրան առաջադրված մեղադրանքները քաղաքական կամ ռազմական բնույթ չեն կրում, այլ քրեորեն պատժելի  սովորական հանցագործություններ են: Դատարանը նաեւ որոշում է կայացրել երկարաձգել նրան կալանքի տակ պահելու ժամկետր մինչեւ հանձնումը:
23. 1999թ. մարտի 18-ին երկրորդ դիմումատուն Ստամբուլի Երդվյալների դատարան է բողոքարկել 1999թ. մարտի 15-ին կայացված որոշումը: Քննելով գործը՝ Երդվյալների դատարանը 1999թ.  մարտի 26-ին բողոքը մերժել  է:
C. Դիմումատուների հանձնումը եւ հետագա իրադարձությունները 

24.  1999թ. մարտի 18-ին Դատարանի համապատասխան Պալատի նախագահը որոշում է կայացրել ծանուցել Կառավարությանը, կանոնագրքի 39-րդ կանոնի համաձայն, կողմերի շահերից ելնելով եւ դատավարության պատշաճ իրականացման նպատակով, չհանձնել դիմումատուներին Ուզբեկստանին մինչեւ իրավասու Պալատի քննությունը, որը տեղի էր ունենալու 1999թ. մարտի 23-ին:
25.  1999թ. մարտի 19-ին Թուրքիայի իշխանությունները որոշում են կայացրել դիմումատուների հանձնման թույլտվության վերաբերյալ:
26. 1999թ. մարտի 23-ին Պալատը որոշում է կայացրել երկարաձգել միջանկյալ միջոցառման կիրառման ժամկետը՝  39-րդ կանոնի համաձայն, մինչեւ հետագա ծանուցումը: 
27.  1999թ. մարտի 27-ին դիմումատուները հանձնվել են Ուզբեկստանի իշխանություններին:

28.  Կառավարությունն իր՝ 1999թ. ապրիլի 19-ի նամակում տեղեկացրել է Դատարանին, որ Ուզբեկստանի իշխանություններից երկու դիմումատուների առնչությամբ հետեւյալ երաշխիքներն է ստացել. 1999թ. մարտի 9-ին եւ ապրիլի 10-ին Անկարայում Ուզբեկստանի դեսպանատունը Արտաքին գործերի նախարարություն է ուղարկել երկու գրություն, որոնց կից ներկայացվել է Ուզբեկստանի Հանրապետության դատախազի կողմից ուղարկված երկու նամակ, որոնցում ասվում է՝  
«Դիմումատուների սեփականությունը ենթակա չի լինելու բռնագրավման եւ դիմումատուները չեն ենթարկվելու խոշտանգումների կամ չեն դատապարտվելու մահապատժի:
Ուզբեկստանի Հանրապետությունը անդամակցում է ՄԱԿ-ի՝ Խոշտանգումների դեմ կոնվենցիային եւ ընդունում ու հաստատում է իր՝ սույն Կոնվենցիայի դրույթների պահանջները պահպանելու պարտավորությունները ինչպես Թուրքիայի, այնպես էլ, ընդհանուր առմամբ, միջազգային հանրության հանդեպ»: 
29.  1999թ. հունիսի 11-ին Կառավարությունը Դատարան է ուղարկել Ուզբեկստանի Արտաքին գործերի նախարարության կողմից ստացված 1999թ. հունիսի 8-ի դիվանագիտական գրությունը, որում նշվել է հետեւյալը՝  
«Ուզբեկստանի դատական իշխանությունների կողմից իրականացված հետաքննությունից ակնհայտ է դառնում, որ պրն. Մամատկուլովն ու պրն. Ասկարովը 1997թ. մայիսից ակտիվ դեր են խաղացել Ուզբեկստանի Հանրապետության ղեկավարության եւ բնակչության դեմ ուղղված ահաբեկչական գործողությունների պլանավորման եւ կազմակերպման հարցերում՝ որպես հայտնի կրոնական ծայրահեղականներ Ս. Հ.-ի եւ Տ. Ի.-ի գլխավորած հանցագործ կազմակերպության անդամներ:
Այլ երկրների հետախուզական ծառայությունների հետ համագործակցության միջոցով ձեռք բերված տեղեկատվությունից ակնհայտ է, որ պրն. Մամատկուլովն ու պրն. Ասկարովը հանցագործություններ են կատարել Ղազախստանում եւ Ղրղզստանում:
Նախապես ձեռք բերված ապացույցների հիման վրա կազմված մեղադրական եզրակացության մեջ ներառված են մի շարք մեղադրանքներ՝ հանցագործ կազմակերպության ստեղծում, ահաբեկչություն, ահաբեկչական հարձակում նախագահի վրա, իշխանության բռնազավթում ուժ կիրառելու կամ սահմանադրական կարգը տապալելու միջոցով, հրդեհ, կեղծ փաստաթղթերի վաճառք եւ կանխամտածված սպանություն:
Բոլոր քննչական գործողություններն անցկացվել են նրանց փաստաբանների մասնակցությամբ: Մեղադրյալներն իրենց կամքով  հանդես են եկել հանցագործ կազմակերպության գործունեության եւ դրանցում իրենց մասնակցության վերաբերյալ հայտարարություններով: Սույն տեղեկատվությունը հաստատվել է ձեռք բերված այլ ապացույցների միջոցով:
Պրն. Մամատկուլովի եւ պրն. Ասկարովի առնչությամբ Ուզբեկստանի դատախազի ներկայացրած երաշխիքները համահունչ են, ՄԱԿ-ի` 1984թ. դեկտեմբերի 10-ի Խոշտանգումների եվ այլ դաժան, անմարդկային կամ արժանապատվությունը նվաստացնող վերաբերմունքի կամ պատժի դեմ կոնվենցիայի համաձայն սահմանված Ուզբեկստանի պարտավորությունների հետ: 
Մեղադրյալները եւ նրանց փաստաբաններն ուսումնասիրել են մեղադրող կողմի եւ դատավարության՝  հետաքննությանն առնչվող ապացույցները եւ նրանց տրամադրվել է Գերագույն դատարանի մեղադրական եզրակացության պատճեն:
Հետաքննության եւ դատավարության ընթացքում մեղադրյալների անվտանգությունն ապահովվել է անվտանգ շինությունների միջոցով (տվյալ նպատակի համար հատուկ կահավորված բանտախցեր),  եւ անհրաժեշտ քայլեր են ձեռնարկվել նրանց վրա հարձակումները կանխելու նպատակով:
Վերջերս մեղադրյալների գործով Գերագույն դատարանում սկսել են դռնբաց լսումները: Լսումներին մասնակցում են տեղական եւ օտարերկրյա մամուլի ներկայացուցիչները: Լսումներին ներկա են գտնվում նաեւ դիվանագիտական առաքելությունների անդամներ եւ իրավապաշտպան կազմակերպությունների ներկայացուցիչներ: Լսումներին կարող են մասնակցել նաեւ Թուրքիայի Հանրապետության դեսպանատան ներկայացուցիչները»:
30.  1999թ. հուլիսի 8-ի նամակում Կառավարությունը Դատարանին տեղեկացրել է, որ 1999թ. հունիսի 28-ին կայացված վճռով, Ուզբեկստանի Հանրապետության Գերագույն դատարանը մեղադրյալներին մեղավոր է ճանաչել նրանց առաջադրված մեղադրանքներում եւ դատապարտել է նրանց ազատազրկման: 
31. Դատարանին ուղղված 1999թ. սեպտեմբերի 15-ի նամակում դիմումատուների ներկայացուցիչները նշել են, որ  չեն կարողացել կապ հաստատել իրենց հաճախորդների հետ, որ Ուզբեկստանում բանտային վատ պայմաններ են եւ, որ բանտարկյալները ենթարկվում են խոշտանգումների: Ի թիվս այլնի, նրանք նշել են՝ 
«...

Ուզբեկստանի Հանրապետությունում դիմումատուները զրկվել են արդար դատավարության իրենց իրավունքից:  Հանրային բաց լսումներ անցկացնելու մասին օրենքը չի պահպանվել: Դիմումատուների գործով դատավարության վերաբերյալ մենք տեղեկատվություն ստանում ենք միայն Ուզբեկստանի իշխանություններից:
1999թ. հունիսի 25-ին մենք գրություն ենք ուղարկել Անկարայում Ուզբեկստանի դեսպանատուն՝ թույլտվություն խնդրելով ներկա գտնվել դատավարությանը որպես դիտորդներ՝ հաշվի առնելով մեր՝ փաստաբան լինելու հանգամանքը, սակայն պատասխան չենք ստացել: 
Ինչ վերաբերում է այն պնդմանը, որ դիմումատուների գործով դատավարությանը ներկա են գտնվել տեղական եւ օտարերկրյա մամուլի, իրավապաշտպան կազմակերպությունների ներկայացուցիչներ»,ապա Ուզբեկստանում գործող միակ հասարակական կազմակերպությունը, որը կարողացել է մասնակցել  դատավարությանը, "Human Rights Watch" կազմակերպությունն է: Չնայած մենք հարցումներ ենք ուղարկել այդ կազմակերպություն՝ մեզ չի հաջողվել մանրամասն տեղեկատվություն ստանալ դատական լսումների եւ դատավարության վերաբերյալ: 
Դիմումատուների հանձնումից հետո մենք չենք կարողացել նրանց հետ կապ հաստատել նամակով կամ հեռախոսով: Մինչեւ հիմա մեզ չի հաջողվել կապ հաստատել նրանց հետ:  Տվյալ իրավիճակը հաստատում է մեր կասկածներն առ այն, որ դիմումատուները չեն գտնվում պատշաճ բանտային պայմաններում:
1999թ. հուլիսի 9-ին Դատարանի կողմից ուղարկված նամակի եւ մամուլում հրապարակված տեղեկատվության համաձայն՝ պրն. Մամատկուլովը դատապարտվել է քսան տարվա ազատազրկման: Սա Ուզբեկստանի Քրեական օրենսգրքով սահմանված առավելագույն պատիժն է: Բացի այդ, եթե հաշվի առնենք Ուզբեկստանի բանտերում կալանքի տակ պահելու պայմանները եւ մասնավորապես խոշտանգումների կիրառումը, շատ դժվար է բանտարկյալների համար պատիժը կրել բանտային նման պայմաններում: Ավելին, շատերը կարծում են, որ ազատազրկման լրացուցիչ ժամկետ է սահմանվում որոշ բանտարկյալների, հատկապես խոսքի ազատության հետ կապված հանցագործություններում դատապարտված անձանց համար»:  
32. 2001թ. հոկտեմբերի 15-ին Ուզբեկստանի Արտաքին գործերի նախարարությունը Տաշքենդում  Թուրքիայի դեսպանատուն է ուղարկել հետեւյալ տեղեկատվությունը. 

«1999թ. հունիսի 28-ին Ուզբեկստանի Հանրապետության Գերագույն դատարանը Ռ.Մամատկուլովին եւ Զ. Ասկարովին մեղավոր է ճանաչել ստորեւ նշվող հանցագործություններում եւ դատապարտել է նրանց համապատասխանաբար քսան եւ տասնմեկ տարվա ազատազրկման: 
Ռ. ՄԱՄԱՏԿՈՒԼՈՎ
(a)  Տասնութ տարվա ազատազրկում՝ համաձայն Քրեական օրենսգրքի 28-րդ եւ 97-րդ հոդվածների (սպանություն ծանրացնող հանգամանքներում, մասնավորապես՝ 
(i)   երկու եւ ավելի անձանց սպանություն;

(ii)  անձի սպանություն՝ ծառայողական պարտականությունները կատարելիս կամ նման անձի մերձավոր ազգականի սպանություն;

(iii)  այլ անձանց կյանքը վտանգող միջոցների կիրառում;

(iv)  դաժան միջոցների կիրառում;

(v)   շահադիտական դրդապատճառներով կատարված հանցագործություն;

(vi)  կրոնական դրդապատճառներով կատարված հանցագործություն;

(vii) այլ հանցագործքություն թաքցնելու կամ դրա կատարումը հեշտացնելու նպատակով կատարված հանցագործություն;

(viii) անձանց խմբի կամ հանցագործ կազմակերպության կողմից վերջինիս նպատակների համար կատարված հանցագործություն; 

  (ix) ռեցիդիվ (կրկնահանցագործություն));


(b) Տասնութ տարվա ազատազրկում՝ համաձայն Քրեական օրենսգրքի 155-րդ հոդվածի 3-րդ մասի (a) եւ (b) կետերի (ահաբեկչություն);
(c) Տաս տարվա ազատազրկում՝  համաձայն Քրեական օրենսգրքի 156-րդ հոդվածի 2-րդ մասի  (d)  կետի (հրահրում ատելության եւ թշնամական գործողությունների, որը հանգեցնում է խտրականության՝ ռասայական եւ կրոնական համոզմունքների հիման վրա);

(d)  Տասնութ տարվա ազատազրկում՝ համաձայն Քրեական օրենսգրքի 158-րդ հոդվածի 1-ին մասի (ահաբեկչական հարձակման փորձ Ուզբեկստանի Հանրապետության նախագահի վրա);

(e) Տասնութ տարվա ազատազրկում՝ համաձայն Քրեական օրենսգրքի 159-րդ հոդվածի 4-րդ մասի (Ուզբեկստանի Հանրապետության սահմանադրական կարգը խախտելու փորձ, դավադրություն իշխանությունը բռնազավթելու կամ Ուզբեկստանի Հանրապետության սահմանադրական կարգը տապալելու նպատակով);

(f)  Տասնհինգ տարվա ազատազրկում՝ համաձայն Քրեական օրենսգրքի 161-րդ հոդվածի (գույքի ոչնչացման կամ առողջությանը վնաս հասցնելու փորձ, պետական մարմինների գործունեությանը խոչընդոտելու եւ սոցիալական, քաղաքական եւ տնտեսական կայունությունը խափանելու նպատակով կատարված զանգվածային սպանություններ);

      (g)  Տասներկու տարվա ազատազրկում՝ համաձայն Քրեական օրենսգրքի 168-րդ հոդվածի 4-           րդ մասի (a) եւ (b) կետերի (անձանց խմբի կողմից կամ նրանց շահերից ելնելով կատարված խարդախություն, խարդախությամբ կամ խաբեությամբ այլ անձանց գույքի յուրացում);

(h) Տաս տարվա ազատազրկում՝ համաձայն 223-րդ հոդվածի 2-րդ մասի (b) կետի (անօրինական եւ կանխամտածված կերպով Ուզբեկստանի տարածք մուտք գործելը կամ այն լքելը);
(i) Երկու տարով հասարակական աշխատանքներ՝ համաձայն 228-րդ հոդվածի 3-րդ մասի (փաստաթղթերի, կնիքների, դրոշմակնիքների եւ բլանկների կեղծում, կիրառում եւ վաճառք);

(j)  Տասնութ տարվա ազատազրկում՝ համաձայն 242-րդ հոդվածի 1-ին մասի (զինված խմբավորման կամ հանցախմբի ստեղծում՝ հանցագործություններ կատարելու, տվյալ խմբավորման մեջ կամ հանցախմբում իշխանություն ստանալու կամ հատուկ դեր ունենալու համար):
Քրեական օրենսգրքի 59-րդ հոդվածի համաձայն (պատիժների միավորում մի քանի հանցագործությունների համար)՝ դատապարտվում է քսան տարվա ազատազրկման՝  փակ ուղղիչ հիմնարկում:
Ներկայումս Ռ. Մամատկուլովն իր պատիժը կրում է Նավոյի նահանգի Ներքին վերահսկողության հարցերով գրասենյակի իրավասության ներքո գտնվող Զարաֆշան քաղաքում տեղակայված բանտում: Նրա առողջական վիճակը լավ է եւ նրան կարող են տեսակցել իր մերձավոր ազգականները: 2001թ. օգոստոսի 22-ի «Համաներման մասին» որոշման համաձայն նա համաներման չի արժանացել:
Զ. Աբդուրասուլի ԱՍԿԱՐՈՎ

(ա)  Տաս տարվա ազատազրկում՝ համաձայն Քրեական օրենսգրքի 28-րդ եւ 97-րդ հոդվածների (սպանություն ծանրացնող հանգամանքներում, մասնավորապես՝ 

(i)   երկու եւ ավելի անձանց սպանություն;

(ii)  անձի սպանություն՝ ծառայողական պարտականությունները կատարելիս կամ նման անձի մերձավոր ազգականի սպանություն;

(iii)  այլ անձանց կյանքը վտանգող միջոցների կիրառում;

(iv)  դաժան միջոցների կիրառում;

(v)  շահադիտական դրդապատճառներով կատարված հանցագործություն;

(vi) կրոնական դրդապատճառներով կատարված հանցագործություն;

(vii)  այլ հանցագործություն թաքցնելու կամ դրա կատարումը հեշտացնելու նպատակով կատարված հանցագործություն;

(viii) անձանց խմբի կամ հանցագործ կազմակերպության կողմից վերջինիս նպատակների համար կատարված հանցագործություն 

  (ix)  ռեցիդիվ (կրկնահանցագործություն));

(b)  Տաս տարվա ազատազրկում՝ համաձայն Քրեական օրենսգրքի 155-րդ հոդվածի 2-րդ մասի (ա) եւ (բ) կետերի (այլ անձի մահվանը հանգեցնող ահաբեկչական ակտ);

(c)  Տաս տարվա ազատազրկում՝  համաձայն Քրեական օրենսգրքի 156-րդ հոդվածի 2-րդ մասի  (դ) կետի (հրահրում ատելության եւ թշնամական գործողությունների, որը հանգեցնում է խտրականության՝ ռասայական եւ կրոնական համոզմունքների հիման վրա);

(d)  Ինը տարվա ազատազրկում՝ համաձայն Քրեական օրենսգրքի 158-րդ հոդվածի 1-ին մասի (ահաբեկչական հարձակման փորձ Ուզբեկստանի Հանրապետության նախագահի վրա);

(e) Ինը տարվա ազատազրկում՝ համաձայն Քրեական օրենսգրքի 159-րդ հոդվածի 4-րդ մասի (Ուզբեկստանի Հանրապետության սահմանադրական կարգը խախտելու փորձ, դավադրություն իշխանությունը բռնազավթելու կամ Ուզբեկստանի Հանրապետության սահմանադրական կարգը տապալելու նպատակով);

(f)  Ինը տարվա ազատազրկում՝ համաձայն Քրեական օրենսգրքի 161-րդ հոդվածի (գույքի ոչնչացման կամ առողջությանը վնաս հասցնելու փորձ, պետական մարմինների գործունեությանը խոչընդոտելու եւ սոցիալական, քաղաքական եւ տնտեսական կայունությունը խափանելու նպատակով կատարված զանգվածային սպանություններ);

(g) Ինը տարվա ազատազրկում՝ համաձայն Քրեական օրենսգրքի 173-րդ հոդվածի 3-րդ մասի (b) կետի (այլ անձանց պատկանող գույքի ոչնչացում կամ միտումնավոր վնասի պատճառում այլ անձանց պատկանող գույքին՝ մի խումբ անձանց կողմից կամ տվյալ խմբի շահերից ելնելով);

(h) Տաս տարվա ազատազրկում՝ համաձայն 223-րդ հոդվածի 2-րդ մասի (b) կետի (անօրինական եւ կանխամտածված կերպով Ուզբեկստանի տարածք մուտք գործելը կամ այն լքելը);
(i)  Երկու տարով հասարակական աշխատանքներ՝ համաձայն 228-րդ հոդվածի 3-րդ մասի (փաստաթղթերի, կնիքների, դրոշմակնիքների եւ բլանկների կեղծում, կիրառում եւ վաճառք);

(j)  Տաս տարվա ազատազրկում՝ համաձայն 242-րդ հոդվածի 1-ին մասի (զինված խմբավորման կամ հանցախմբի ստեղծում՝ հանցագործություններ կատարելու, տվյալ խմբավորման մեջ կամ հանցախմբում իշխանություն ստանալու կամ հատուկ դեր ունենալու համար):
Քրեական օրենսգրքի 59-րդ հոդվածի համաձայն (պատիժների միավորում մի քանի հանցագործությունների համար)՝ դատապարտվում է 11 տարվա ազատազրկման՝ փակ ուղղիչ հիմնարկում:
Ներկայումս Զ. Ասկարովն իր իր պատիժը կրում է Կաշկադարիա նահանգի Ներքին վերահսկողության հարցերով գրասենյակի իրավասության ներքո գտնվող Սայհալի քաղաքում տեղակայված բանտում: Նրա առողջական վիճակը լավ է եւ նրան կարող են տեսակցել իր մերձավոր ազգականները: 2001թ. օգոստոսի 22-ի «Համաներման մասին» որոշման համաձայն նա համաներման չի արժանացել:
33.  2001թ. հոկտեմբերի 23-ին տեղի ունեցած դատավարության ընթացքում Կառավարությունը տեղեկացրել է Դատարանին, որ 2001թ. հոկտեմբերի 19-ին Տաշքենդ քաղաքում Թուրքիայի դեսպանատան երկու ներկայացուցիչներ այցելել են դիմումատուներին` Զարաֆշան եւ Սայհալի քաղաքներում գտնվող բանտերում, որոնք Տաշքենդից համապատասխանաբար 750 եւ 560 կմ հեռավորության վրա են գտնվում: Համաձայն դեսպանատան ներկայացուցիչների՝  դիմումատուների առողջական վիճակը լավ է եղել, եւ նրանք չեն բողոքել բանտային պայմաններից:
34.  2001թ. դեկտեմբերի 3-ին Ուզբեկստանի իշխանությունները Կառավարությանն են փոխանցել բժշկական տեղեկանքներ, որոնք կազմվել են այն բանտերում աշխատող բժիշկների կողմից, որտեղ կալանքի տակ են գտնվում դիմումատուները: Բժիշկները կատարել են հետեւյալ եզրակացությունները՝ 
            «... Պրն. Մամատկուլովը ձերբակալվել է 2000 թ. դեկտեմբերի 9-ին: Բերման ենթարկվելու պահին առողջական որեւէ խնդիրներ չի ունեցել: 2000թ. դեկտեմբերի 14-ին եւ 2001թ. ապրիլի 2-ին անցկացված բուժզննությունների արդյունքում որեւէ պաթոլոգիական ախտանիշներ չեն բացահայտվել:
      2001թ. նոյեմբերի 19-ին բանտարկյալը բանտի բժշկական կենտրոն է դիմել՝ ընդհանուր թուլության  եւ հազի գանգատներով ... զննումից հետո նրա մոտ ախտորոշվել է սուր բրոնխիտ եւ դեղորայք է նշանակվել...»:
«... Պրն. Աբդուրասուլի Ասկարովը ձերբակալվել է 2001թ. հուլիսի 21-ին: Բերման ենթարկվելու պահին առողջական որեւէ խնդիրներ չի ունեցել: 2001թ. հուլիսի 25-ին, օգոստոսի 30-ին եւ հոկտեմբերի 23-ին անցկացված բուժզննությունների արդյունքում որեւէ պաթոլոգիական ախտանիշներ չեն բացահայտվել...»:


35.  Ուզբեկստանի իշխանությունների կողմից ներկայացված ցուցակների հիման վրա՝ 2004թ. ապրիլի 16-ին Կառավարությունը տեղեկացրել է Դատարանին, որ 2002թ. հունվարից մինչեւ 2004թ. ընկած ժամանակահատվածում դիմումատուներին մի քանի անգամ այցելել են վերջիններիս մերձավոր ազգականները:

36.  Առ այսօր դիմումատուների ներկայացուցիչներին չի հաջողվել կապ հաստատել դիմումատուների հետ: 

II. ՀԱՄԱՊԱՏԱՍԽԱՆ ՆԵՐՊԵՏԱԿԱՆ ՕՐԵՆՍԴՐՈՒԹՅՈՒՆԸ
A. Քրեական իրավունք
37. Քրեական օրենսգրքի 9-րդ հոդվածի համաձայն՝ 
«Թուրքական կողմը չի պարտավորվում, քաղաքական կամ նման բնույթ կրող հանցագործությունների պատճառով, իրականացնել օտարերկրյա քաղաքացու հանձնման վերաբերյալ այլ պետության պահանջը: 
Այլ պետության պահանջով օտարերկրյա քաղաքացու հանձնման դեպքում՝ տվյալ անձի գտնվելու վայրում տվյալ գործով իրավասու քրեական դատարանը պետք է որոշում կայացնի տվյալ անձի քաղաքացիության եւ կատարված հանցագործության բնույթի վերաբերյալ:
Հանձնելու մասին պահանջը ենթակա չէ բավարարման, եթե քրեական դատարանը պարզում է, որ տվյալ անձը Թուրքիայի քաղաքացի է կամ որ կատարված հանցագործությունը կրում է քաղաքական կամ ռազմական կամ նման բնույթ:  
Կառավարությունը կարող է բավարարել հանձնելու մասին պահանջը, եթե քրեական դատարանը պարզում է, որ անձը, որին հանձնելու վերաբերյալ պահանջ է ներկայացվել, այլ երկրի քաղաքացի է, եւ որ կատարված հանցագործությունը քրեորեն պատժելի սովորական հանցագործություն է…»:
B.  Հանձնում

38.  Թուրքիայի եւ Ուզբեկստանի միջեւ հանձնումը կանոնակարգվում է Թուրքիայի եւ Ուզբեկստանի Հանրապետությունների միջեւ կնքված «Քաղաքացիական, առեւտրային եւ քրեական հարցերում փոխադարձ օգնության մասին» համաձայնագրի միջոցով, որն ուժի մեջ է մտել 1997թ. դեկտեմբերի 18-ին: Սույն համաձայնագրի համապատասխան դրույթի համաձայն՝               «Պայմանավորվող կողմերը պարտավորվում են, սույն համաձայնագրով նախատեսված հանգամանքներում եւ պայմաններում, միմյանց հանձնել իրենց տարածքում հայտնաբերված անձանց, որոնք մեղադրվում են կամ մեղավոր են ճանաչվել այլ Կողմի իրավասության շրջանակներում կատարված հանցագործության մեջ»:
III. ՀԱՄԱՊԱՏԱՍԽԱՆ ՄԻՋԱԶԳԱՅԻՆ ԻՐԱՎՈՒՆՔ ԵՎ ՊՐԱԿՏԻԿԱ
A. «Միջազգային պայմանագրերի իրավունքի մասին» 1969 թ. Վիեննայի կոնվենցիա 
39.  Համաձայն 1969թ. Վիեննայի կոնվենցիայի «Մեկնաբանման ընդհանուր կանոն» վերնագրով 31-րդ հոդվածի՝ 
«1.  Պայմանագիրը պետք է մեկնաբանվի բարեխղճորեն՝ պայմանագրի հասկացությունների` դրանց համատեքստում ունեցած սովորական նշանակությանը համապատասխան, ինչպես նաև հաշվի առնելով պայմանագրի խնդիրն ու նպատակը:
2.  Պայմանագիրը մեկնաբանելու համար համատեքստը, բացի տեքստից, այդ թվում նախաբանից և հավելվածներից, ներառում է նաև.

ա) պայմանագրին վերաբերող ցանկացած համաձայնություն, որը կայացվել է բոլոր մասնակիցների միջև պայմանագրի կնքման առնչությամբ,

 բ) ցանկացած փաստաթուղթ, որը կազմվել է մեկ կամ մի քանի մասնակիցների կողմից՝ կապված պայմանագրի կնքման հետ, և մյուս մասնակիցների կողմից ընդունվել է որպես պայմանագրին վերաբերող փաստաթուղթ։

3.  Համատեքստի հետ միաժամանակ հաշվի են առնվում. 

(a) պայմանագրի մեկնաբանման կամ դրա դրույթների կիրառման վերաբերյալ մասնակիցների միջև հետագա ցանկացած համաձայնություն, 

(b) պայմանագրի կիրառման հետագա պրակտիկան, որը սահմանում է դրա մեկնաբանման վերաբերյալ մասնակիցների համաձայնությունը,
 գ) մասնակիցների հարաբերություններում կիրառելի միջազգային իրավունքի ցանկացած համապատասխան նորմ։ 
4. Հասկացությանը հատուկ նշանակություն է տրվում այն դեպքում, երբ պարզվել է, որ մասնակիցները նման մտադրություն են ունեցել:
 B. Մարդու իրավունքների պաշտպանության համընդհանուր համակարգ
1.  ՄԱԿ-ի Մարդու իրավունքների կոմիտե
40.  ՄԱԿ-ի` Մարդու իրավունքների կոմիտեի կանոնակարգի 86-րդ կանոնի համաձայն՝ 
«Կոմիտեն իրավասու է նախօրոք, մինչեւ անդամ պետությանը տվյալ ստացված դիմումի վերաբերյալ իր կարծիքը հայտնելը, տեղեկացնել տվյալ պետությանը իր դիրքորոշման մասին. արդյոք  հարկ է միջանկյալ միջոցառումներ ձեռնարկել՝ խուսափելու համար ենթադրյալ խախտումից տուժած անձին անդառնալի վնաս պատճառելուց: Այս դեպքում կոմիտեն պետք է տեղեկացնի տվյալ մասնակից պետությանը, որ միջանկյալ միջոցառումների կիրառելիության վերաբերյալ իր նման դիրքորոշումը չի ենթադրում որեւէ որոշում՝ ըստ դիմումի էության»:
41. 1994թ. հուլիսի 26-ի («Գլեն Էշբին ընդդեմ Տրինիդադի եւ Տոբագոյի» գործ) իր վճռով կոմիտեն առաջին անգամ բախվել է այնպիսի դեպքի հետ, երբ պետությունը հրաժարվել է գործել մահապատիժը կասեցնելու պահանջի վերաբերյալ սահմանված միջանկյալ միջոցառումներին համապատասխան: Այն նշել է, որ վավերացնելով Լրացուցիչ արձանագրությունը, մասնակից պետությունը պարտավորություն է ստանձնել Արձանագրության համաձայն համագործակցել կոմիտեի հետ դատավարությունների ընթացքում եւ, որ այն չի կատարել Լրացուցիչ արձանագրությամբ եւ Դաշնագրով սահմանված իր պարտավորությունները (Մարդու իրավունքների կոմիտեի զեկույց, հատոր I): 
42. 2000թ. հոկտեմբերի 19-ի իր վճռում («Դանթե Պիանդիոնգը, Խեսուս Մորալիոսը եւ Արչի Բուլանն ընդդեմ Ֆիլիպինների» գործ) Կոմիտեն նշել է՝
«Միանալով Լրացուցիչ արձանագրությանը՝ դաշնագրին անդամակցող պետությունը ընդունում է Մարդու իրավունքների կոմիտեի՝ դաշնագրով (նախաբան եւ հոդված 1) սահմանված իրավունքների խախտման զոհ դարձած անձանցից գանգատներ ստանալու եւ դրանք դիտարկելու  իրավասությունը: Պետության՝ Արձանագրությանը միանալը ենթադրում է կոմիտեի հետ բարեխղճորեն համագործակցելու պարտավորության ստանձնում՝ նրան թույլատրելու եւ լիազորելու համար դիտարկել նման գանգատներ եւ դրանց ուսումնասիրությունից հետո ուղարկել իր դիրքորոշումը մասնակից պետությանը եւ տվյալ անձին (55-րդ հոդվածի 1-ին եւ 4-րդ կետեր): Սույն պարտավորությունների հետ անհամատեղելի է մասնակից պետության կողմից կատարված ցանկացած գործողություն, որը խանգարում կամ խոչընդոտում է Կոմիտեին դիտարկել եւ ուսումնասիրել դիմումը, ինչպես նաեւ արտահայտել իր դիրքորոշումը: Բացի դաշնագրի այն խախտումներից, որոնցում մասնակից պետությունը մեղադրվում է դիմումի մեջ, մասնակից պետությունը լրջորեն խախտում է Լրացուցիչ արձանագրությամբ սահմանված իր պարտավորությունները, եթե խանգարում կամ խոչընդոտում է  Կոմիտեին դիտարկել դաշնագրի խախտումներ ենթադրող գանգատները, կամ եթե Կոմիտեի կողմից քննության իրականացումը համարում  է ոչ էական, իսկ արտահայտված կարծիքը՝ անարդյունավետ եւ անիմաստ: 
  ...

...

Դաշնագրի 39-րդ հոդվածի ներքո ընդունված Կոմիտեի կանոնակարգի 86-րդ կանոնի համաձայն՝ միջանկյալ միջոցառումները հիմնարար դեր են խաղում Արձանագրության համաձայն Կոմիտեի կողմից իր դերը կատարելու համար: Այս կանոնի անտեսումը հատկապես այնպիսի անշրջելի միջոցառումների կիրառմամբ, ինչպիսին է ենթադրյալ տուժած անձին մահապատժի ենթարկելը կամ նրան երկրից արտաքսելը, խախտում է Լրացուցիչ արձանագրության միջոցով դաշնագրով սահմանված իրավունքների պաշտպանությունը»: 
Կոմիտեն հաստատել է սույն սկզբունքը 2003թ. մայիսի 15-ի իր վճռում («Սխոլամ Վեիսն ընդդեմ Ավստրիա» գործ):
2.  ՄԱԿ-ի՝ Խոշտանգումների դեմ կոմիտե
43. Խոշտանգումների դեմ կոմիտեի կանոնակարգի 108-րդ կանոնի 9-րդ կետը թույլ է տալիս կիրառել ժամանակավոր միջոցառումներ այն անձանց գործով իրականացվող դատավարության ընթացքում, երբ ենթադրվում է, որ տեղի է ունեցել «Խոշտանգումների եւ այլ դաժան, անմարդկային կամ արժանապատվությունը նվաստացնող վերաբերմունքի կամ պատժի դեմ կոնվենցիայի» խախտում: Դրանում ասվում է՝
 
«Դիմումի ընդունելի լինելու հարցը դիտարկելիս Կոմիտեն կամ 106-րդ կանոնի 3-րդ կետի համաձայն նշանակված աշխատանքային խումբը կամ հատուկ զեկուցողը, կարող են պահանջել մասնակից պետությունից քայլեր ձեռնարկել՝ խուսափելու համար անդառնալի վնաս պատճառելուց անձին կամ անձանց, որոնք պնդում են, որ տուժել են ենթադրյալ խախտումից: Մասնակից պետությանն ուղղված նման պահանջը չի ենթադրում, որ որեւէ որոշում է կայացվել բողոքի ընդունելի լինելու վերաբերյալ»:
44. Վենեսուելայում բնակվող Պերուի քաղաքացու գործում, որը հանձնվել էր Պերուին, անկախ այն հանգամանքից, որ, որպես միջանկյալ միջոցառում, որոշում էր կայացվել կասեցնել նրա հանձնումը (տե՛ս «Սեսիլիա Ռոզանա Նունյեզ Չիպանան ընդդեմ Վենեսուելայի» գործով 1998թ. նոյեմբերի 10-ի վճիռը), Խոշտանգումների դեմ կոմիտեն արտահայտել է իր կարծիքն առ այն, որ Պետության  «գործունեությունը հակասել է Կոնվենցիայի ոգուն»: Այն նշել է.
«... վավերացնելով դաշնագիրը, կամավոր ընդունելով 22-րդ հոդվածի համաձայն Կոմիտեի իրավասությունը՝ մասնակից պետությունը պարտավորություն է ստանձնել բարեխղճորեն համագործակցել կոմիտեի հետ ընթացակարգերի իրականացման համար: Կոմիտեի կողմից նախատեսված ժամանակավոր միջոցառումներին ենթարկվելն այն դեպքերում, երբ Կոմիտեն դա անհրաժեշտ է համարում, էական կարեւորություն ունի՝ տվյալ անձին անդառնալի վնաս պատճառելուց պաշտպանելու համար, որի պատճառով ավելին, Կոմիտեի կողմից գործի քննության վերջնական արդյունքը կարող էր չեղյալ համարվել»: 
45. Կանադայում բնակվող Հնդկաստանի քաղաքացուն՝ Հնդկաստանին հանձնելու վերաբերյալ իր մեկ այլ վճռում (տե՛ս «Տ.Պ.Ս.-ն ընդդեմ Կանադայի» գործով 2000թ. մայիսի 16 վճիռը), անկախ այն հանգամանքից, որ Կանադային պահանջ էր ներկայացվել կասեցնել հանձնումը՝ որպես միջանկյալ միջոցառում, Խոշտանգումների դեմ կոմիտեն հաստատել է կրկին, որ միջանկյալ միջոցառումներին համապատասխան չգործելը «... կարող է ... հանգեցնել նրան, որ Կոմիտեի կողմից գործի քննության վերջնական արդյունքը կարող է չեղյալ համարվել»:
C. Արդարադատության միջազգային դատարան (ԱՄԴ)

46.  Արդարադատության միջազգային դատարանի կանոնադրության 41-րդ հոդվածի համաձայն՝
«1. Դատարանն իրավունք ունի նշանակել, եթե, իր կարծիքով, դա պահանջում են հանգամանքները, ցանկացած ժամանակավոր միջոցառում, որը պետք է ընդունվի` կողմերից յուրաքանչյուրի իրավունքներն ապահովելու համար:

 2. Մինչև վճիռ կայացնելը առաջարկվող միջոցառումների մասին ծանուցումը պետք է անմիջապես փոխանցվի կողմերին և Անվտանգության խորհրդին»:
47.   Արդարադատության միջազգային դատարանը մի շարք գործերում նշել է, որ ժամանակավոր միջոցառումների նպատակն է պահպանել վեճի կողմերի իրավունքները (տե՛ս, ի թիվս այլնի, «Նիկարագուան ընդդեմ Ամերիկայի Միացյալ Նահանգների» գործով 1986թ. հունիսի 27-ի վճիռը): «Ցեղասպանության հանցագործությունը կանխարգելելու եւ պատժելու մասին» կոնվենցիայի կիրառման («Բոսնիա եւ Հերցոգովինան ըննդերմ Հարասլավիայի») վերաբերյալ 1993թ. սեպտեմբերի 13-ի վճռում ՄԱԿ-ի Արդարադատության միջազգային դատարանը նշել է, որ դատարանը իրավասու է ժամանակավոր միջոցառումներ սահմանել՝ «...նպատակ ունենալով պահպանել կողմերի իրավունքները մինչ դատարանի կողմից վճիռ կայացնելը եւ ենթադրում է, որ անդառնալի վնաս չպետք է պատճառվի դատավարության ընթացքում անձանց դիտարկվող իրավունքներին; եւ Դատարանը պարտավոր է նման միջոցների օգնությամբ ապահովել այն իրավունքները, որոնք արդյունքում Դատարանի կողմից կարող են ճանաչվել կա՛մ դիմումատուի կա՛մ պատասխանողի իրավունքներ»:
48. Իր 2001թ. հունիսի 27-ի «ԼաԳրանդ» գործով վճռում («Գերմանիան ընդդեմ Ամերիկայի Միացյալ Նահանգների» գործ) այն նշել է.
«102.  ... 41-րդ հոդվածը հարկ է դիտարկել Կանոնադրության համատեքստում՝ խուսափելու համար այն խոչընդոտներից, որոնց հետ Դատարանը կարող է բախվել իր գործառույթներն իրականացնելիս, քանի որ Դատարանի կողմից կողմերի դիտարկվող իրավունքները չեն պահպանվում: Կանոնադրության խնդրից եւ նպատակից, ինչպես նաեւ համատեքստում դիտարկվող 41-րդ հոդվածի պայմաններից բխում է, որ ժամանակավոր միջոցառումներ սահմանելու իրավասությունը ենթադրում է, որ նման միջոցառումները պետք է պարտավորեցնող բնույթ կրեն, քանի որ, որ տվյալ իրավասությունը կիրառվում է Դատարանի վերջնական վճռով սահմանված կողմերի իրավունքները պահպանելու եւ դրանց խախտումից խուսափելու անհրաժեշտության դեպքում, երբ դա պայմանավորված է հանգամանքներով: Տարաձայնություններն առ այն, որ 41-րդ հոդվածով սահմանված ժամանակավոր միջոցները կարող են պարտավորեցնող չլինել կհակասեին սույն հոդվածի խնդրին եւ նպատակին: 
103. 41-րդ հոդվածի համաձայն սահմանված որոշումների պարավորեցնող բնույթը հաստատող եւս մեկ պատճառը, որին Դատարանը հատուկ կարեւորություն է տալիս,  Միջազգային արդարադատության մշտական պալատի կողմից արդեն ընդունված սկզբունքն է, երբ այն խոսել է «միջազգային ատյանների կողմից համընդհանուր կերպով ընդունված եւ մի շարք կոնվենցիաներում ամրագրված սկզբունքի մասին...», այն առումով, որ դատավարության կողմերը պետք է խուսափեն ձեռնարկել  որեւէ միջոցառումներ, որոնք կարող են բացասական ազդեցություն ունենալ կայացված վճիռն ի կատար ածելիս եւ, ընդհանուր առմամբ, չիրականացնել որեւէ գործողություններ, որոնք կարող են սրել կամ երկարձգել վեճը» (1939թ. դեկտեմբերի 5-ի վճիռ Սոֆիայի եւ Բուլղարիայի էլեկտրական ընկերության գործի վերաբերյալ...)»:
Արդյունքում սույն մոտեցումը հաստատվել է դատարանի՝ «Ավենան եւ Մեքսիկայի այլ քաղաքացիները» (Մեքսիկան ընդդեմ Ամերիկայի Միացյալ Նահանգների) գործով 2004թ. մարտի 31-ին կայացված վճռում: 
D. Մարդու իրավունքների պաշտպանության միջամերիկյան համակարգ 
1.  Մարդու իրավունքների հարցերով միջամերիկյան հանձնաժողով 
49.  Մարդու իրավունքների հարցերով միջամերիկյան հանձնաժողովի կանոնակարգի 25-րդ կանոնի համաձայն՝ 
 «1. Լուրջ եւ հրատապ դեպքերում, ինչպես նաեւ առկա տեղեկատվությամբ պայմանավորված անհրաժեշտության դեպքում, Կոմիտեն կարող է իր նախաձեռնությամբ կամ այլ կողմի պահանջով, պահանջ ներկայացնել համապատասխան պետությանը կանխարգելիչ միջոցառումներ ձեռնարկել՝ կանխելու համար անձանց անդառնալի վնաս պատճառելը: 
2. Եթե հանձնաժողովը հերթական նիստ չի անցկացնում, ապա նախագահը կամ նրա բացակայության դեպքում նախագահի տեղակալը, պետք է խորհրդակցեն այլ անդամների հետ Գործադիր քարտուղարության միջոցով նախորդ կետում նշված դրույթների կիրառման վերաբերյալ: Եթե, հանգամանքներով պայմանավորված, հնարավոր չէ խորհրդակցել ողջամիտ ժամանակահատվածում, ապա նախագահը կամ, անհրաժեշտության դեպքում, տեղակալներից մեկը պետք է կոմիտեի անունից որոշում կայացնի եւ տեղեկացնի այդ մասին անդամներին:
3.  Հանձնաժողովն իրավասու է շահագրգիռ կողմերից տեղեկատվություն պահանջել կանխարգելիչ միջոցների կիրառման եւ պահպանման վերաբերյալ ցանկացած հարցի մասին: 
4. Նման միջոցների սահմանումը եւ պետության կողմից դրանց կիրառումը չի ենթադրում, որ գործի վերաբերյալ որոշումն ըստ էության կանխորոշված է»:  
50.  Կանխարգելիչ միջոցների շրջանակը սահմանվում է՝ հաշվի առնելով հանձնաժողովի կողմից տվյալ գանգատի առնչությամբ կատարված առաջարկությունների շրջանակը: «Լոայսա Տամայոն ընդդեմ Պերուի» գործով իր 1997թ. սեպտեմբերի 17-ի վճռում Մարդու իրավունքների միջամերիկյան դատարանը վճռել է, որ Պետությունը «պարտավոր է ջանքեր գործադրել իրավապաշտպան մարմնի, օրինակ Միջամերիկյան հանձնաժողովի կողմից ներկայացված առաջարկությունները կիրառելու համար, որն իրականում Ամերիկյան պետությունների կազմակերպության հիմնական մարմիններից մեկն է եւ նրա գործառույթն է «խթանել մարդու իրավունքների պահպանումը եւ պաշտպանությունը»...»:   
2.  Մարդու իրավունքների միջամերիկյան դատարան

51.  Համաձայն Մարդու իրավունքների մասին ամերիկյան կոնվենցիայի 63-րդ հոդվածի 2-րդ կետի՝ 

«Հատկապես լուրջ եւ հրատապ դեպքերում, եւ անձանց անդառնալի վնաս պատճառելուց խուսափելու համար, դատավորը պետք միջանկյալ միջոցառումներ սահմանի, որոնք անհրաժեշտ կհամարի դիտարկվող հանգամանքներում: Դեռեւս Դատարան չներկայացված գործերի դեպքում, այն կարող է գործել հանձնաժողովի պահանջով»: 
 Մարդու իրավունքների միջամերիկյան դատարանի կանոնակարգի 25-րդ կանոնի համաձայն՝

 «1.  Հատկապես լուրջ եւ հրատապ գործերի քննության ցանակացած փուլում, անձանց անդառնալի վնաս պատճառելուց խուսափելու համար, Դատարանը կարող է, կողմերից մեկի պահանջով կամ իր նախաձեռնությամբ, սահմանել այնպիսի միջանկյալ միջոցառումներ, որոնք անհրաժեշտ կհամարի՝ համաձայն Կոնվենցիայի 63-րդ հոդվածի 2-րդ կետի: 
2.  Դեռեւս դատարան չներկայացված գործերի դեպքում, դատարանը կարող է գործել հանձնաժողովի պահանջով»:

3. Նման պահանջը կարող է կապի որեւէ միջոցով ուղղված լինել դատարանի նախագահին, այլ դատավորի կամ քարտուղարի: Ցանկացած դեպքում, պահանջը ստանալուց հետո, տվյալ անձը պետք է անմիջապես տեղեկացնի նախագահին այդ մասին: 
 4.  Եթե Դատարանը հերթական նիստ չի անցկացնում, ապա, նախագահը, խորհրդակցելով Մշտական հանձնաժողովի հետ, եւ, եթե հնարավոր է, այլ դատավորների հետ, պետք է պահանջի համապատասխան երկրի կառավարությունից հրատապ միջոցառումներ ձեռնարկել, որոնք անհրաժեշտ կլինեն՝ ապահովելու համար ժամանակավոր միջոցառումների արդյունավետ կիրառումը, որոնք կարող են սահմանվել Դատարանի կողմից հաջորդ նիստի ընթացքում:  
5. Դատարանը կամ նախագահը, եթե Դատարանը հերթական նիստ չի անցկացնում, կարող են կողմերի համար հանրային լսումներ նշանակել ժամանակավոր միջոցառումների կիրառման վերաբերյալ: 
6. Գլխավոր ասամբլեային ներկայացվող իր տարեկան զեկույցում Դատարանը պետք է տեղեկատվություն ներկայացնի հաշվետու ժամանակահատվածի ընթացքում կիրառված ժամանակավոր միջոցառումների վերաբերյալ: Եթե այդ միջոցառումները պատշաճ կերպով չեն կիրառվել, ապա Դատարանը պետք է, իր հայեցողությամբ, անհրաժեշտ առաջարկություններ ներկայացնի դրանց վերաբերյալ»: 
53. Միջամերիկյան դատարանը մի շարք գործերում նշել է, որ անհրաժեշտ է ժամանակավոր միջոցառումներին համապատասխան գործել՝ ապահովելու համար իր վճիռների ըստ էության արդյունավետությունը (տե՛ս ի թիվս այլնի հետեւյալ որոշումները՝ 1991թ. օգոստոսի 1-ի վճիռը «Չունիման ընդդեմ Գվատեմալայի» գործով; 1996թ. հուլիսի 2-ի եւ սեպտեմբերի 13-ի, 1997թ. նոյմբերի 11-ի եւ 2001թ. փետրվարի 3-ի վճիռները «Լոայսա Տամայոն ընդդեմ Պերուի» գործով; 1999թ. մայիսի 25-ի եւ 1999թ. սեպտեմբերի 25-ի, 2000թ. օգոստոսի 16-ի եւ նոյեմբերի 24-ի, եւ 2002թ. սեպտեմբերի 3-ի վճիռները «Ջեյմսը եւ այլք ընդդեմ Տրինիդադի եւ Տոբագոյի» գործով; 2000թ. օգոստոսի 7-ի եւ 18-ի, 2001թ. մայիսի 26-ի վճիռները «Հայիթցիները եւ Դոմինիկյան Հանրապետության ծագումով հայիթցի քաղաքացիներն ընդդեմ Դոմինիկյան Հանրապետության» գործով; 2000թ. օգոստոսի 10-ի եւ նոյեմբերի 12-ի, 2001թ. մայիսի 30-ի վճիռները «Ալվարեսը եւ այլք ընդդեմ Կոլումբիայի» գործով, տե՛ս նաեւ 2002թ. հունիսի 21-ի վճիռը «Հիլեիրը, Կոնստանտինը, Բենջամինը եւ այլք ընդդեմ Տրինիդադի եւ Տոբագոյի» գործով:  
Ժամանակավոր միջոցառումների կիրառումը նախատեսող երկու վճիռներում Մարդու իրավունքների միջամերիկյան դատարանը վճռել է, որ Մարդու իրավունքների վերաբերյալ ամերիկյան կոնվենցիային անդամակցող պետությունները «պետք է բարեխղճորեն եւ լիովին պահպանեն (pacta sunt servanda) Կոնվենցիայի բոլոր դրույթները, այդ թվում՝ ամերիկյան կոնվենցիայի համաձայն երկու վերահսկող մարմինների [դատարանը եւ կոմիտեն] գործուենության վերաբերյալ դրույթները, ինչպես նաեւ հաշվի առնելով Կոնվենցիայի՝ մարդու իրավունքների արդյունավետ պաշտպանությունը երաշխավորելու հիմնարար նպատակը (1-ին հոդվածի կկ. 1, 2,  51,  եւ 63-րդ հոդվածի կ. 2)՝ անդամ պետությունները չպետք է ձեռնարկեն այնպիսի գործողություններ, որոնք կարող են խոչընդոտել ենթադրյալ տուժած անձանց իրավունքների restitutio in integrum-ին» (տե՛ս «Ջեյմսը եւ այլք ընդդեմ Տրինիդադի եւ Տոբագոյի» գործով 1999թ. մայիսի 25-ի եւ սեպտեմբերի 25-ի վճիռները):
IV.   «ՄԻՋԱԶԳԱՅԻՆ ՀԱՄԱՆԵՐՈՒՄ» ԿԱԶՄԱԿԵՐՊՈՒԹՅԱՆ ՄԱՄՈՒԼԻ ՀԱՂՈՐԴԱԳՐՈՒԹՅՈՒՆԸ ԵՎ ԶԵԿՈՒՅՑՆ ՈՒԶԲԵԿՍՏԱՆԻ ՎԵՐԱԲԵՐՅԱԼ
54. Ներկայումս Ուզբեկստանում ստեղծված իրավիճակի վերաբերյալ «Միջազգային համաներում» կազմակերպությունը 1999թ. հոկտեմբերին հրապարակված մամուլի հաղորդագրությունում ՄԱԿ-ի՝ ընդդեմ խոշտանգումների կոմիտեի համար նշել է հետեւյալը՝ 

«...Միջազգային համաներում» կազմակերպությունը շարունակում է իր մտահոգությունն արտահայտել առ այն, որ Ուզբեկստանը ամբողջությամբ չի կատարել համաձայնագրով նախատեսված իր պարտավորությունները՝ չնայած մարդու իրավունքների վերաբերյալ կրթության ոլորտում, ժողովրդավարացման հարցերում պետության կողմից ցուցաբերված բազմաթիվ, լայնամասշտաբ նախաձեռնություններին, ինչպես նաեւ դատական եւ օրենսդրական բարեփոխումներին, որոնց նպատակն է եղել համապատասխանեցնել ազգային օրենսդրությունը միջազգային ստանդարտներին: 
1997թ. դեկտեմբերից սկսած, երբ Նամանգան նահանգում իրավապահ մարմինների մի շարք աշխատակիցների սպանությունները զանգվածային ձերբակալությունների եւ կալանավորումների ալիք է առաջացրել, կազմակերպությունը մեծ թվով զեկույցներ է ստացել առ այն, որ իրավապահ մարմինների աշխատակիցների կողմից դաժան վերաբերմունքի եւ խոշտանգումների են ենթարկվում  անկախ իսլամական համայնքների անդամ կամ անկախ իմամների (մահմեդականների առաջնորդների) հետեւորդ լինելու մեջ կասկածվող անձինք: Հարյուրավոր այսպես կոչված «վահաբիստներ» դատապարտվել են երկարատեւ ազատազրկման դատավարությունների ժամանակ, որոնք  չեն համապատասխանել արդար դատավարության միջազգային ստանդարտներին: Կազմակերպության մտահոգությունը խորացել է 1999թ. փետրվարին, երբ հարյուրավոր տղամարդիկ եւ կանայք կալանավորվել են, ինչպես հաղորդվել է մայրաքաղաք Տաշքենդում վեց ռումբերի կիրառմամբ իրականացված պայթյուններից հետո: Այս անգամ ձերբակալված, դաժան վերաբերմունքի եւ խոշտանգումների ենթարկված անձանց ցուցակներում եղել են արգելված քաղաքական ընդդիմադիր կուսակցությունների եւ «Էրկ» [Ազատություն] ու «Բիրլիկ» [Միասնություն] շարժումների  կողմնակից լինելու մեջ կասկածվող անձինք, այդ թվում՝ նրանց ընտանիքի անդամները եւ մարդու իրավունքների հարցերով անկախ դիտորդները, ինչպես նաեւ արգելված քաղաքական իսլամական կուսակցությունների եւ շարժումների, ինչպիսին Հիզբ-ուտ-Տահրիրն է [Ազատագրման կուսակոցություն], անդամ լինելու մեջ կասկածվող անձինք: «Միջազգային համաներում» կազմակերպության ուշադրության կենտրոնում հայտնված այս իրադարձությունների մեծ մասի, եթե ոչ բոլորի դեպքում, կալանավորված անձանց զրկել են իրենց կողմից ընտրված իրավաբանի, ընտանիքի անդամների հետ տեսակցելու, բժշկական օգնություն ստանալու իրավունքից:
Պատասխանատու պաշտոնատար անձինք, դատախազներից մինչեւ տարբեր ատյանների դատարանները եւ խորհրդարանական օմբուդսմենը շարունակաբար ժամանակին չեն ձեռնարկել բազմակողմանի եւ անկախ հետաքննություններ՝ խոշտանգումների եւ վատ վերաբերմունքի ենթարկվելու մասին լայն տարածում ստացած մեղադրանքների վերաբերյալ: Համաձայն անկախ եւ վստահելի աղբյուրների, ըստ տեղեկությունների, խոշտանգումների միջոցով ստացված ինքնախոստովանական ցուցմունքները որպես կանոն ներառվել են վարույթի մեջ, եւ «Միջազգային համաներում» կազմակերպության կողմից դիտարկված բազմաթիվ գործերում հիմք են հանդիսացել մեղադրական դատավճիռ կայացնելու համար: «Միջազգային համաներում» կազմակերպությունը մտահոգվել է թե՛ Նամանգան նահանգում տեղի ունեցած սպանությունների, եւ թե՛ Տաշքենդում իրականացված պայթյունների հետեւանքով ստեղծված իրավիճակում, Ուզբեկստանի պաշտոնատար անձանց, այդ թվում՝ Ուզբեկստանի նախագահի կողմից արված պաշտոնական հայտարարությունների պատճառով, որոնք, եթե ուղղակիորեն թույլ չեն տվել պետության մարմիններին բնակչության որոշ հատվածների դեմ ուժ կիրառել, բայց առնվազն կարող էին այնպես ընկալվել, որ պատիժ չի սահմանվելու այնպիսի անօրինական մեթոդների կիրառման համար, ինչպիսիք խոշտանգումներն են եւ դաժան վերաբերմունքը: Օրինակ, 1999թ. ապրիլին նախագահ Կարիմովը, որը հանդես է եկել որպես ժողովրդավարության եւ մարդու իրավունքների երաշխավոր, հրապարակավ հայտարարել է, որ պատրաստ է երկու հարյուր մարդու կյանք զոհել Ուզբեկստանի ազատությունը եւ կայունությունը պահպանելու համար:... «Միջազգային համաներում» կազմակերպությունը մտահոգված է, որ իշխանությունների կողմից՝ խոշտանգումների եւ դաժան վերաբերմունքի ենթարկվելու մասին մեղադրանքների վերաբերյալ անկողմնակալ եւ բազմակողմանի հետաքննություններ չիրականացնելը, նման հայտարարությունների հետ միասին, կարող են տպավորություն ստեղծել, որ իրավապահ մարմինների աշխատակիցների կողմից կիրառվող խոշտանգումները եւ դաժան վերաբերմունքը ընդունելի են եւ նույնիսկ անհրաժեշտ եւ, որ նման արարքներն անպատժելի են:   
Մամուլի այս հաղորդագրությունը չի կարող դիտարկվել որպես Ուզբեկստանում խոշտանգումների եւ դաժան վերաբերմունքի վերաբերյալ բազմակողմանի ուսումնասիրություն: Փոխարենը, մամուլի հաղորդագրությունում առանձնահատուկ ուշադրություն է հատկացվում Կոնվենցիայի այն հոդվածներին, որոնք առավել արդիական են «Միջազգային համաներում» կազմակերպության համար եւ առաջացնում են նրա մտահոգությունը: 
Բոլոր տեսակի խոշտանգումները քրեական օրենքի համաձայն որպես հանցագործություն ճանաչելու պահանջը չկատարելը (4-րդ հոդված)
Ուզբեկստանը չի կատարել Կոնվենցիայի [Խոշտանգումների եւ այլ դաժան, անմարդկային կամ արժանապատվությունը նվաստացնող վերաբերմունքի կամ պատժի դեմ կոնվենցիայի] 4-րդ հոդվածի համաձայն սահմանված իր պարտավորությունները, այնն է՝ ապահովել, որպեսզի խոշտանգումները հանցագործություններ ճանաչվեն քրեական օրենքի համաձայն, եւ նման հանցագործությունների պատժելիությունը՝ դրանց ծանրությանը համապատասխան պատիժների սահմանմամբ:     
Թե՛ Սահմանադրությունը եւ թե՛ Քրեական օրենսգիրքը, չնայած արգելում են խոշտանգումների ենթարկելը եւ դրանց համար պատիժ են սահմանում, սակայն Կոնվենցիայի 1-ին հոդվածով սահմանված խոշտանգումների հասկացության սահմանում չեն ներառում:...

Քրեական օրենսգրքի [Ուզբեկստանի] 235-րդ հոդվածը պատիժ է նախատեսում հարկադրման միջոցով խոստովանություն ձեռք բերելու համար: Չնայած հոդվածում բացահայտ ներկայացվում են հարկադրման արգելված տեսակները  (ծեծ, ծանր կամ միջին ծանրության մարմնական վնասի պատճառում, խոշտանգումներ), ինչպես նաեւ նշվում են այդ հանցագործությունները կատարող անձինք (քննիչներ եւ դատախազներ)՝ սույն հոդվածն, իր տարբերություն Կոնվենցիայի 1-ին հոդվածի, խոշտանգումների եզրի ավելի նեղ սահմանում է տրամադրում: Սույն հոդվածով նախատեսված առավելագույն պատիժը հինգից ութ տարով ազատազրկումն է:

Այլ հոդվածներ, այդ թվում՝ Ուզբեկստանի Քրեական օրենսգրքի 110-րդ հոդվածը, պատիժներ են նախատեսում տարբեր տեսակի հարձակումների համար, սակայն չեն հատկորոշում պետական աշխատակիցներին... Ուզբեկստանի մամուլի հաղորդմամբ իրավապահ մարմինների պաշտոնատար անձինք դատական կարգով հետապնդումների են ենթարկվել կասկածյալների կալանավորման եւ հարցաքննության ժամանակ անօրինական մեթոդներ կիրառելու պատճառով: Այնուամենայնիվ, «Միջազգային համաներում» կազմակերպության ունեցած տեղեկատվության համաձայն՝ դիտարկվող ժամանակահատվածում կազմակերպության կողմից ուսումնասիրվող մարդու իրավունքների խախտումներից տուժած անձանց խոշտանգումների ենթարկելու մեջ մեղավոր ճանաչված իրավապահ մարմինների պաշտոնատար անձանցից ոչ մեկին Քրեական օրենսգրքի վերոնշյալ հոդվածի համաձայն մեղադրանք չի առաջադրվել… 

«Միջազգային համաներում» կազմակերպությունը բազմիցս վստահելի տեղեկություններ է ստացել, որ կասկածյալներին թույլ չեն տվել տեսակցել իրենց կողմից ընտրված փաստաբանի հետ: Հաճախ իրավապահ մարմինների պաշտոնատար անձինք փաստաբաններին թույլ են տալիս տեսակցել կասկածյալներին՝ միայն կասկածյալին մի քանի օր կալանքի տակ պահելուց հետո, երբ խոշտանգումների կամ դաժան վերաբերմունքի ենթարկվելու վտանգը չափազանց մեծ է: Շատ դեպքերում իրավապահ մարմինների պաշտոնատար անձինք թույլ են տալիս փաստաբաններին տեսակցել կասկածյալին, միայն վերջինիս կողմից խոստովանությունը ստորագրելուց հետո: Եթե փաստաբաններին թույլատրվում է տեսակցել իրենց հաճախորդներին, ապա այդ հանդիպումները սովորաբար հազվադեպ են լինում, քանի որ փաստաբանների համար դժվար է ձեռք բերել հաճախորդի հետ օրենքով սահմանված անսահմանափակ թվով տեսակցությունների թույլտվություն: Պաշտպաններին հազվադեպ են թույլ տալիս ներկա գտնվել հետաքննության բոլոր փուլերին...
Քրեական դատավարության օրենսգրքի 17-րդ հոդվածը ուղղակիորեն արգելում է խոշտանգումների կիրառումը եւ պարտավորեցնում է դատավորներին, դատախազներին, քննիչներին հարգանք ցուցաբերել անձի պատվի եւ արժանապատվության հանդեպ դատավարության յուրաքանչյուր փուլում: Այնուամենայնիվ, «Միջազգային համաներում» կազմակերպությունը անթիվ տեղեկություններ է ստացել տարբեր աղբյուրներից՝ նախկին բանտարկյալներից, բանտարկյալների բարեկամներից, պաշտպաններից, մարդու իրավունքների հարցերով դիտորդներից, մարդու իրավունքների պաշտպանության հարցերով միջազգային կազմակերպություններից, դիվանագետներից, ինչպես նաեւ դատական փաստաթղթերի պատճեներ այն մասին, որ իրավապահ մարմինների պաշտոնատար անձինք շարունակում են պարբերաբար խախտել իրենց՝ անձանց խոշտանգումների կամ դաժան, անմարդկային կամ արժանապատվությունը նվաստացնող վերաբերմունքի չենթարկելու պարտավորությունը:  
...
Բանտային պայմաններ
Ըստ տեղեկությունների՝ այն պայմանները, որոնցում կալանքի տակ են գտնվում կալանավորները մինչ դատավարությունը, այնքան վատն են, որ կարող են հավասարազոր համարվել դաժան, անմարդկային եւ արժանապատվությունը նվաստացնող վերաբերմունքի: 1997թ. Ուզբեկստանի իշխանությունները ընդունել են, որ կալանքի տակ պահելու պայմանները չեն համապատասխանում ՄԱԿ-ի՝ Բանտարկյալների հետ վարվեցողության նվազագույն ստանդարտ հիմնական կանոններին: Բանտախցերը գերբնակեցված են, մեկ մահճակալի վրա հերթով քնում են առնվազն երկու կալանավոր: Սանիտարական անբավարար պայմանները, սննդի եւ հիմնական դեղամիջոցների պակասը մեծացնում է այնպիսի հիվանդությունների վտանգը, ինչպես օրինակ թոքախտն է: Նախկին բանտարկյալները պատժախցերը նկարագրել են որպես 1մ2 երկարությամբ ստորգետնյա «հորեր», որտեղ ամբողջ հասակով կարելի է կանգնել միայն դռան մոտ: Ինչպես հաղորդվում է, խցի մնացած հատվածի բարձրությունը 1,5մ է, ինչը  թույլ է տալիս բանտարկյալին խցում գտնվել միայն կռացած դիրքով կամ նստած: Բացի այդ, ըստ տեղեկությունների, բանտախցերը լի են մակաբույծներով: Ինչ վերաբերում է այն պայմաններին, որոնցում պահվում են մահապատժի դատապարտված անձինք, ապա դժվար է անկախ ստուգումներ անցկացնել այս տեղեկությունների վերաբերյալ՝ հաշվի առնելով այն հանգամանքը, որ Ուզբեկստանի իշխանությունները թույլ չեն տալիս անկախ դիտորդներին մուտք գործել բանտ»:   
55. 2002թ. մայիսի 28-ի իր տարեկան զեկույցում «Միջազգային համաներում» կազմակերպությունը Ուզբեկստանի Հանրապետության վերաբերյալ նշել է.
«Շարունակում ենք, ինչպես եւ նախկինում տեղեկություններ ստանալ այն մասին, որ արգելված իսլամական ընդդիմադիր կուսակցությունների եւ շարժումների, ինչպես օրինակ Հիզբ-ուտ-Տահրիրն է, անդամ լինելու մեջ կասկածվող անձինք դաժան վերաբերմունքի եւ խոշտանգումների են ենթարկվում իրավապահ մարմինների պաշտոնատար անձանց կողմից: Հարյուրավոր բարեպաշտ մահմեդականներ եւ արգելված քաղաքական ընդդիմադիր կուսակցությունների, «Էրկ» եւ «Բիրլիկ» շարժումների անդամներ կամ կողմնակիցներ դատապարտվել են երկարատեւ ազատազրկման, անարդար դատավարության հետեւանքով նրանք մեղադրվել են  անօրինական կուսակցությանն անդամակցելու, անօրինական կրոնական գրականություն տարածելու եւ հակակառավարական գործունեության մեջ: Նաեւ տեղեկություններ են ստացվել այն մասին, որ կալանավայրերում, մասնավորապես  ուղղիչ աշխատանքային ճամբարներում բարեպաշտ մահմեդական բանտարկյալներին ընտրել են եւ հատկապես դաժան, անմարդկային եւ արժանապատվությունը նվաստացնող վերաբերմունքի ենթարկել: Մի շարք բանտարկյալներ, այդ թվում՝ հայտնի իրավապաշտպանը, մահացել են բանտում ենթադրաբար խոշտանգումների հետեւանքով: Ըստ տեղեկությունների՝ անարդար դատավարությունների հետեւանքով մահվան առնվազն 22 դատավճիռ է կայացվել եւ որոնցից առնվազն չորսն իրականացվել է:     
...
Նոյեմբեր ամսին «Էրկ» արգելված ժողովրդավարական ընդդիմադիր կուսակցության  աքսորված առաջնորդ Մուհամեդ Սալին կալանավորվել է Չեխիայի ոստիկանության կողմից Չեխիայի Հանրապետության Պրահա քաղաքի օդանավակայանում: Նրան կալանքի տակ են պահել մինչեւ Ուզբեկստանի կողմից հանձնելութույլտվության վերաբերյալ ներկայացված պահանջը դիտարկվել է: Դեկտեմբերին նրան ազատ են արձակել, եւ նա վերադարձել է Նորվեգիա, որտեղ 1999թ. փախստականի կարգավիճակ է ստացել՝ Պրահա քաղաքի դատարանի կողմից  Ուզբեկստանի՝ հանձնելու վերաբերյալ թույլտվության պահանջը մերժելու մասին որոշում կայացնելու հետո:
Սեպտեմբերին նախագահ Կարիմովը հրապարակավ հայտարարել է, որ յուրաքանչյուր տարի ի կատար է ածվում շուրջ 100 մահապատիժ: Հոկտեմբերին մահապատժի ենթակա հանցագործությունների թիվը կրճատվել է միչեւ չորսը:
Հայտարարություններ խոշտանգումների եւ դաժան վերաբերմուքի ենթարկվելու վերաբերյալ
Շարունակաբար տեղեկություններ են ստացվել այն մասին, որ կալանավայրերում, մասնավորապես ուղղիչ աշխատանքային ճամբարներում բարեպաշտ մահմեդական բանտարկյալներին ընտրել են եւ ենթարկել հատկապես դաժան, անմարդկային եւ արժանապատվությունը նվաստացնող վերաբերմունքի...
Հունիսին [2001թ.], լեռնային գյուղերի 73 էթնիկ տաջիկ բնակիչներ մեղավոր են ճանաչվել՝ 2000թ. օգոստոսին Ուզբեկստանի իսլամական շարժման ուժերի հարձակման ժամանակ վերջիններիս աջակցելու մեջ, եւ չորս տարբեր փակ դատավարությունների ընթացքում նրանք դատապարտվել են երեքից մինչեւ 18 տարվա ազատազրկման: Այս որոշումները կայացվել են՝ չնայած կառավարության կողմից ՄԱԿ-ի Մարդու իրավունքների հարցերով կոմիտեին նախկինում տրամադրված երաշխիքներին առ այն, որ գյուղի բնակիչների տարհանումը ձեռնարկվել է բարելավելու համար այդ անձանց կենսապայմանները, եւ որ ոչ մի քրեական գործ չի հարուցվելու գյուղի հարկադրաբար տարհանված բնակիչների նկատմամբ: Տաշքենդ քաղաքում մայիս ամսվա ավարտին միաժամանակ, առանց նախնական ծանուցման, մի շարք անձանց գործով սկսված դատավարություններն անցկացվել են դատարանի տարբեր շենքերում՝ շրջափակված զինված ոստիկանության կողմից: Ինչպես հաղորդվում է, հարազատներին, որոնք փորձել են ներկա գտնվել դատավարությանը, ահաբեկել են եւ փորձել են հարկադրել հեռանալ քաղաքից: 
Միայն "Human Rights Watch" հասարակական կազմակերպությունը ներկայացնող օտարերկրացի դիտորդին է թույլատրվել ներկա գտնվել դատավարություններից մեկին: Մյուսներին, այդ թվում՝ օտարերկրացի դիվանագետներին, մարդու իրավունքների հարցերով տեղական դիտորդներին եւ լրատվամիջոցներին թույլ չեն տվել ներկա գտնվել դատավարությանը:   
Համաձայն "Human Rights Watch" ՀԿ-ի դիտորդի՝ մեղադրող կողմը չի ներկայացրել մեղադրյալի մեղքը հիմնավորող որեւէ էական ապացույց: Բոլոր մեղադրյալները մինչեւ դատավարությունը պահվել են մեկուսացված, եւ նրանց զրկել են իրենց կողմից ընտրված փաստաբանի միջոցով իրենց շահերը ներկայացնելու իրավունքից: Ինչպես հաղորդվում է, դատարանում մեղադրյալները հրաժարվել են իրենց խոստովանություններից եւ հայտարարել, որ խոշտանգումների են ենթարկվել շինծու մեղադրանքներում իրենց մեղավոր ճանաչելու համար: Նրանք պնդել են, որ իրենց ստիպել են մտապահել պատրաստված խոստովանությունները եւ կարդալ դրանք ձայնագրման համար: Մեղադրյալներից մի քանիսը ցույց են տվել իրենց մարմնի վրա եղած հետքերը, որոնք իրենց պնդմամբ խոշտանգումների արդյունք են եղել: Այնուամենայնիվ, դատարանն այս հայտարարություններից որեւէ մեկր չի դիտարկել:...»
ԻՐԱՎՈՒՆՔԸ
I.  ԿՈՆՎԵՆՑԻԱՅԻ 2-ՐԴ ԵՎ 3-ՐԴ ՀՈԴՎԱԾՆԵՐԻ ԵՆԹԱԴՐՅԱԼ ԽԱԽՏՈՒՄ
56.  Դիմումատուները հայտարարել են, որ իրենց հանձնումն Ուզբեկստանի Հանրապետությանը խախտել է Կոնվենցիայի 2-րդ եւ 3-րդ  հոդվածները, համաձայն որոնց՝ 
Հոդված 2

«1.  Յուրաքանչյուրի կյանքի իրավունքը պաշտպանվում է օրենքով: Ոչ մեկին չի կարելի դիտավորությամբ զրկել կյանքից այլ կերպ, քան ի կատարումն դատարանի կայացրած դատավճռի` այն հանցագործության համար, որի կապակցությամբ օրենքով նախատեսված է այդ պատիժը: 
2. Կյանքից զրկելը չի համարվում սույն հոդվածի խախտում, եթե այն հետևանք է ուժի գործադրման, ինչը բացարձակապես անհրաժեշտ է՝ 

(ա) ցանկացած անձի անօրինական բռնությունից պաշտպանելու համար,

(բ) օրինական ձերբակալում իրականացնելու կամ օրինական հիմքերով կալանավորված անձի փախուստը կանխելու համար,
(գ) խռովությունը կամ ապստամբությունը ճնշելու նպատակով օրենքին համապատասխան գործողություն ձեռնարկելու համար»:

Հոդված 3
«Ոչ ոք չպետք է ենթարկվի խոշտանգումների կամ անմարդկային կամ արժանապատվությունը նվաստացնող վերաբերմունքի կամ պատժի»:
Հաշվի առնելով գործի հանգամանքները Դատարանը նախ դիտարկելու է բողոքը՝ 3-րդ հոդվածի համաձայն:
A. Պալատի վճիռը
Պալատը գտել է, որ փաստերի վերաբերյալ հնարավոր չի եղել համոզիչ եզրահանգումներ կատարել այն պատճառով, որ դիմումատուներին զրկել են, Կոնվենցիայի 3-րդ հոդվածի ներքո իրենց պնդումները հավաստող ապացույցներ ձեռք բերելու նպատակով, լրացուցիչ հարցումների մասնակցելու հնարավորությունից: Պալատն ընդունել է, որ բավարար ապացույցներ չեն ներկայացվել, որոնց հիման վրա կարելի կլիներ եզրակացնել, որ տվյալ դրույթը խախտվել է (տե՛ս Պալատի վճռի կկ. 74 եւ 77):
B.  Կողմերի փաստարկները 
1.  Դիմումատուները
58. Դիմումատուների շահերը ներկայացնող փաստաբանները նշել են, որ դիմումատուների հանձնման ժամանակ էական հիմքեր են եղել ենթադրելու համար, որ Ուզբեկստան վերադառնալու դեպքում նրանք կենթարկվեն 3-րդ հոդվածում արգելվող վերաբերմունքի: Սրա առնչությամբ նրանք դատապարտել են Ուզբեկստանի բանտային վատ պայմանները եւ խոշտանգումների կիրառումը:
59.  Որպես իրենց հայտարարությունների հիմնավորում՝ նրանք հղում են արել մարդու իրավունքների ոլորտի «միջազգային քննչական մարմինների» զեկույցներին, որոնցում դատապարտվել են թե՛ քաղաքական այլախոհների նկատմամբ խոշտանգումների եւ դաժան վերաբերմունքի այլ տեսակների կիրառման վարչական պրակտիկան, թե՛ Ուզբեկստանի կողմից այլախոհների նկատմամբ տարվող ռեպրեսիվ քաղաքականության ռեժիմը: 
60.  Նրանք նշել են, որ դիմումատուները Թուրքիայում հանձնման գործով իրականացվող դատավարության ընթացքում  հերքել են մեղադրանքները եւ իրենց պաշտպանության համար համապատասխան ապացույցներ են ներկայացրել: Համապատասխանաբար, այն փաստը, որ իրենց կողմից ընտրված փաստաբանի միջոցով իրավական աջակցություն ստանալու իրավունքից զրկված դիմումատուները լիովին ընդունել են նույն մեղադրանքները Ուզբեկստանի իշխանությունների առջեւ, վկայում է այն մասին, որ խոշտանգումների եւ դաժան վերաբերմունքի միջոցով նրանց հարկադրել են «խոստովանել» իրենց կողմից չկատարված հանցանքները:  
  2.  Կառավարությունը
61.  Կառավարությունը պնդել է, որ հանձնման ընթացակարգերում 3-րդ հոդվածը պետք է կիրառելի լինի միայն այն դեպքերում, երբ հստակ է, որ հանձնում պահանջող պետությունում կկիրառվեն վերաբերմունքի արգելված տեսակներ կամ պատիժ, եւ երբ տվյալ անձը էական ապացույցներ է ներկայացրել, որ լուրջ հիմքեր են եղել հավատալու համար, որ նա խոշտանգումների եւ դաժան վերաբերմունքի ենթարկվում: 
62. Կառավարությունը նշել է, որ դիմումատուների հանձնումն իրականացվել է Ուզբեկստանի իշխանությունների կողմից երաշխիքներ ստանալուց հետո: Սույն երաշխիքները ներառել են պարտավորություն՝ չկայացնել մահապատժի դատավճիռ եւ թույլ չտալ, որպեսզի դիմումատուները ենթարկվեն խոշտանգումների կամ դաժան վերաբերմունքի կամ թույլ չտալ նրանց ամբողջ սեփականության բռնագրավումը: Ուզբեկստանի իշխանությունները երաշխիք են ներկայացրել, որ Ուզբեկստանի Հանրապետությունը, որն անդամակցում է ՄԱԿ-ի՝ Խոշտանգումների դեմ կոնվենցիային, ընդունել եւ հաստատել է իր՝ կոնվենցիայի պահանջները պահպանելու պարտավորությունը թե՛ Թուրքիայի եւ թե՛ ընդհանուր առմամբ միջազգային հանրության հանդեպ: Ավելին իրավապաշտպան կազմակերպությունների զեկույցները չեն ներառել որեւէ տեղեկատվություն, որը կհաստատեր 3-րդ հոդվածին հակասող վերաբերմունքի կիրառման մասին հայտարարությունները:
 63.  Կառավարությունը նշել է, որ ահաբեկչական գործողություններ կատարելու մեջ մեղադրված դիմումատուները Ուզբեկստանի Գերագույն դատարանի կողմից դատապարտվել են համապատասխանաբար քսան եւ տասնմեկ տարվա ազատազրկմանն եւ որ նրանց գործով իրականացվող դատավարությանը ներկա է գտնվել մոտ ութսուն անձ, այդ թվում՝ պաշտոնատար անձինք Թուրքիայի եւ այլ դեսպանատներից եւ "Helsinki Watch" կազմակերպության ներկայացուցիչները: Նրանք ավելացրել են, որ Ուզբեկստանի բանտում դիմումատուներին այցելել են Թուրքիայի դեսպանատան երկու պաշտոնատար անձ, որոնց նրանք տեղեկացրել են, որ չեն ենթարկվել դաժան վերաբերմունքի ո՛չ դատավարությունից հետո, ո՛չ էլ առաջ: 
64.  Կառավարությունը պնդել է, որ 3-րդ հոդվածը պետք չէ այնպես մեկնաբանել, ինչը կենթադրի հանձնում իրականացնող պետության անսահմանափակ պատասխանատվություն: Պետության պատասխանատվությունը պետք է ավարտվի այն պահից, երբ հանձնված անձը մեղավոր է ճանաչվում եւ սկսում է կրել իր պատիժը: Անընդունելի կլինի 3-րդ հոդվածն այնպես մեկնաբանել, որ հանձնման համաձայնագրի պայմանների համաձայն, կասկածյալին հանձնելով, հանձնումն իրականացնող պետությունը նրան ենթարկել է այն վերաբերմունքին կամ պատժին, որին նա արժանացել է ընդունող երկրում մեղադրվելուց եւ դատապարտվելուց հետո: Նման որոշումը կխախտեր միջազգային պայմանագրերով նախատեսված իրավունքները եւ կհակասեր միջազգային դատական գործընթացի նորմերին, քանի որ կհանգեցներ Կոնվենցիային չանդամակցող այլ պետությունների ներքին գործերին միջամտելուն: Նաեւ վտանգ կար, որ դա լուրջ վնաս կհանգեցներ պայմանավորվող պետությանը՝ սահմանափակելով վերջինիս՝ միջազգային ահաբեկչության եւ կազմակերպված հանցագործության դեմ պայքարելու հարցում համագործակցելու հնարավորությունը:
3.  Երրորդ կողմը

65.  "Human Rights Watch" կազմակերպությունը եւ Մարդու իրավունքների հարցերով խորհրդատվական եվրոպական կենտրոնը նշել են, որ տվյալ ժամանակահատվածում Ուզբեկստանում անկախ մահմեդականները ճնշումների են եթարկվել, մասնավորապես նրանք հատկանշել են, որ դիմումատուների հետ միասին մեղադրվող վերջիններիս մերձավոր ազգականները ենթարկվել են խոշտանգումների, իսկ քաղբանտարկյալները մահացել են Ուզբեկստանի բանտերում դաժան վերաբերմունքի հետեւանքով: Ավելին, հաշվի առնելով Ուզբեկստանում տիրող քաղաքական իրավիճակը եւ անվտանգության ուժերի նկատմամբ արդյունավետ վերահսկողության բացակայությունը, Ուզբեկստանի կառավարությունից ստացված երաշխիքները բավարար չեն համարվում դիմումատուների համար:
C. Դատարանի գնահատականը
1.  Համապատասխան սկզբունքներ
66. Պայմանավորվող պետություններն իրավասու են  ընդունված միջազգային իրավունքի եւ պայմանագրով, այդ թվում՝ Կոնվենցիայով սահմանված իրենց պարտավորությունների հիման վրա, վերահսկել օտարերկրյա քաղաքացիների մուտքը, բնակությունը եւ արտաքսումը: Քաղաքական ապաստան ստանալու իրավունքը նախատեսված չէ ո՛չ Կոնվենցիայով, ո՛չ դրան կից արձանագրությամբ (տե՛ս «Վիլվարաջան եւ այլք ընդդեմ Միացյալ Թագավորության» գործով 1991թ. հոկտեմբերի 30-ի վճիռը, Series A № 215, էջ. 34, կ. 102):
67.  Դատարանի կողմից ստեղծված նախադեպ է, որ պայմանավորվող պետության կողմից հանձնումը կարող է խնդիրներ առաջացնել 3-րդ հոդվածի ներքո եւ հետեւաբար Կոնվենցիայի համաձայն առաջ քաշել տվյալ պետության պատասխանատվության հարցը, երբ էական հիմքեր կան ենթադրելու համար, որ հանձնման դեպքում տվյալ անձը կարող է ընդունող երկրում 3-րդ հոդվածին հակասող վերաբերմունքի ենթարկվելու իրական վտանգի հետ բախվել: Նման պատասխանատվության սահմանումն անխուսափելիորեն ներառում է ընդունող երկրի պայմանների գնահատում` հաշվի առնելով Կոնվենցիայի 3-րդ հոդվածի ստանդարտները: Այնուամենայնիվ, սա չի վերաբերում, ընդհանուր միջազգային իրավունքի,Կոնվենցիայի կամ այլ իրավական փաստաթղթի համաձայն, ընդունող երկրի համար պատասխանատվության վերաբերյալ որոշում կայացնելուն կամ այդ պատասխանատվությունը սահմանելուն: Քանի որ ցանկացած պատասխանատվություն սահմանված է կամ կարող է սահմանվել Կոնվենցիայի համաձայն, ապա նման պատասխանատվություն է կրում պայմանավորվող կողմը իր ձեռնարկած գործողությունների համար, որոնց ուղղակի հետեւանքով անձը ենթարկվել է դաժան վերաբերմունքի (տե՛ս «Սերինգն ընդդեմ Միացյալ Թագավորության» գործով 1989թ. հուլիսի 7-ի վճիռը, Series A № 161, էջ. 35-36, կկ. 89-91):
68. Պայմանավորվող պետության կողմից տվյալ անձի հաձնումը մեկ այլ պետությանը՝ նախօրոք իմանալով, որ հիմնարար հիմքեր կան ենթադրելու, որ տվյալ անձը կարող է ենթարկվել խոշտանգումների կամ անմարդկային կամ արժանապատվությունը նվաստացնող վերաբերմունքի կամ մահապատժի, հազիվ թե համապատասխանի «քաղաքական ավանդույթների, իդեալների, ազատության եւ օրենքի գերակայության ընդհանուր ժառանգությանը», որին հղում է արվում Կոնվենցիայի նախաբանում (տե՛ս վերեւում նշված Սերիգի գործը, էջ 34-35, կ. 88):
69. Որոշելիս, արդյոք առկա են էական հիմքեր 3-րդ հոդվածին հակասող վերաբերմունքին ենթարկվելու իրական վտանգի մասին ենթադրելու համար, Դատարանը սույն հարցը գնահատում է՝ հաշվի առնելով ներկայացված բոլոր նյութերը կամ, անհրաժեշտության դեպքում, proprio motu ձեռք բերված նյութերը: Քանի որ պայմանավորվող պետության 3-րդ հոդվածի համաձայն պատասխանատվության բնույթը նման գործերում պայմանավորված է այն գործողությամբ, որի հետեւանքով անձը կարող է բախվել դաժան վերաբերմունքի ենթարկվելու վտանգի հետ, ապա վտանգի առկայությունը պետք է հիմնականում գնահատվի՝ հաշվի առնելով այն փաստերը, որոնք պայմանավորվող պետությանը արդեն հայտնի են եղել կամ պետք է հայտնի լինեին հանձնման իրականացման ժամանակ. այնուամենայնիվ, Դատարանը կարող է դիտարկել հանձնումից հետո ի հայտ եկած տեղեկատվությունը: Սա կարող է կարեւոր լինել՝ հաստատելու կամ հերքելու համար պայմանավորվող պետության կողմից դիմումատուի մտավախությունների հիմնավորված կամ անհիմն լինելու վերաբերյալ տրված գնահատականը (տե՛ս «Կրուզ Վարասը եւ այլք ընդդեմ Շվեդիայի» գործով 1991թ. մարտի 20-ի որոշումը, Series A № 201, էջ. 29-30, կկ. 75-76, եւ վերոնշյալ «Վիլվարաժան եւ այլք» գործը, էջ. 36, կ 107): Այնուամենայնիվ, եթե դիմումատուն չի հանձնվել կամ վտարվել Դատարանի կողմից գործի քննության ժամանակ, ապա համապատասխան ժամանակ է համարվում դատավարությունը (տե՛ս «Չահալն ընդդեմ Միացյալ Թագավորության» գործով 1996թ. նոյեմբերի 15-ի որոշումը, Զեկույցներ վճիռների եւ որոշումների վերաբերյալ 1996-V, էջ. 1856, կկ 85-86):
Նման իրավիճակ սովորաբար ստեղծվում է այն դեպքերում, երբ վտարումը կամ հանձնումը հետաձգվում է, Դատարանի կողմից կանոնագրքի 39-րդ կանոնի համաձայն, միջանկյալ միջոցառում կիրառելու ցուցումի պատճառով: Շատ դեպքերում նման պահանջը նշանակում է, որ  դատարանը դեռեւս չունի անհրաժեշտ ապացույցներ՝ որոշելու համար, արդյոք ընդունող երկրում առկա է 3-րդ հոդվածին հակասող վերաբերմունքի ենթարկվելու իրական վտանգ: 
70.  Ավելին, նման վերաբերմունքի դաժանության նվազագույն աստիճանը բավական է 3-րդ հոդվածի ներքո դիտարկվելու համար: Այս նվազագույն աստիճանի գնահատումը անկասկած հարաբերական բնույթ է կրում. դա կախված է գործի բոլոր հանգամանքներից՝ վերաբերմունքի կամ պատժի բնույթից կամ դրանց հետ կապված այլ հանգամանքներից, դրանց իրականացման ձեւից եւ մեթոդից, տեւողությունից եւ ֆիզիկական կամ հոգեբանական հետեւանքներից (տե՛ս վերոնշյալ «Վիլվարաժան եւ այլք» գործը, էջ. 36, կ. 107):
Դաժան վերաբերմունքի ենթարկվելու մասին հայտարարությունները պետք է հիմնավորվեն անհրաժեշտ ապացույցներով (տե՛ս, mutatis mutandis, «Կլաասն ընդդեմ Գերմանիայի» գործով 1993թ. սեպտեմբերի 22-ի վճիռը, Series A № 269, էջ 17-18, կ 30):
2. Վերոնշյալ սկզբունքների կիրառելիությունը տվյալ գործում

71. 3-րդ հոդվածի ներքո դիտարկվելու համար հարկ է հաստատել, որ նրանց հանձնման ժամանակ իրական վտանգ է եղել, որ Ուզբեկստանում դիմումատուները կենթարկվեին 3-րդ հոդվածին հակասող վերաբերմունքի:
 72.  Դատարանը նշել է դիմումատուների ներկայացուցիչների դիտարկումներն այն տեղեկատվության վերաբերյալ, որը ներառված է եղել քաղաքական այլախոհների նկատմամբ խոշտանգումների եւ այլ տեսակի դաժան վերաբերմունքի կիրառման ադմինիստրատիվ պրակտիկան եւ նման այլախոհների նկատմամբ Ուզբեկստանի ռեպրեսիվ քաղաքականության ռեժիմը դատապարտող միջազգային իրավապաշտպան կազմակերպությունների զեկուցներում: Այն նշել է, որ «Միջազգային համաներում» կազմակերպությունն իր 2001թ. զեկույցում ասվում է՝ «Դեռեւս տեղեկություններ ենք ստանում, որ արգելված իսլամական ընդդիմադիր կուսակցությունների եւ շարժումների կողմնակից լինելու մեջ կասկածվող անձինք դաժան վերաբերմունքի եւ խոշտանգումների են ենթարկվում իրավապահ մարմինների պաշտոնատար անձանց կողմից...» (տե՛ս վերեւում կ. 55):
73. Այնուամենայնիվ, չնայած այս դիտարկումները նկարագրում են Ուզբեկստանում ստեղծված ընդհանուր իրավիճակը, դրանք չեն հիմնավորում տվյալ դեպքում դիմումատուների կողմից կատարված հայտարարությունները, եւ դրանց դրանց հիմնավորման համար այլ ապացույցներ են անհրաժեշտ: 
74.  Չնայած Դատարանը, 39-րդ կանոնի համաձայն ցուցում էր արել միջանկյալ միջոցառում կիրառել՝ 1999թ. մարտի 27-ին դիմումատուները հանձնվել են Ուզբեկստանին (տե՛ս վերեւում կկ. 24-27): Հետեւաբար հարկ է հաշվի առնել այս ամսաթիվը՝ գնահատելիս, արդյոք Ուզբեկստանում 3-րդ հոդվածին հակասող վերաբերմունքի ենթարկվելու իրական վտանգ նրանց սպառնացել է, թե ոչ:
75. 39-րդ կանոնի կիրառմամբ՝ Դատարանը նշել է, որ, այն ժամանակ առկա տեղեկատվության հիման վրա, հնարավոր չի եղել վերջնական որոշում կայացնել իրական վտանգի առկայության վերաբերյալ: Եթե Թուրքիան կիրառեր 39-րդ կանոնով սահմանված միջոցառումը, ապա համապատասխան ամսաթիվ կհամարվեր ներկայացված ապացույցների ներքո Դատարանի կողմից գործի քննության ամսաթիվը (տե՛ս վերեւում կ. 69 եւ վերոնշյալ «Չահալի» գործը, էջ 1856, կկ. 85-86):  Թուրքիայի կողմից Դատարանի պահանջը չկատարելը թույլ չի տվել Դատարանին գործել իր ստանդարտ ընթացակարգերի համաձայն: Այնուամենայնիվ, Դատարանը չի կարող ենթադրել, թե ինչպիսին կլիներ գործի արդյունքը, եթե իր պահանջի համաձայն հանձնումը հետաձգվեր: Այս պատճառով դատարանը ստիպված է լինելու գնահատել Թուրքիայի պատասխանատվությունը 3-րդ հոդվածի ներքո՝ հաշվի առնելով 1999թ. մարտի 27-ին ստեղծված իրավիճակը:
76.  Դատարանը նշել է, որ, կառավարության պնդմամբ, դիմումատուներըի հանձնումն իրականացվել է Ուզբեկստանի կառավարության կողմից երաշխիքներ ստանալուց հետո: Տվյալ փաստաթղթի համաձայն՝ երաշխիքներն առ այն, որ «դիմումատուների սեփականությունը ենթակա չի լինելու բռնագրավման եւ որ դիմումատուները չեն ենթարկվելու խոշտանգումների դաժան տեսակների կամ մահապատժի չեն դատապարվելու» ներկայացվել են Ուզբեկստանի Հանրապետության դատախազի  կողմից, որը  նշել է. «Ուզբեկստանի Հանրապետությունն անդամակցում է ՄԱԿ-ի՝ Խոշտանգումների դեմ կոնվեցիային եւ ընդունում ու հաստատում է սույն Կոնվենցիայի դրույթների պահանջներին համապատասխան գործելու իր պարտավորությունը «թե՛ Թուրքիայի եւ թե՛ միջազգային հանրության հանդեպ»: Կառավարությունը նաեւ ներկայացրել է բժշկական տեղեկանքներ, որոնք կազմվել են Ուզբեկստանի այն բանտերում աշխատող բժիշկների կողմից, որտեղ կալանքի տակ են պահվում պրն. Մամատկուլովը եւ պրն. Ասկարովը  (տե՛ս վերեւում կկ. 28 եւ 34):
77.  Հաշվի առնելով ներկայացված նյութերը՝ Դատարանը չի կարող եզրակացնել, որ նշված       ժամանակ էական հիմքեր են եղել ենթադրելու համար, որ դիմումատուներին  3-րդ հոդվածով արգելվող վերաբերմունքի ենթարկվելու վտանգ է սպառնացել: Ստորեւ՝ 34-րդ հոդվածի ներքո, պետք է դիտարկվի այն հանգամանքը, որ Թուրքիան չի գործել 39-րդ կանոնի ցուցումի համաձայն, ինչը թույլ չի տվել Դատարանին գործի հանգամանքներում անհրաժեշտ եղանակով գնահատել իրական վտանգի առկայությունը: Հետեւաբար, Կոնվենցիայի 3-րդ հոդվածի խախտում չի արձանագրվել: 
78. Դիտարկելով 3-րդ հոդվածի ներքո դիմումատուների գանգատները (տե՛ս վերեւում կկ. 71-77)՝ Դատարանը գտնում է, որ հարկ չկա դրանք առանձին քննել 2-րդ հոդվածի ներքո: 
II.  ԿՈՆՎԵՆՑԻԱՅԻ 6-ՐԴ ՀՈԴՎԱԾԻ 1-ԻՆ ԿԵՏԻ ԵՆԹԱԴՐՅԱԼ ԽԱԽՏՈՒՄ
79.  Դիմումատուները բողոքել են Թուրքիայում հանձնման ընթացակարգերի եւ Ուզբեկստանում քրեական դատավարության անարդարությունից: Նրանք հղում են արել Կոնվենցիայի 6-րդ հոդվածի 1-ին կետին, որի համապատասխան մասի համաձայն՝ 
«Յուրաքանչյուր ոք,...երբ որոշում է կայացվում նրան առաջադրված ցանկացած քրեական մեղադրանքի առնչությամբ, ունի օրենքի հիման վրա ստեղծված անկախ անաչառ դատարանի կողմից արդարացի .... դատաքննության իրավունք...»։
A. Պալատի վճիռը
80.  Պալատը գտել է, որ 6-րդ հոդվածի 1-ին կետը կիրառելի չի եղել Թուրքիայում հանձնման ընթացակարգերի նկատմամբ (տե՛ս վերեւում Պալատի վճռի կկ. 80-81): Ինչ վերաբերում է Ուզբեկստանում քրեական դատավարությանը, ապա դատարանը գտել է, որ իրեն ներկայացված ապացույցները չեն հաստատում, որ դիմումատուները զրկվել են արդար դատաքննության իրավունքից, դատարանը գտել է նաեւ, որ 6-րդ հոդվածի 1-ին կետի ներքո այս մասում այլ հարց չի առաջանում (տե՛ս Պալատի վճռի կ. 87):
B. Հանձնման ընթացակարգերը Թուրքիայում
81.  Դիմումատուները պնդել են, որ զրկվել են քրեական դատարանում արդար դատաքննության իրավունքից, որը որոշում է կայացրել նրանց հանձնելու մասին պահանջ ներկայացնելու վերաբերյալ, նրանք պնդել են, որ նրանց հասանելի չեն եղել գործի բոլոր նյութերը կամ նրանց թույլ չեն տվել իրենց փաստարկները ներկայացնել իրենց վերագրվող հանցագործությունների վերաբերյալ:   

82. Դատարանը կրկին հատկանշում է, որ Կոնվենցիայի 6-րդ հոդվածի 1-ին կետի իմաստի համաձայն, օտարերկրյա քաղաքացիների մուտքի, բնակության եւ արտաքսման վերաբերյալ որոշումները չեն վերաբերում դիմումատուի քաղաքացիական իրավունքների կամ պարտավորությունների կամ նրան առաջադրվող քրեական մեղադրանքի սահմանմանը (տե՛ս «Մաույան ընդդեմ Ֆրանսիայի» գործը, գանգատ թիվ 39652/98, կ. 40, ECHR 2000-X; «Պենաֆիել Սալգադոն ընդդեմ Իսպանիայի» գործը (dec.), գանգատ թիվ 65964/01, 16 ապրիլ 2002թ.; եւ «Սարդինաս Ալբոն ընդդեմ Իտալիայի» գործը, գանգատ թիվ 56271/00, ECHR 2004-I):
83.  Հետեւաբար, Կոնվենցիայի 6-րդ հոդվածի 1-ին կետը կիրառելի չէ տվյալ գործում:

C. Քրեական դատավարությունն Ուզբեկստանում
84.  Դիմումատուները պնդել են, որ իրենց ծագման երկրում արդար դատավարության հնարավորություն չունեն եւ վտանգ կա, որ կարող են դատապարտվել մահապատժի, որը հետագայում ի կատար կածվի: Սրա առնչությամբ նրանք պնդել են, որ Ուզբեկստանի դատական մարմինները չեն գործում գործադիր իշխանությունից անկախ:  
85.  Դիմումատուների ներկայացուցիչները պնդել են, որ մինչեւ դատավարության սկսելը, դիմումատուներին պահել են մեկուսացված պայմաններում եւ նրանց թույլ չեն տվել իրենց շահերը պաշտպանել իրենց կողմից ընտրված փաստաբանի միջոցով: Նրանք նշել են, որ ցուցմունքերը, որոնց վրա հիմնված են մեղադրանքները, ձեռք են բերվել խոշտանգումների միջոցով: 
86.  Կառավարությունը պնդել է, որ դիմումատուների հանձնումը չէր կարող ենթադրել պետության պատասխանատվությունը Կոնվենցիայի 6-րդ հոդվածի 1-ին կետի ներքո: 
87. Մասնակցող երկու կողմերը՝ "Human Rights Watch" կազմակերպությունը եւ Մարդու իրավունքների հարցերով Եվրոպայի խորհրդատվական կենտրոնը հատկանշել են, որ մինչ դատավարության սկսելը, դիմումատուները պահվել են մեկուսացված պայմաններում եւ, որ քննությունը վարող դատախազի կողմից իրենց համար փաստաբաններ են նշանակվել, եւ նրանք չեն կարողացել իրենց շահերը ներկայացնել իրենց կողմից ընտրված պաշտպանի միջոցով: 
88.  Դատարանը նշել է, որ Սերիգնի գործով (տե՛ս վերեւում, էջ 45, կ. 113) վճռել է՝
«Քրեական դատավարության ընթացքում 6-րդ հոդվածում ամրագրված արդար դատաքննության իրավունքը կարեւոր տեղ է զբաղեցնում ժողովրդավարական հասարակության մեջ... Դատարանը չի բացառում, որ գործը կդիտարկվի 6-րդ հոդվածի ներքո բացառապես այն դեպքում, երբ հանձնման վերաբերյալ որոշում կայացվի այնպիսի հանգամանքներում, որոնցում փախուստի մեջ գտնվող անձն ակնհայտ կերպով զրկվել է կամ կարող է զրկվել արդար դատաքննության իրավունքից»:  
89. Դատարանը նշել է, որ տվյալ գործում դիմումատուները հանձնվել են Ուզբեկստանի իշխանություններին 1999թ. մարտի 27-ին: 1999թ. հունիսի 28-ին Ուզբեկստանի Հանրապետության Գերագույն դատարանը մեղավոր է ճանաչել պրն. Մամատկուլովին եւ պրն. Ասկարովին տարբեր հանցագործություններում եւ դատապարտել է նրանց համապատասխանաբար քսան եւ տասնմեկ տարվա ազատազրկման (տե՛ս վերեւում կ. 32): 
 90.  Դատարանը գտնում է, որ ինչպես 2-րդ եւ/կամ 3-րդ հոդվածով արգելվող վերաբերմունքի ենթարկվելու վտանգը, այնպես էլ ընդունող երկրում արդարադատության իրավունքից ակնհայտ կերպով զրկվելու վտանգը պետք է նախեւառաջ գնահատվի՝ հաշվի առնելով այն փաստերը, որոնք արդեն հայտնի են եղել կամ պետք է հայտնի լինեին պայմանավորվող կողմին տվյալ անձի հանձնումն իրականացնելիս: Երբ հանձումը հետաձգվում է Դատարանի կողմից 39-րդ կանոնի ներքո արված ցուցումից հետո, ապա արդար դատաքննության իրավունքից զրկվելու վտանգը պետք է նաեւ գնահատվի Դատարանի կողմից գործի քննության ընթացքում՝ վերջինիս տիրապետության ներքո գտնվող տեղեկատվության հիման վրա (տե՛ս վերեւում, mutatis mutandis, կկ.75-77):
91.  1999թ. մարտի 27-ին դիմումատուները հանձնվել են Ուզբեկստանին: Չնայած, հաշվի առնելով առկա տեղեկատվությունը՝ այդ ժամանակ հնարավոր է պատճառներ են եղել՝ կասկածելու համար, արդյոք ընդունող պետությունում նրանք կկարողանան օգտվել իրենց արդար դատաքննության իրավունքից, բավարար ապացույցներ չկան հաստատելու համար, որ դատավարության ցանկացած հնարավոր խախտումներ կարող էին հանգեցնել արդար դատաքննության իրավունքի խախտմանը վերեւում՝ Սերինգի գործի 113-րդ կետի իմաստով:  Ստորեւ՝ 34-րդ հոդվածի ներքո պետք է դիտարկվի այն հանգամանքը, որ Թուրքիան չի գործել 39-րդ կանոնի ներքո արված ցուցումին համապատասխան, ինչը թույլ չի տվել Դատարանին գործի հանգամանքներում անհրաժեշտ եղանակով գնահատել իրական վտանգի առկայությունը: 

Հետեաբար Կոնվենցիայի 6-րդ հոդվածի 1-ին կետի խախտում չի արձանագրվել:
III.  ԿՈՆՎԵՆՑԻԱՅԻ 34-ՐԴ ՀՈԴՎԱԾԻ ԵՆԹԱԴՐՅԱԼ ԽԱԽՏՈՒՄ
92.  Դիմումատուների ներկայացուցիչները պնդել են, որ անկախ Դատարանի կողմից կանոնագրքի 39-րդ կանոնի ներքո սահմանված միջոցառմանը, պրն. Մամատկուլովին եւ պրն. Ասկարովին հանձնելով, Թուրքիան չի կատարել Կոնվենցիայի 34-րդ հոդվածով սահմանված իր պարտավորությունները:  
Կոնվենցիայի 34-րդ հոդվածի համաձայն՝ 
«Դատարանը կարող է գանգատներ ընդունել ցանկացած անձից, հասարակական կազմակերպությունից կամ անձանց խմբից, որոնք պնդում են, թե դարձել են սույն Կոնվենցիայով կամ նրան կից Արձանագրությամբ սահմանված իրենց իրավունքների` որևէ Բարձր պայմանավորվող կողմի թույլ տված խախտման զոհ։ Բարձր պայմանավորվող կողմերը պարտավորվում են որևէ կերպ չխոչնդոտել այդ իրավունքի արդյունավետ իրականացմանը»։ 

Կանոնագրքի 39-րդ կանոնի համաձայն՝ 

«1. Պալատը կամ, անհրաժեշտության դեպքում, նախագահը կարող են կողմի կամ այլ շահագրգիռ անձի պահանջով, կամ իրենց նախաձեռնությամբ, ցուցում անել կողմերին կիրառել ցանկացած միջանկյալ միջոցառում, որն անհրաժեշտ կլինի՝ ելենելով կողմերի շահերից կամ դատավարության պատշաճ իրականացման նպատակից:  
2.  Այս միջոցների մասին ծանուցումը պետք է տրամադրվի Նախարարների կոմիտեին: 

3. Պալատը կարող է կողմերից տեղեկատվություն պահանջել իր կողմից սահմանված ցանկացած միջանկյալ միջոցառման կիրառման վերաբերյալ»:
A. Պալատի վճիռը
93.  Պալատն իր 2003թ. փետրվարի 6-ի վճռում գտել է՝

 «110. ...Կոնվենցիային մասնակից ցանկացած պետություն, որին ցուցում է արվել կիրառել միջանկյալ միջոցառում՝ կանխելու համար ենթադրյալ խախտումից տուժած անձին անդառնալի վնաս պատճառելը, պարտավոր է գործել այդ միջոցներին համապատասխան եւ ձեռնպահ մնալ ցանկացած գործողություններից կամ անգործունեությունից, որը վնաս կհասցնի վերջնական վճռի հեղինակությանը եւ արդյունավետությանը:
111. Հետեւաբար չկիրառելով Դատարանի կողմից 39-րդ կանոնի համաձայն սահմանված միջանկյալ միջոցառումը՝ Թուրքիան խախտել է Կոնվենցիայի 34-րդ հոդվածով սահմանված իր պարտավորությունները»: 

B. Կողմերի փաստարկները

1.  Դիմումատուներ
94.  Դիմումատուների ներկայացուցիչները պնդել են, որ, չնայած իշխանություններին ուղղված իրենց պահանջներին, նրանք չեն կարողացել կապ հաստատել իրենց հաճախորդների հետ վերջիններիս հանձնումից հետո: Հետեւաբար դիմումատուներին զրկել են Կոնվենցիայի 3-րդ հոդվածի ներքո իրենց պնդումները հավաստող ապացույցներ ձեռք բերելու նպատակով, լրացուցիչ հարցումների մասնակցելու հնարավորությունից: Այսպիսով, դիմումատուների հանձնումը իրական խոչընդոտ է դարձել դատարանում իրենց գանգատի արդյունավետ ներկայացման համար:
2.  Կառավարությունը

95. Կառավարությունը պնդել է, որ Կոնվենցիայի 34-րդ հոդվածի ներքո այլ հարց չի առաջանում, քանի որ այդ դրույթի ներքո դիտարկվող գանգատը նույնն է եղել, ինչ եւ այն գանգատը, որը դիմումատուները նշել էին Կոնվենցիայի 3-րդ հոդվածի ներքո, եւ որը Կառավարությունը անհիմն էր համարել:

 96.  Ինչ վերաբերում է տվյալ գործում 39-րդ կանոնի համաձայն միջանկյալ միջոցառումների կիրառման հետեւանքներին, ապա Դատարանը նշել է, որ կառավարությունը հղում է արել վերոնշյալ «Կրուզ Վարասը եւ այլք» գործին, որպես հաստատում այն բանի, որ պայմանավորվող պետություններն ըստ օրենքի պարտավոր չեն գործել համաձայն այդ ցուցումների: 
97.  Կառավարության համաձայն՝ տվյալ գործում միջանկյալ միջոցառումների կիրառման մասին նամակի ձեւակերպումներից պարզ է եղել, որ միջոցառումների կիրառումը պարտադիր չի եղել:  Միջազգային դատարանները գործում են միջազգային պայմանագրերով սահմանված լիազորությունների շրջանակներում: Եթե պայմանագրով նրանք իրավասու չեն սահմանել պարտադիր բնույթ կրող միջանկյալ միջոցառումներ, ապա նրանք նման լիազորություն չունեն:
 3. Երրորդ կողմը 

98.  Իրավաբանների միջազգային հանձնաժողովը նշել է, որ, հաշվի առնելով միջազգային իրավունքի, միջազգային պայմանագրերի իրավունքի, միջազգային նախադեպային իրավունքի ընդհանուր սկզբունքները՝ կանոնագրքի 39-րդ կանոնի համաձայն սահմանված միջանկյալ միջոցառումները պարտադիր են համարվել տվյալ պետության համար:
C. Դատարանի գնահատականը
99.  Այն փաստը, որ կառավարությունը չի կատարել Դատարանի կողմից կանոնագրքի 39-րդ կանոնի համաձայն սահմանված միջոցառումները կիրառելու իր պարտավորությունը, հարց է առաջացնում, արդյոք պատասխանող պետությունը խախտե՞լ է Կոնվենցիայի 34-րդ հոդվածի համաձայն սահմանված իր պարտավորությունը՝ չխոչընդոտել դիմումատուների կողմից անհատական գանգատ ներկայացնելու իրավունքի իրացմանը:
1.  Ընդհանուր դիտարկումներ

(a)  Անհատական գանգատ ներկայացնելու իրավունքի իրացում 
100. Նախկինում Դատարանը նշել է, որ անհատական գանգատ ներկայացնելու վերաբերյալ դրույթը (34-րդ հոդված, նախկինում Կոնվենցիայի 25-րդ հոդված՝ մինչեւ թիվ 11 արձանագրության ուժի մեջ մտնելը) մարդու իրավունքների պաշտպանության կոնվենցիոն համակարգի արդյունավետության հիմնարար երաշխիքն է: Նման առանցքային դրույթ մեկնաբանելիս՝ Դատարանը պետք է հաշվի առնի Կոնվենցիայի՝ որպես մարդու իրավունքների եւ հիմնարար ազատությունների ընդհանուր ապահովման պայմանագրի հատուկ բնույթը: Ի տարբերություն դասական միջազգային համաձայնագրերի՝ Կոնվենցիան ավելին է, քան պարզապես փոխադարձ պարտավորություններ՝ պայմանավորվող պետությունների միջեւ:  Բացի այդ, այն ստեղծում է փոխադարձ, երկկողմանի պարտավորությունների, օբյեկտիվ պարտականությունների համակարգ, որոնք նախաբանի համաձայն, արդյունավետ են «կոլեկտիվ կիրարկման» դեպքում (տե՛ս, mutatis mutandis, «Լոիզիդուն ընդդեմ Թուրքիայի» գործով  (նախնական առարկություններ), 1995թ. մարտի 23-ի վճիռը, Series A № 310, էջ 26, կ. 70):
101.  Կոնվենցիայի՝ որպես մարդկանց պաշտպանության համար նախատեսված փաստաթղթի խնդրի եւ նպատակի համաձայն՝ դրա դրույթները պետք է մեկնաբանվեն եւ կիրառվեն այնպես, որպեսզի դրա երաշխիքները՝ որպես անհատական գանգատների դիտարկման համակարգի մաս, գործնական եւ արդյունավետ լինեն: Բացի այդ, երաշխավորված իրավունքների եւ ազատությունների ցանկացած մեկնաբանություն պետք է համահունչ լինի «Կոնվենցիայի՝  որպես ժողովրդավարական հասարակության իդեալների եւ արժեքների պահպանման եւ խթանման համար նախատեսված փաստաթղթի ընդհանուր ոգուն» (տե՛ս վերոնշյալ Սերինգի գործը, էջ 34, կ. 87, եւ mutatis mutandis, «Կլասսը ե այլք ընդդեմ Գերմանիայի» գործով 1978թ. սեպտեմբերի 6-ի վճիռը, Series A № 28, էջ 18, կ. 34): 
102.  Անհատական գանգատ ներկայացնելու իրավունքի արդյունավետ իրացմանը չխոչընդոտելու պարտավորությունը բացառում է ցանկացած միջամտություն անձի՝ արդյունավետ կերպով գանգատ ներկայացնելու եւ դատարանի կողմից այն քննելու իրավունքին: Սույն հարցին Դատարանն անդրադարձել է իր նախկին վճիռներում: 34-րդ հոդվածի համաձայն անհատական գանգատներ ներկայացնելու համակարգի արդյունավետ գործունեության համար չափազանց կարեւոր է, որպեսզի դիմումատուները կամ հավանական դիմումատուները հնարավորություն ունենան կապ հաստատել Եվրոպական դատարանի հետ՝ չենթարկվելով իշխանությունների կողմից որեւէ ճնշման՝ իրենց բողոքներից հրաժարվելու կամ դրանց բովանդակությունը փոխելու համար: 
Ինչպես նշել է Դատարանն իր նախկին վճիռներում «ճնշումը» ներառում է ոչ միայն դիմումատուների կամ հավանական դիմումատուների, նրանց ընտանիքի անդամների կամ իրավական ներկայացուցիչների նկատմամբ ուղղակի հարկադրում եւ նրանց բացահայտ ահաբեկում, այլեւ այլ  ոչ պատշաճ անուղղակի գործողություններ կամ կապեր, որոնց նպատակն է տարհամոզել կամ խոչընդոտել դիմումատուների՝ Կոնվենցիայով նախատեսված իրավական պաշտպանության միջոցի կիրառմանը (տե՛ս, ի թիվս այլնի «Պետրան ընդդեմ Ռումինիայի» գործով 1998թ. սեպտեմբերի 23-ի վճիռը, Զեկույցներ 1998-VII, էջ 2854-55, կ.  43; «Կուրտն ընդդեմ Թուրքիայի» գործով 1998թ. մայիսի 25-ի վճիռը, Զեկույցներ 1998-III, էջ 1192, կ. 159; «Աքսոյն ընդդեմ Թուրքիայի» գործով 1996թ. դեկտեմբերի 18-ի վճիռը, Զեկույցներ 1996-VI, էջ 2288, կ. 105; եւ «Ակդիվարը եւ այլք ընդդեմ Թուրքիայի» գործով 1996թ. սեպտեմբերի 16-ի վճիռը, Զեկույցներ 1996-IV, էջ 1219, կ. 105): Սույն նպատակներով դատարանը եզրակացրել է, որ 34-րդ հոդվածով սահմանված պարտավորությունը պահանջում է պայմանավորվող պետություններից ոչ միայն ճնշում չգործադրել դիմումատուների վրա, այլեւ զերծ մնալ ցանկացած գործողություններից կամ անգործունեությունից, որոնք չեզոքացնելով գանգատում դիտարկվող հարցը, անիմաստ կդարձնեն սովորական ընթացակարգով գործի դիտարկումը կամ այլ կերպ կխոչընդոտեն դատարանի կողմից տվյալ գործի քննությանը:  
(b)  Ցուցում Կոնվենցիոն համակարգի համաձայն միջանկյալ միջոցառումների  կիրառման վերաբերյալ 
103. Կանոնագրքի 39-րդ կանոնը լիազորություն է տրամադրում Պալատին կամ, անհրաժեշտության դեպքում,  նախագահին, ցուցում անել միջանկյալ միջոցառումների կիրառման վերաբերյալ: Այն հիմքերը, որոնց հիման վրա 39-րդ կանոնը կարող է կիրառվել, նախատեսված չեն կանոնագրքով, սակայն սահմանված են դատարանի կողմից իր նախադեպային որոշումների  միջոցով: Մարդու իրավունքների եվրոպական հանձնաժողովի պրակտիկայի համաձայն՝ մինչ 1998թ. թիվ 11 արձանագրության ուժի մեջ մտնելը, Դատարանը 39-րդ կանոնը կիրառում է միայն սահմանափակ դեպքերում:
104.  Միջանկյալ միջոցառումներ կիրառվում են միայն մի շարք ոլորտներում: Չնայած Դատարանը մեծ թվով դիմումներ է ստանում միջանկյալ միջոցառումներ կիրառելու վերաբերյալ, գործնականում Դատարանը կիրառում է 39-րդ հոդվածը միայն անդառանալի վնաս պատճառելու անխուսափելի վտանգի առկայության դեպքում: Չնայած Կոնվենցիայում որեւէ հատուկ դրույթ սահմանված չէ այն ոլորտների վերաբերյալ, որոնցում 39-րդ կանոնը կարող է կիրառվել, դրա կիրառման վերաբերյալ պահանջները սովորաբար վերաբերում են կյանքի իրավունքին (հոդված 2), խոշտանգումների կամ անմարդկային վերաբերմունքի չենթարկվելու իրավունքին (հոդված 3) եւ մի շարք դեպքերում անձնական եւ ընտանեկան կյանքը հարգելու իրավունքին (հոդված 8) կամ Կոնվենցիայով երաշխավորված այլ իրավունքներին: Գործերի մեծ մասը, որոնցում ցուցում է արվել կիրառել միջանկյալ միջոցառումներ, վերաբերում են արտաքսմանը  եւ հանձնման ընթացակարգին: 
105.  Գործերի մեծ մասի դեպքում միջոցառումների կիրառման վերաբերյալ ցուցում է արվում պատասխանող կառավարությանը՝ չնայած դատարանը կարող է միջոցառումների վերաբերյալ ցուցումներ անել նաեւ դիմումատուներին (տե՛ս ի թիվս այլնի «Իլաշկուն եւ այլք ընդդեմ Մոլդովիայի եւ Ռուսաստանի» գործը, գանգատ թիվ 48787/99, կ. 11, ECHR 2004-VII): Բավական հազվադեպ են այն դեպքերը, երբ պետությունները չեն կատարում միջանկյալ միջոցառումների կիրառման վերաբերյալ պահանջները: 
 106. Համաձայն Մարդու իրավունքների եվրոպական հանձնաժողովի կանոնագրքի 36-րդ կանոնի, որն ուժի մեջ է մտել 1974թ. դեկտեմբերի 13-ին՝ 

 

«Կոմիտեն, կամ, անհրաժեշտության դեպքում, նախագահը, կարող են կողմերին ցուցում անել կիրառել միջանկյալ միջոցառում, որը ցանկալի կլինի՝ հաշվի առնելով կողմերի շահերը կամ ելնելով պատշաճ դատավարության իրականացման նպատակից»:
Նույնիսկ մինչեւ միջանկյալ միջոցառումների կիրառումը կանոնակարգող դրույթների ուժի մեջ մտնելը՝ հանձնաժողովը կարող էր պատասխանող կառավարությունից պահանջել՝ դադարեցնել այն գործողությունները, որոնց հետեւանքով դատարանում քննության ենթակա գանգատը կարող է իմաստազրկվել: Հանձնաժողովը այդ մոտեցումը սկսել է կիրառել իր ստեղծման նախնական փուլում, մասնավորապես հանձնման եւ վտարման դեպքերում, իսկ պետությունները ակտիվ համագործակցել են այդ դեպքերում (տե՛ս ի թիվս այլնի «Հունաստանն ընդդեմ Միացյալ Թագավորության», գանգատ թիվ 176/56, հանձնաժողովի՝ 1958թ. սեպտեմբերի 26-ի չհրապարկված զեկույցը; «Խ-ն ընդդեմ Գերմանիայի Դաշնային Հանրապետության» գործը, գանգատ թիվ 2396/65, հանձնաժողովի 1969թ. Դեկտեմբերի 19-ի զեկույցը, Yearbook 13; «Դանիան, Նորվեգիան, Շվեդիան եւ Նիդերլանդներն ընդդեմ Հունաստանի» գործ, գանգատներ թիվ 3321/67, 3322/67, 3323/67 եւ 3344/67, հանձնաժողովի 1969թ. նոյեմբերի 5-ի զեկույցը, Yearbook 12; «Դանիան, Նորվեգիան, Շվեդիան ընդդեմ Հունաստանի» գործ, գանգատներ թիվ 4448/70,  հանձնաժողովի 1976թ. հոկտեմբերի 4-ի զեկույցը, Որոշումներ եւ զեկույցներ 6; եւ «Ե. Ռ.-ն ընդդեմ Գերմանիայի Դաշնային Հանրապետության» գործը, գանգատ թիվ 5207/71, 1971թ. դեկտեմբերի 13-ի հանձնաժողովի որոշումը, Որոշումների հավաքածու 39): «Բրյուկմանն ընդդեմ Գերմանիայի Դաշնային հանրապետության» գործում (գանգատ թիվ 6242/73, հանձնաժողովի 1976թ. հուլիսի 14-ի զեկույցը, ՈԶ 6), պատասխանող պետություն, հանձնաժողովի կողմից գործի քննության ընթացքում, իր նախաձեռնությամբ կասեցրել է նույնիսկ ներպետական միջոցառումները: 
107. Համաձայն նախկին դատարանի կանոնակարգի 36-րդ կանոնի, որն ուժի մեջ է մտել 1983թ. հունվարի 1-ին՝
«1. Մինչ Պալատի ձեւավորումը՝ դատարանի նախագահը կարող է որեւէ կողմի, հանձնաժողովի, դիմումատուի կամ ցանկացած այլ շահագրգիռ անձի պահանջով կամ  proprio motu /իր նախաձեռնությամբ/ ցուցում անել կողմերից մեկին, անհրաժեշտության դեպքում դիմումատուին, նպատակահարմար որեւէ միջանկյալ միջոցառում կիրառել: Պալատի ձեւավորումից հետո կամ եթե պալատը հերթական նիստի չէ, նախագահն ունի միեւնույն լիազորությունները:

...»
Նախկին դատարանի կողմից միջանկյալ միջոցառումների կիրառման վերաբերյալ ամենանշանակալի գործը Սերինգի վերոնշյալ գործն է, որում դատարանը Բրիտանիայի կառավարությանը ցուցում է արել 36-րդ կանոնի հիման վրա, որ ցանկալի չի լինի դիմումատուին Ամերիկայի Միացյալ նահանգներին հանձնել Ստրասբուրգում գործի վերաբերյալ իրականացվող քննության ընթացքում: Կոնվենցիայի պահանջները պահպանելու եւ դատարանի վճիռն  ի կատար ածելու նպատակով, Բրիտանիայի կառավարությունը ստիպված է եղել  չկատարել Միացյալ Նահանգների առջեւ իր պարտավորությունները (էջ 17, կ. 31, եւ էջ 44-45, կ. 111): Այսպիսով, Կոնվենցիային անդամակցող պետության պարտավորությունների եւ երրորդ պետության հետ հանձնման վերաբերյալ պայմանագրով սահմանված պարտավորությունների միջեւ վեճը կանոնակարգվել է տվյալ վճռով, որը դարձել է նախադեպային:

2.  Խոչընդոտե՞լ է արդյոք դիմումատուների հանձնումը դիմում ներկայացնելու իրավունքի արդյունավետ իրացմանը:

108. Այնպիսի դեպքերում, ինչպիսին այս գործն է, երբ ակնհայտ ենթադրվում է, որ անձին անդառնալի վնաս պատճառելու վտանգ է առկա, այսինքն թույլ չտալ նրան կիրարկել Կոնվենցիայով սահմանված իր հիմնարար իրավունքները, միջանկյալ միջոցառման կիրառման նպատակն է պահպանել ստատուս-քվոն՝ դատարանի կողմից տվյալ միջոցառման կիրառման հիմնավորվածության հարցը դիտարկելիս: Ըստ էության, նպատակ ունենալով հաստատել դիմումի առարկա հանդիսացող փաստի առկայությունը, միջանկյալ միջոցառումը վերաբերում է կոնվենցիոն գանգատի էությանը: Եթե դիմումատուն դիմում է ներկայացնում, ապա նրա նպատակն է այդ կերպ պահպանել Կոնվենցիայով սահմանված իր իրավունքը: Հետեւաբար  դիմումատուն դիմում է Դատարանին միջանկյալ միջոցառում կիրառելու համար եւ Դատարանը բավարարում է նրա պահանջը՝ Կոնվենցիայի 34-րդ հոդվածի ներքո անձի անհատական գանգատ ներկայացնելու իրավունքի «արդյունավետ իրացմանը» նպաստելու համար՝ նպատակ ունենալով պահպանել գանգատի առարկան, երբ համարվում է, որ անձին անդառնալի վտանգ կարող է հասցվել պատասխանող պետության գործողությունների կամ անգործունեության հետեւանքով: 
Սույն գործում, դիմումատուներին Ուզբեկստանին հանձնելու պատճառով, Կոնվենցիայի 2-րդ եւ 3-րդ հոդվածով սահմանված իրավունքների համար նախատեսված պաշտպանության մակարդակն անդառնալիորեն կրճատվել է:   

Բացի այդ դատարանը գտնում է, որ գանգատ ներկայացնելու իրավունքի արդյունավետ կիրարկում հասկացությունը ենթադրում է, որ Ստրասբուրգում դատավարության ընթացքում Դատարանը պետք է հնարավորություն ունենա քննել գանգատը իր սովորական ընթացակարգի համաձայն: Տվյալ գործում դիմումատուները հանձնվել են եւ այսպիսով, իրենց փաստաբանների հետ կապ հաստատել չկարողնալու պատճառով, նրանց զրկել են Կոնվենցիայի 3-րդ հոդվածի ներքո իրենց պնդումները հավաստող ապացույցներ ձեռք բերելու նպատակով, լրացուցիչ հարցումների մասնակցելու հնարավորությունից: Դրա հետեւանքով դատարանը հնարավորություն չի ունեցել պատշաճ կերպով գնահատել, արդյոք դիմումատուներին սպառնացել է դաժան վերաբերմունքի  ենթարկվելու վտանգ եւ եթե այո, ապա դատարանը նաեւ զրկվել է Կոնվենցիայով նախատեսված երաշխիքների «գործնական եւ արդյունավետ» կիրառումն ապահովելու հնարավորությունից, որը պահանջվում է Կոնվենցիայի խնդրով եւ նպատակով (տե՛ս վերեւում կ. 101):
109.  Ավելի վաղ դատարանը դիտարկել է, արդյոք կոնվենցիոն մարմինները կարո՞ղ են շեղվել միայն 34-րդ հոդվածից  (նախկին 24-րդ հոդված) կամ նաեւ 39-րդ կանոնից (նախկին 36-րդ կանոնը), կամ որեւէ այլ աղբյուրից, պարտադիր միջանկյալ միջոցառումներ կիրառելու լիազորությունից՝ Կոնվենցիայում դրա մասին հստակ ձւակերպված դրույթի բացակայության պարագայում (տե՛ս «Կրուզ Վարասը եւ այլք» վերոնշյալ գործը եւ «Չոնկան ընդդեմ Բելգիայի» գործը, գանգատներ թիվ 51564/99, 13 մարտ 2001թ.): Այս գործերում Դատարանը եզրակացրել է, որ նման լիազորությունը չի կարող բխել ո՛չ 34-րդ հոդվածից, ո՛չ այլ աղբյուրներից (տե՛ս Կրուզ Վարասը եւ այլք գործը, էջ 36-37, կ. 102-03):
110. Սույն գործը քննելիս՝ Դատարանը նաեւ հաշվի է առնելու միջազգային իրավունքի ընդհանուր սկզբունքները եւ «Կրուզ Վարասը եւ այլք» գործի քննությունից հետո այլ միջազգային մարմինների կարծիքն այս հարցի շուրջ: 
111.  Սրա առնչությամբ դատարանը հատկանշել է կրկին, որ Կոնվենցիան պետք է մեկնաբանվի՝ հաշվի առնելով «Միջազգային պայմանագրերի իրավունքի վերաբերյալ» 1969թ. մայիսի 23-ի Վիեննայի կոնվենցիայում սահմանված կանոնները, որի 31-րդ հոդվածի 3-կետի (c) ենթակետի համաձայն՝ հարկ է հաշվի առնել «կողմերի հարաբերությունների դեպքում կիրառելի միջազգային իրավունքի ցանկացած համապատասխան կանոն»:
Եվրոպական դատարանը պետք է սահմանի պետությունների պատասխանատվությունը սույն ոլորտում կիրառվող միջազգային իրավունքի սկզբունքների համաձայն՝ հաշվի առնելով Կոնվենցիայի՝ որպես մարդու իրավունքների պաշտպանության փաստաթղթի բնույթը (տե՛ս «Գոլդերն ընդդեմ Միացյալ Թագավորության» գործով 1975թ. փետրվարի 21-ի վճիռը, Series A № 18, էջ 14, կ. 29): Այսպիսով, Կոնվենցիան պետք է մեկնաբանվի միջազգային իրավունքի սկզբունքներին հնարավորինս համահունչ, որոնց մասն է այն կազմում (տե՛ս «Ալ-Ադսանին ընդդեմ Միացյալ Թագավորության»  գործը [GC], գանգատ թիվ 35763/97, կ. 60, ECHR 2001-XI):
112.  Տարբեր կանոններ են կիրառվում միջանկյալ, ժամանակավոր կամ կանխարգելիչ միջոցառումների դեպքում՝ կախված այն հանգամանքից, արդյոք գանգատը ներկայացվել է Միացյալ Նահանգների մարմինների կամ Միջամերիկյան դատարանի եւ հանձաժողովի անհատական գանգատ ներկայացնելու ընթացակարգերի համաձայն, թե  Արդարադատության միջազգային դատարանի վեճերի դատական կանոնակարգման ընթացակարգի համաձայն: Մի շարք դեպքերում նման միջոցառումների վերաբերյալ դրույթները ներառված են լինում պայմանագրերում, ինչպես նաեւ կանոնակարգերում  (տե՛ս վերեւում կկ. 40, 43, 46, 49, 51 եւ 52):
113.  Վերջերս կայացված մի շարք վճիռներում եւ որոշումներում, միջազգային դատարանները եւ մարմինները հատկանշել են միջանկյալ միջոցառումների կարեւորությունը եւ նպատակը, ինչպես նաեւ նշել են, որ այդ միջոցառումներին համապատասխան գործելը անհրաժեշտ է՝ ապահովելու համար իրենց կողմից ըստ էության կայացված որոշումների արդյունավետությունը: Միջազգային վեճերի վերաբերյալ իրականացվող դատավարության ընթացքում միջանկյալ միջոցառումների նպատակն է պահպանել կողմերի իրավունքները:
114.  Այսպիսով, ՄԱԿ-ի Մարդու իրավունքների կոմիտեի իրավասության համաձայն միջանկյալ միջոցառումներ չկիրառելու պարտավորությունը նշանակում է, որ տվյալ պետությունը խախտել է «Քաղաքացիական եւ քաղաքական իրավունքների վերաբերյալ» միջազգային դաշնագրով եւ դրան կից Լրացուցիչ արձանագրությամբ սահմանված իր իրավական պարտավորությունները, ինչպես նաեւ անհատական գանգատների դիտարկման ընթացակարգի համաձայն Կոմիտեի հետ համագործակցելու իր պարտականությունը՝ (տե՛ս վերեւում կկ. 41 եւ 42):
115. ՄԱԿ-ի՝ Խոշտանգումների դեմ կոմիտեն մի շարք գործերում դիտարկել է անդամ պետության կողմից միջանկյալ միջոցառումները չկիրառելու հարցը: Այն որոշել է, որ Կոմիտեի կողմից նպատակահարմար համարվող միջանկյալ միջոցառումներին համապատասխան գործելը էական է եղել, պաշտպանելու համար տվյալ անձին անդառնալի վնասից, որի պատճառով Կոմիտեի կողմից գործի դիտարկման վերջնական արդյունքը կարող էր չեզոքացվել (տե՛ս վերեւում կկ. 44 եւ 45):
116.  Ժամանակավոր միջոցառումների վերաբերյալ կայացված տարբեր որոշումներում Մարդու իրավունքների միջամերիկյան դատարանը նշել է, որ, հաշվի առնելով Մարդու իրավունքների ամերիկյան կոնվենցիայի հիմնարար նպատակը, մասնավորապես մարդու իրավունքների արդյունավետ պաշտպանության ապահովումը, «մասնակից պետությունները չպետք է այնպիսի գործողություններ ձեռնարկեն, որոնք կարող են խախտել ենթադրյալ տուժած անձանց իրավունքների restitutio in integrum-ը» (տե՛ս «Ջեյմսը եւ այլք ընդդեմ Տրինիդադ եւ Տոբագոյի» գործով 1999թ. մայիսի 25-ի եւ սեպտեմբերի 25-ի որոշումները):
117.  Իր 2001թ. հունիսի 27-ի «ԼաԳրանդ» վճռում («Գերմանիան ընդդեմ Ամերիկայի Միացյալ Նահանգների») Արդարադատության միջազգային դատարանը նշել է. «Կանոնադրության խնդիրը  ու նպատակն է հնարավորություն ընձեռել դատարանին կատարել իր համար նախատեսված գործառույթները եւ մասնավորապես միջազգային վեճերի դատական կանոնակարգման հիմնական գործառույթը՝ կայացնելով պարտավորեցնող որոշումներ՝ համաձայն Կանոնադրության 59-րդ հոդվածի: 41-րդ հոդվածի նպատակն է՝ թույլ չտալ, որպեսզի խոչընդոտվի դատարանի կողմից իր գործառույթների իրականացումը, քանի որ կողմերի համապատասխան իրավունքները դատարանում չեն պահպանվի: Ինչպես հետեւում է Կանոնադրության խնդրից եւ առարկայից, ինչպես նաեւ համատեքստում դիտարկվող 41-րդ հոդվածի դրույթներից, ժամանակավոր միջոցառումներ սահմանելու լիազորությունը ենթադրում է, որ նման միջոցառումները պետք է պարտավորեցնող բնույթ կրեն, քանի որ, տվյալ լիազորության կիրառումը պայմանավորված է Դատարանի վերջնական վճռով սահմանված կողմերի իրավունքները պահպանելու եւ դրանց խախտումից խուսափելու անհրաժեշտությամբ, հանգամանքներով: Այն պնդումը, որ 41-րդ հոդվածի համաձայն սահմանված ժամանակավոր միջոցառումները չպետք է պարտավորեցնող բնույթ կրեն կհակասի հոդվածի խնդրին եւ նպատակին»: Ավելին, այդ վճռում Արդարադատության միջազգային դատարանը վերջ է դրել 41-րդ հոդվածի առաջին կետում նշված «ցուցում անելու լիազորություն»  (“pouvoir d'indiquer” ֆրանսերեն տեքստում) եւ երկրորդ կետում նշված «առաջարկվող» (“indication” ֆրանսերեն տեքստում) բառերի զուտ լեզվաբանական մեկնաբանությունների միջեւ ծագած վեճին: Հղում անելով «Միջազգային պայմանագրերի իրավունքի մասին» Վիեննայի կոնվենցիայի 31-րդ հոդվածին՝ համաձայն որի պայմանագրերը պետք է մեկնաբանվեն՝ հաշվի առնելով դրանց խնդիրն ու նպատակը, այն որոշում է կայացրել, որ ժամանակավոր միջոցառումները իրավական առումով  պարտադիր բնույթ են կրում: Հետագայում այս մոտեցումը հաստատվել է դատարանի՝ «Ավենան եւ մեքսիկացի այլ քաղաքացիները» գործով 2004թ. մարտի 31-ի վճռում («Մեքսիկան ընդդեմ Ամերիկայի Միացյալ Նահանգների») (տե՛ս վերեւում կ. 48):
118.  Դատարանը նշել է, որ «Կրուզ Վարասը եւ այլք» գործում (վերոնշյալ) այն դիտարկել է, արդյոք Կոնվենցիայի 25-րդ հոդվածի 1-ին կետի համաձայն Մարդու իրավունքների եվրոպական հանձնաժողովը իրավասու՞ է (հիմա 34-րդ հոդված) սահմանել պարտադիր բնույթ կրող միջանկյալ միջոցառումներ: Դատարանը նշել է, որ այդ հոդվածը կիրառվել է միայն հանձնաժողովի կողմից գործի քննության ժամանակ եւ սահմանել է չխախտել անձի՝ Կոմիտեին դիմելու եւ գանգատ ներկայացնելու իրավունքը: Այն նաեւ հավելել է, որ 25-րդ հոդվածը դիմումատուի համար ընթացակարգային բնույթ կրող իրավունք է նախատեսում, որը տարբերվում է Կոնվենցիայի 1-ին մասով կամ Կոնվենցիային կից արձանագրությամբ սահմանված հիմնական իրավունքներից: Այսպիսով դատարանը սահմանափակվել է հանձնաժողովի՝ միջանկյալ միջոցառումներ կիրառելու վերաբերյալ ցուցումներ անելու իրավասության, ոչ թե իր իրավասությունների քննությամբ: Դատարանը դիտարկել է այն ցուցումը, որը տրվել է հաշվի առնելով կոմիտեի ընթացակարգերի բնույթն ու Կոմիտեի դերը եւ եզրակացրել է. «Եթե այս կերպ կառավարությունն իր ուշադրությունը դարձրել է հանձնաժողովի  կողմից դիտարկվող տվյալ գործի արդյունքը կանխորոշելու հետ կապված խնդիրների վրա, ապա ցուցումին համապատասխան չգործելու դեպքում 3-րդ հոդվածի խախտումը… կդիտարկվի որպես ծանրացնող հանգամանք»  («Կրուզ Վարասը եւ այլք» վերոնշյալ գործը, էջ 36-37, կ. 103):
119.  Սրա առնչությամբ դատարանը հատկանշել է, որ ի տարբերություն դատարանի եւ Նախարարների կոմիտեի, հանձնաժողովը իրավասու չէ պարտավորեցնող որոշում կայացնել այն մասին, որ պայմանավորվող կողմը խախտել է Կոնվենցիան: Հանձնաժողովի խնդիրն ըստ էության, նախնական դիտարկումն է եւ կարծիքն այն մասին, արդյոք Կոնվենցիայի խախտումը պարտադիր բնույթ է կրել:  
120.  «Չոնկայի» գործում (վերոնշյալ վճիռը) Դատարանը հղում է արել վերոնշյալ 109-րդ կետում նշված փաստարկին եւ հավելել. «Բելգիայի իշխանությունները դիմումատուներին վտարել են նույն օրը...չներկայացնելով որեւէ պատճառներ իրենց` կանոնագրքի 39-րդ կանոնի համաձայն կատարված ցուցումին համապատասխան չգործելու որոշման համար: Հաշվի առնելով բացառիկ հանգամանքներում սահմանվող նման ցուցումներին՝ համապատասխան գործելու ստեղծված պրակտիկան, նման գործելաձեւը հազիվ թե համապատասխանում է «Դատարանի հետ բարեխղճորեն համագործակցելուն, այն դեպքերում, երբ դա հիմնավորված է եւ  իրագործելի»:
 121.  Չնայած դատարանը պաշտոնապես պարտավոր չէ հավատարիմ մնալ  իր նախկին վճիռներին, իրավական որոշակիության եւ կանխատեսելիության շահերից ելնելով, առանց հիմնարար պատճառի դատարանը չպետք է հրաժարվի իր իսկ նախադեպերից (տե՛ս ի թիվս այլնի, mutatis mutandis, «Չեպմենն ընդդեմ Միացյալ Թագավորության» գործը, գանգատ թիվ 27238/95, կ. 70, ECHR 2001-I, եւ «Քրիստին Գուդվինն ընդդեմ Միացյալ Թագավորության» գործը, գանգատ թիվ 28957/95, կ. 74, ECHR 2002-VI): Այնուամենայնիվ չափազանց կարեւոր է, որպեսզի Կոնվենցիան մեկնաբանվի եւ կիրառվի այն եղանակով, որը կնպաստի իրավունքների արդյունավետ եւ  գործնական, եւ ոչ թե տեսական եւ թվացյալ իրացմանը: Սա գործող փաստաթուղթ է, որը պետք է մեկնաբանվի՝ հաշվի առնելով ներկայիս պայմանները (տ՛ես ի թիվս այլնի, «Տայրերն ընդդեմ Միացյալ Թագավորության» գործով 1978թ. ապրիլի 25-ի վճիռը, Series A № 26, էջ 15-16, կ. 31, եւ  «Քրիստին Գուդվինն ընդդեմ Միացյալ Թագավորության»  վերոնշյալ գործը, կ. 75):
122. Ավելին, դատարանը հատկանշել է, որ չնայած անհատական գանգատ ներկայացնելու կոնվենցիոն իրավունքը սկզբնապես նախատեսված է եղել որպես պաշտպանության համակարգի լրացուցիչ մաս,  տարիների ընթացքում այն մեծ կարեւորություն է ստացել եւ հիմա Կոնվենցիայով սահմանված իրավունքների եւ ազատությունների պաշտպանության մեխանիզմի առանցքային բաղադրիչն է: 1998թ. նոյեմբերի 1-ից գործող համակարգի համաձայն՝ հանձնաժողովը իրավասու է եղել քննել անհատական ընթացակարգով ներկայացված գանգատները միայն այն դեպքում, երբ պայմանավորվող կողմը պաշտոնական որոշմամբ ընդունել է որոշակի ժամանակահատվածում գործող նրա իրավասությունը: Ներկայումս պաշտպանության մեխանիզմը այս առումով փոփոխվել է թիվ 11 արձանագրությամբ, իսկ անհատական գանգատն ներկայացնելու իրավունքն այլեւս կախված չէ պայմանավորվող պետության կողմից կայացվող որոշումից: Այսպիսով, անձինք միջազգային մակարդակում կիրարկում են  Կոնվենցիայի համաձայն ուղղակիրորեն սահմանված իրենց իրավունքները եւ ազատությունները պաշտպանելու նպատակով գանգատ ներկայացնելու իրենց իրավունքը: 
123. Սույն համատեքստում դատարանը նշել է, որ, հաշվի առնելով միջազգային իրավունքի, միջազգային պայմանագրերի իրավունքի եւ միջազգային նախադեպային իրավունքի ընդհանուր սկզբունքները, միջանկյալ միջոցառումների շրջանակները չեն կարող մեկնաբանվել այն ընթացակարգերից առանձին, որոնց վերաբերյալ դրանք կիրառվում են կամ այն որոշումից առանձին, որից պաշտպանելու համար են դրանք կիրառվում: Դատարանը հատկանշել է, որ սրա առնչությամբ «Միջազգային պայմանագրերի իրավունքի վերաբերյալ» Վիեննայի կոնվենցիայի 31-րդ հոդվածի 1-ին կետի համաձայն՝ պայմանագրերը պետք է մեկնաբանվեն բարեխղճորեն՝ հաշվի առնելով դրանց խնդիրը եւ նպատակը, (տե՛ս վերեւում կ. 39), ինչպես նաեւ արդյունավետության սկզբունքերին համապատասխան: 
124.  Դատարանը նշում է, որ, չնայած Արդարադատության միջազգային դատարանը, Մարդու իրավունքների միջամերիկյան դատարանը եւ ՄԱԿ-ի՝ Խոշտանգումների դեմ կոմիտեն գործում են ոչ թե դատարանի, այլ տարբեր պայմանագրերի դրույթների համաձայն, վերջերս կայացված վճիռներում նրանք հաստատել են, որ անդառնալի վնաս պատճառելու վտանգի դեպքում կողմերի ամրագրված իրավունքերի պահպանումը միջազգային իրավունքում միջանկյալ միջոցառումների կիրառման էական խնդիրն է: Իրականում կարելի է նշել, որ  անկախ դիտարկվող իրավական համակարգի տեսակից, արդարադատության պատշաճ իրականացումը պահանջում է, որպեսզի գործի դիտարկման ժամանակ չձեռնարկվեն գործողություններ, որոնք կարող են անդառնալի վնաս պատճառել (տե՛ս, mutatis mutandis, «Սերինգի» վերոնշյալ գործը, էջ 35, կ. 90): 
Նախկինում այն ընդգծել է, որ  կասեցնող ազդեցություն ունեցող իրավական պաշտպանության միջոցները կարեւոր են՝ արտաքսման կամ հանձնման ընթացակարգերում արդյունավետ իրավական պաշտպանության միջոցի կիրառման իրավունքի առնչությամբ պետության պարտավորությունների վերաբերյալ որոշում կայացնելիս:  
Կոնվենցիայի 13-րդ հոդվածի համաձայն՝ պաշտպանության արդյունավետ միջոց հասկացությունը պահանջում է, որպեսզի կիրառվի իրավական պաշտպանության այնպիսի միջոց, որը կխոչընդոտի Կոնվենցիային հակասող եւ անդառնալի հետեւանքներ ունեցող միջոցառումների կիրառումը: Հետեւաբար նման միջոցների կիրառումը կհակասի 13-րդ հոդվածին, քանի դեռ պետական իշխանությունները չեն որոշել, արդյոք դրանք համապատասխանում են Կոնվենցիային, թե ոչ (տե՛ս «Չոնկան ընդդեմ Բելգիայի» գործը, գանգատ թիվ 51564/99, կ. 79, ECHR 2002-I): Դժվար է հասկանալ, թե ինչու անձի իրավունքների պաշտպանության համար նախատեսված միջոցների արդյունավետությունը չի կարող դիտարկվել որպես դատարանի միջազգային ընթացակարգերում կիրառվող պարտադիր կոնվենցիոն պահանջ, եթե այն կիրառվում է ներպետական իրավական համակարգի ընթացակարգերում: 
125. Նույն կերպ կոնվենցիոն համակարգի համաձայն՝ գործնականում մշտապես կիրառվող միջանկյալ միջոցառումները (տե՛ս վերեւում կ. 104) էական դեր են խաղում անդառնալի հետեւանք ունեցող իրավիճակներում, որոնք կարող են խոչընդոտել դատարանին պատշաճ կերպով քննել գանգատը, եւ անհրաժեշտության դեպքում, ապահովել դիմումատուի կողմից կոնվենցիայով սահմանված իրավունքների արդյունավետ եւ գործնական կիրարկումը: Համապատասխանաբար, սույն պայմաններում պատասխանող պետության կողմից միջանկյալ միջոցառումները չկիրառելը կթուլացնի 34-րդ հոդվածով սահմանված անհատական գանգատ ներկայացնելու իրավունքի արդյունավետությունը եւ կխախտի 1-ին հոդվածի համաձայն՝ Կոնվենցիայով սահմանված իրավունքները եւ ազատությունները պաշտպանելու պետության պաշտոնական պարտավորությունը: 
 Միջանկյալ միջոցառումներ կիրառելու վերաբերյալ դատարանի կողմից տրված ցուցումը, ինչպես եւ սույն գործում, թույլ է տալիս դատարանին ոչ միայն իրականացնել գանգատի արդյունավետ քննություն, այլեւ ապահովել դիմումատուի համար կոնվենցիայով  նախատեսված պաշտպանության արդյունավետությունը. հետեւաբար նման միջոցները թույլ են տալիս Նախարարների կոմիտեին վերահսկել կայացված վերջնական վճռի իրականացումը: Այսպիսով նման միջոցառումները հնարավորություն են ընձեռում տվյալ պետությանը կատարել դատարանի կողմից կայացված վերջնական վճռին համապատասխան գործելու իր պարտավորությունը, որը Կոնվենցիայի 46-րդ հոդվածի համաձայն պարտադիր է համարվում:   
126.  Հետեւաբար պայմանավորվող պետությանը, այս դեպքում պատասխանող պետությանը, միջանկյալ միջոցառումներ կիրառելու վերաբերյալ տրված ցուցումը պետք է քննության ենթարկվի՝ հաշվի առնելով Կոնվենցիայի 1-ին, 34-րդ եւ 46-րդ հոդվածների համաձայն պայմանավորվող պետությունների համար սահմանված պարտավորությունը:
127.  Գործի վերոնշյալ փաստերից հստակ պարզ է դառնում, որ դիմումատուների հանձնումը Ուզբեկստանին դատարանին զրկել է, նման դեպքերում ստեղծված պրակտիկայի համաձայն նրանց բողոքները պատշաճ քննության ենթարկելու եւ վերջի վերջո, անհրաժեշտության դեպքում, նրանց
 Կոնվենցիայի հնարավոր խախտումներից պաշտպանելու հնարավորությունից: Արդյունքում դիմումատուներին թույլ չեն տվել արդյունավետ կերպով իրացնել Կոնվենցիայի 34-րդ հոդվածով նախատեված անհատական գանգատ ներկայացնելու իրենց իրավունքը, որն անիմաստ է դարձել դիմումատուների հանձնման պատճառով:
3.  Եզրակացություն

128. Դատարանը կրկին հատկանշել է, որ Կոնվենցիայի 34-րդ հոդվածի ուժով,  պայմանավորվող պետությունները պարտավորություն են ստանձնում ձեռնպահ մնալ որեւէ գործողություն ձեռնարկելուց կամ անգործունեությունից, որը կարող է խոչընդոտել դիմումատուի՝ անհատական գանգատ ներկայացնելու իրավունքի արդյունավետ իրացմանը: Պայմանավորվող պետության կողմից միջանկյալ միջոցառումներին համապատասխան չգործելը պետք է դիտարկվի որպես խոչընդոտ՝ դատարանի կողմից դիմումատուի գանգատի արդյունավետ քննության եւ համապատասխանաբար  դիմումատուի  իրավունքի արդյունավետ իրացման համար, ինչպես նաեւ որպես 34-րդ հոդվածի խախտում:
  129.  Հաշվի առնելով ներկայացված նյութերը՝ դատարանը հանգել է այն եզրակացությանը, որ կանոնագրքի 39-րդ կանոնի համաձայն, սահմանված միջանկյալ միջոցառումների կիրառման վերաբերյալ ցուցումին համապատասխան չգործելով, Թուրքիան խախտել է Կոնվենցիայի 34-րդ հոդվածի համաձայն իր ստանձնած պարտավորությունները:
IV. ԿՈՆՎԵՆՑԻԱՅԻ 41-ՐԴ ՀՈԴՎԱԾԻ ԿԻՐԱՌՈՒՄԸ 
130.  Կոնվենցիայի 41-րդ հոդվածի համաձայն՝ 
«Եթե դատարանը գտնում է, որ տեղի է ունեցել Կոնվենցիայի կամ դրան կից արձանագրության խախտում, եւ եթե Բարձր պայմանավորվող կողմի ներպետական իրավունքը թույլ է տալիս խախտման միայն մասնակի ուղղում, ապա դատարանը պարտավոր է, անհրաժեշտության դեպքում, արդար հատուցում սահմանել տուժած կողմի համար»:
A. Վնս

131.  Մեծ Պալատում դիմումատուների ներկայացուցիչները, ներկայացրել են Պալատին ուղղված՝  1,000,000 ֆրանսիական ֆրանկի չափով նյութական եւ ոչ նյութական վնասի հատուցման միեւնույն պահանջները, որը կազմում է 304,898 եվրո յուրաքանչյուր դիմումատուի համար:
132.  Պալատը գտել է (տե՛ս Պալատի վճռի կ. 115)՝
«Քանի որ դիմումատուները չեն հատկորոշել իրենց կողմից նշված նյութական վնասի բնույթը, Դատարանը, այլընտրանք չունենալով, մերժում է հայցը: Ինչ վերաբերում է ոչ նյութական վնասի հատուցման պահանջին, ապա Դատարանը գտնում է, որ 34-րդ հոդվածի վերաբերյալ իր եզրակացությունը բավական արդար հատուցում է 41-րդ հոդվածի իմաստով»:
133.  Կառավարությունը նշել է, որ Պալատի եզրակացությունը կարող է ընդունվել այն դեպքում, եթե Մեծ Պալատը գտնի, որ տեղի է ունեցել Կոնվենցիայի խախտում: Որպես այլընտրանք՝ նրանք նշել են, որ պահանջվող գումարը չափազանցված է:
134. Ինչպես եւ Պալատը, Դատարանը նյութական վնասի առկայությունը ապացուցված չի համարել:  Մյուս կողմից դատարանը, ելնելով գործի հանգամանքներից, գտել է, որ դիմումատուներին անկասկած ոչ նյութական վնաս է պատճառվել Թուրքիայի կողմից 34-րդ հոդվածը խախտելու հետեւանքով, որը չի կարող հատուցվել միայն եզրակացությամբ առ այն, որ պատասխանող պետությունը չի կատարել 34-րդ հոդվածով սահմանված իր պարտավորությունը: Հետեւաբար Կոնվենցիայի 41-րդ հոդվածի համաձայն, ելնելով արդարադատության սկզբունքից, դատարանը, որպես ոչ նյութական վնասի հատուցում, յուրաքանչյուր դիմումատուի համար սահմանում է 5000 եվրոյի չափով փոխհատուցում:
B. Ծախսեր եւ ծախքեր
135.  Դիմումատուների ներկայացուցիչները ներկայացրել են Պալատին ուղղված միեւնույն պահանջները եւ Մեծ պալատում գործի  քննության ընթացքում ծախսերի հատուցման հարցը թողել են անփոփոխ՝ դատարանի հայեցողությանը:

136.  Կառավարությունը համարել է, որ ծախսերի եւ ծախքերի վերաբերյալ պահանջը պատշաճ կեպով հիմնավորված չի եղել: 
137.  Մինչեւ Պալատի կողմից վճռի կայացումը տեղի ունեցած դատավարության համար Պալատը դիմումատուների համար սահմանել է 10,000 եվրո, որից 905 եվրոն վճարվել է Եվրոպայի խորհրդի կողմից իրավաբանական աջակցության համար: 

138.  Դատարանը դիմումատուների համար 15,000 եվրո է սահմանել՝ դատական բոլոր ծախսերի համար, որից 2,613.17 եվրոն տրամադրվել է Եվրոպայի խորհրդի կողմից իրավաբանական աջակցության համար...
C. Տոկոսադրույքը՝ վճարումները հետաձգելու դեպքում
139.  Դատարանը գտնում է, որ վճարումները հետաձգելու դեպքում տոկոսադրույքը պետք է սահմանվի Եվրոպական կենտրոնական բանկի փոխառության սահմանային տոկոսադրույքի հիման վրա՝ հավելած 3 տոկոսային կետ:
ՎԵՐՈԳՐՅԱԼԻ ՀԻՄԱՆ ՎՐԱ ԴԱՏԱՐԱՆԸ՝ 
1.  Վճռում է տասնչորս ընդդեմ երեքի ձայների հարաբերակցությամբ, որ Կոնվենցիայի 3-րդ հոդվածի խախտում տեղի չի ունեցել;  
2.  Վճռում է միաձայն, որ ներկայացված գանգատի՝ Կոնվենցիայի 2-րդ հոդվածի ներքո առանձին քննության անհրաժեշտություն չկա;
3.  Վճռում է միաձայն, որ Կոնվենցիայի 6-րդ հոդվածի 1-ին կետը կիրառելի չէ Թուրքիայում տեղի ունեցած հանձնման ընթացակարգի նկատմամբ;
4.  Վճռում է տասներեքն ընդդեմ չորսի ձայների հարաբերակցությամբ, որ Կոնվենցիայի 6-րդ հոդվածի 1-ին կետի խախտում տեղի չի ունեցել Ուզբեկստանում քրեական դատավարության առնչությամբ;

5.  Վճռում է տասնչորս ընդդեմ երեքի ձայների հարաբերակցությամբ, որ Թուրքիան չի կատարել Կոնվենցիայի 34-րդ հոդվածի համաձայն սահմանված իր պարտավորությունները;
6.  Վճռում է տասնչորս ընդդեմ երեքի ձայների հարաբերակցությամբ, որ
(a) պատասխանող պետությունը պարտավոր է, եռամսյա ժամկետում, վճարել հետեւյալ գումարը եւ դրանց վրա հաշվարկվող ցանկացած հարկեր՝
 
(i)  5,000 եվրո (հինգ հազար եվրո) դիմումատուներից յուրաքանչյուրին՝ որպես ոչ նյութական վնասի հատուցում, որը պետք է փոխանակվի դիմումատուների բնակության երկրի ազգային արժույթով;
(ii) 15,000 եվրո (տասնհինգ հազար եվրո) ծախսերի եւ ծախքերի առնչությամբ, որից 2,613.17 եվրոն (երկոu հազար վեց հարյուր տասներեք եվրո եւ տասնյոթ ցենտ) տրամադրվել է Եվրոպայի խորհրդի կողմից իրավաբանական աջակցության համար, որը պետք է փոխանակվի թուրքական լիրով վճարման օրվա դրությամբ գործող փոխարժեքով; 

(b) վերոհիշյալ եռամսյա ժամկետի ավարտից հետո, մինչեւ վճարումը վերոնշյալ գումարի համար պետք է վճարվեն դեֆոլտի ընթացքում Եվրոպական կենտրոնական բանկի սահմանած փոխառության սահմանային տոկոսադրույքին հավասար պարզ տոկոսներ՝ հավելած 3 տոկոսային կետ:      
     7.  Մերժում է միաձայն դիմումատուների` արդարացի փոխհատուցման պահանջի մնացած մասը:                       

Կատարված է անգլերենով եւ ֆրանսերենով, եւ հրապարակվել է 2005թ. փետրվարի 4-ին Ստրասբուրգում Մարդու իրավունքների պալատում:
Նախագահ՝ Լյուցիուս Վիլդհեբեր


Քարտուղար՝ Պոլ Մահոունի
 




Կոնվենցիայի 45-րդ հոդվածի 2-րդ կետի եւ Դատարանի կանոնակարգի 74-րդ կանոնի  2-րդ կետի համաձայն՝ սույն վճռին են կցվում հետեւյալ առանձին կարծիքները՝

(a)  պրն. Կաբրալ Բարրետոյի համընկնող կարծիքը;

(b)  պրն. Ռոզակիսի մասամբ չհամընկնող հատուկ կարծիքը;

(c)  պրն․Նիկոլաս Բրացայի, պրն. Բոնելլոյի եւ պրն. Հեդիգանի միասնական մասամբ չհամընկնող հատուկ կարծիքը;

(d)  պրն. Կաֆլիշի, պրն. Տյուրմենի եւ պրն. Կովլերի միասնական չհամընկնող հատուկ կարծիքը

Լ.Վ.
Պ.Ջ.Մ

Դատավոր Կաբրալ Բարրետոյի համընկնող կարծիքը
 (Թարգմանություն)
Ես համամիտ եմ մեծամասնության այն կարծիքի հետ, որ տվյալ գործում Թուրքիան չի կատարել 34-րդ հոդվածի համաձայն իր պարտավորությունները: Այն հանգամանքը, որ Թուրքիան չի կատարել, մինչ դատարանի կողմից գործի քննությունը դիմումատուներին՝ Ուզբեկստանին չհանձնելու պահանջը, անհնարին է դարձրել  դիմումի արդյունավետ քննությունը:Այսպիսով դիմումատուները զրկվել են անհատական գանգատ ներկայացնելու իրավունքն արդյունավետ կիրարկելու հնարավորությունից (տե՛ս վճռի կ. 127):
Այնուամենայնիվ, դժվար է համաձայնվել մեծամասնության այն եզրակացության հետ, որ «Պայմանավորվող պետության կողմից միջանկյալ միջոցառումներին համապատասխան չգործելը պետք է դիտարկվի որպես խոչընդոտ դատարանի կողմից դիմումատուի բողոքի արդյունավետ քննության եւ համապատասխանաբար  դիմումատուի  իրավունքի արդյունավետ իրացման համար, ինչպես նաեւ որպես 34-րդ հոդվածի խախտում» (տե՛ս վճռի կ. 128):
Ընդհանուր եզրակացությունը շեղվում է այն սկզբունքներից, որոնք սահմանվել են տարիներ առաջ «Կրուզ Վարասը եւ այլք ընդդեմ Շվեդիայի» գործում (1991թ. մարտի 20-ի վճիռը, Series A № 201) եւ դրանց կիրառումը արդյունավետ կերպով հաստատվել է «Չոնկան ընդդեմ Բելգիայի» գործում ((dec.), գանգատ թիվ 51564/99, 13 մարտ 2001թ.): 
Եթե ես ճիշտ եմ հասկացել մեծամասնության հիմնավորումը, ապա այն փաստը, որ Կառավարությունը չի կատարել միջանկյալ միջոցառումներ կիրառելու վերաբերյալ պահանջը, per se հանգեցնում է Կոնվենցիայի 34-րդ հոդվածի խախտմանը:  Ես չեմ կարող համաձայնվել 34-րդ հոդվածի խախտման վերաբերյալ «մեխանիկորեն արված» եզրակացության հետ: Իմ կարծիքով այն փաստը, որ պետությունները միշտ հրաժարվել են միջանկյալ միջոցառումներին պարտավորեցնող բնույթ վերագրել, թույլ չի տվել դատարանին այդպես վարվել եւ պետությունների համար սահմանել այն պարտավորությունները, որոնք նրանք հրաժարվել են ընդունել: Սակայն Կոնվենցիային անդամակցող կողմերը, այնուամենայնիվ, պարտավորություն են ստանձնել չխոչընդոտել անհատական գանգատ ներկայացնելու իրավունքի իրացմանը:  Այսպիսով, եթե միջանկյալ միջոցառումները կիրառելու մասին ցուցումին համապատասխան չգործելը խոչընդոտել է դիմում ներկայացնելու իրավունքի իրացմանը, ապա պետք է եզրակացնել, որ Կոնվենցիայի 34-րդ հոդվածից բխող պարտավորությունների խախտում է տեղի ունեցել:       Այնուամենայնիվ, եզրակացությունը պետք է այլ լինի, եթե, անկախ պարտավորությունները չկատարելու փաստից, դիմումատուն հնարավորություն է ունեցել արդյունավետ կերպով իրացնել  գանգատ ներկայացնելու իր իրավունքը, իսկ դատարանը հնարավորություն է ունեցել պատշաճ կերպով քննել գործը: Կարծում եմ այսպիսին է Կոնվենցիայի եւ կանոնակարգի դրույթների ազդեցությունը եւ  հարկ էր վճռում դրանք պարզաբանել:
 Իրավիճակներ են եղել, երբ չնայած կառավարությունը դատարանի ցուցումին համապատասխան չի գործել, դիմումատուն կարողացել է արդյունավետ կերպով իրացնել անհատական գանգատ ներկայացնելու իր իրավունքը, իսկ դատարանը կարողացել է բավարար պայմաններում իրականացնել  գանգատի պատշաճ քննություն: Մասնավորապես ես հիշում եմ կալանավորման գործեր, երբ անձը հիվանդությամբ է տառապել այն պայմաններում, որոնք կարող են դիտարկվել Կոնվենցիայի 3-րդ հոդվածի ներքո, եւ պայմաններն այնքան ահավոր են եղել, որ կարող են արդարացնել այդ իրավիճակին վերջ դնելու նպատակով միջանկյալ միջոցառումների կիրառումը: Նման դեպքերում ընթացակարգային ասպեկտները որեւէ դեր չեն խաղում: 
Չնայած կառավարության կողմից դատարանի ցուցումին համապատասխան չգործելը կարող է հանգեցնել 3-րդ հոդվածի խախտման, այդ թվում՝ ծանրացնող հանգամանքներում խախտման մասին եզրահանգման, դա չի հանգեցնի 34-րդ հոդվածի խախտման, քանի որ դիմումատուն իրացրել է գանգատներկայացնելու իր իրավունքը, իսկ դատարանը պատշաճ կեպով քննել է գանգատը:
       
Մտաբերում եմ նաեւ այլ տեսակի գործեր, երբ, չնայած դատարանի՝ մինչեւ դիմումի  քննությունը դիմումատուին չհանձնելու պահանջին, անձը հանձնվել է պետությանը, որտեղ մահապատիժ է կիրառվում: 
Այնուամենայնիվ, փաստը, որ դիմումատուի շահերը ներկայացրել է պահանջող պետությունում գործունեություն ծավալող փաստաբանը, կնպաստեր դիմումատուի եւ իր փաստաբանի միջեւ կարեւոր նշանակություն ունեցող կապի հաստատմանը եւ որոշակիրոեն կօգներ դիմումատուին իր գանգատը ներկայացնել ավելի լավ պայմաններում:  Չնայած ցավում եմ, որ Եվրոպայի խորհրդի անդամ պետությունները Դատարանին իրավասություն չեն շնորհել պարտադիր համարվող միջանկյալ միջոցառումներ սահմանել, ես ստիպված եմ եզրակացնել, որ Կոնվենցիայի 34-րդ հոդվածի խախտում տեղի է ունենում միայն այն դեպքում, երբ պայմանավորվող պետության կողմից միջանկյալ միջոցառումներին համապատասխան չգործելը խոչընդոտում է դիմումատուին իրացնել գանգատ ներկայացնելու իր իրավունքը եւ այդպիսով անհնարին է դարձնում Դատարանի կողմից դրա արդյունավետ քննությունը:
 Դատավոր Ռոզակիսի մասամբ չհամընկնող հատուկ կարծիքը
Չնայած ես համամիտ եմ դատավորների մեծ մասի կարծիքի հետ այն մասին, որ գործի հանգամանքներում տեղի է ունեցել 34-րդ հոդվածի խախտում եւ Կոնվենցիայի 3-րդ հոդվածի խախտում տեղի չի ունեցել, ես չեմ կարող համաձայնվել նրանց այն եզրակացության հետ, որ 6-րդ հոդվածի խախտում տեղի չի ունեցել այն պատճառների հիման վրա, որոնք շարադրված են դատավորներ Նիքոլաս Բրացայի, Բոնելլոյի եւ Հեդիգանի միասնական մասամբ չհամընկնող հատուկ կարծիքում, որին ես լիովին միանում եմ:
Դատավորներ  Նիկոլաս Բրացայի, Բոնելլոյի եւ Հեդիգանի միասնական մասամբ չհամընկնող հատուկ կարծիքը
1.  Չնայած մենք համամիտ ենք դատավորների մեծ մասի այն եզրակացության եւ հիմնավորման հետ, որ դիմումատուներին՝ Ուզբեկստանին հանձնելիս Թուրքիան չի կատարել Կոնվենցիայի 34-րդ հոդվածով սահմանված իր պարտավորությունները, մենք չենք կարող համաձայնվել, որ դիմումատուների հանձնումը նաեւ չի հանգեցրել Կոնվենցիայի 3-րդ եւ 6-րդ հոդվածների խախտմանը: Մենք կարծում ենք, որ սույն գործի հանգամանքներում տեղի է ունեցել նաեւ դիմումատուների՝ երկու հոդվածներով սահմանված իրավունքների խախտում: 

2. Անձանց հանձնման կամ վտարման գործերում Կոնվենցիայի 3-րդ հոդվածի կիրառելիության վերաբերյալ ընդհանուր սկզբունքներն ամփոփ ներկայացված են վճռի 66-րդ եւ 70-րդ կետերում: Մենք ցանկանում ենք միայն հավելել, որ դաժան վերաբերմունքի վերաբերյալ 3-րդ հոդվածի արգելքը բացարձակ բնույթ է կրում, նույնիսկ վտարման եւ հանձնման դեպքերում, եւ որ տվյալ անձի անցանկալի կամ վտանգավոր, ահաբեկչության հետ կապ ունեցող եւ չունեցող գործունեությունը,  այնուամենայնիվ չի կարող էական գործոն լինել, երբ ապացուցվել է 3-րդ հոդվածին հակասող վերաբերմունքի ենթարկվելու իրական վտանգի առկայությունը (տե՛ս «Չահալն ընդդեմ Միացյալ Թագավորության» գործով 1996թ. նոյեմբերի 15-ի վճիռը, Զեկույց վճիռների եւ որոշումների վերաբերյալ 1996-V, էջ 1855, կ. 79-80): Եվ ոչ էլ այն պարագայում, երբ նման վտանգի առկայության դեպքում, հանձնումն իրականացնելու մերժումը կխախտեր միջազգային պայմանագրով սահմանված իրավունքները կամ կհակասեր միջազգային դատավարության նորմերին կամ անխուսափելիորեն կհանգեցներ Կոնվենցիային չանդամակցող պահանջ ներկայացրած երկրի պայմանների՝ Կոնվենցիայի 3-րդ հոդվածի ստանդարտներին համապատասխանության գնահատմանը (տե՛ս «Սերինգն ընդդեմ Միացյալ Թագավորության» գործով   1989թ. հուլիսի 7-ի վճիռը, Series A № 161, էջ 32-33, կ. 83, եւ էջ 34-36, կ. 88-91):
3.  Ինչպես նշվում է վճռում, անձի՝ ընդունող երկիր վերադառնալու դեպքում 3-րդ հոդվածին հակասող վերաբերմունքի ենթարկվելու վտանգի առկայությունը պետք է նախեւառաջ գնահատվի՝ հաշվի առնելով այն փաստերը, որոնք անձի վերադարձի համար պատասխանատու  այմանավորվող պետությանն արդեն հայտնի են եղել կամ պետք է հայտնի լինեին դիտարկվող հանձնման կամ վտարման ժամանակ: Դատարանը կարող է հաշվի առնել անձի հանձնումից հետո ի հայտ եկած տեղեկատվությունը, որը կարող է կարեւոր լինել հաստատելու կամ հերքելու համար պայմանավորվող պետության կողմից դիմումատուի մտավախությունների հիմնավորված կամ անհիմն լինելու վերաբերյալ գնահատականը: Այնուամենայնիվ «Վիլվարաժան եւ այլք ընդդեմ Միացյալ Թագավորության» գործից ակներեւ է (1991թ. հոկտեմբերի 30-ի վճիռ, Series A № 215, էջ 37, կ. 112),  որ ընդունող երկիր վերադառնալու դեպքում անձի՝ փաստացի դաժան վերաբերմունքի ենթարկվելու մասին ապացույցը որոշիչ չէ, էական է այն հարցը, արդյոք վտարման ժամանակ հնարավոր է եղել կանխատեսել, որ անձը կենթարկվի 3-րդ հոդվածով արգելվող դաժան վերաբերմունքի:  
4.  Երկու դիմումատուները կալանավորվել են Թուրքիայում համապատասխանաբար 1999թ. մարտի 3-ին եւ 5-ին: Մարտի 18-ին Պալատի նախագահը որոշում է կայացրել կիրառել կանոնագրքի 39-րդ կանոնը՝ ցուցում անելով Թուրքիայի կառավարությանը, կողմերի շահերից ելնելով եւ դատավարության պատշաճ իրականացման նպատակով, չհանձնել դիմումատուներին Ուզբեկստանին մինչեւ 1999թ. մարտի 23-ին կայանալիք նիստի ընթացքում Պալատի կողմից դիմումի քննությունը: Մարտի 19-ին Թուրքիայի կառավարությունը որոշում է կայացրել դիմումատուներին հանձնելու վերաբերյալ: Մարտի 23-ին Պալատը որոշում է կայացրել երկարաձգել միջանկյալ միջոցառման կիրառման ժամկետը 39-րդ կանոնի համաձայն մինչեւ հետագա ծանուցումը: 

27.  Մարտի 27-ին դիմումատուները հանձնվել են Ուզբեկստանի իշխանություններին: Հարկավոր է որոշել, արդյոք նշված ամենավերջին օրվա դրությամբ էական հիմքեր եղել են ենթադրելու համար, որ դիմումատուներին սպառնացել է 3-րդ հոդվածով արգելվող դաժան վերաբերմունքի ենթարկվելու իրական վտանգ:  Կիրառելով 39-րդ կանոնը՝ Դատարանի պալատը համոզվել է, որ նման վտանգի առկայության վերաբերյալ բավական լուրջ ապացույցներ են եղել: Մենք կարծում ենք, որ լուրջ պատճառներ են եղել նման կարծիքի համար: Ինչպես նշվում է վճռում, Ուզբեկստանում տվյալ պահին մարդու իրավունքների հետ կապված ընդհանուր իրավիճակը սարսափելի է եղել, միջազգային իրավապաշտպան կազմակերպություններն իրենց զեկույցներում դատապարտել են այդ երկրում քաղաքական այլախոհներին խոշտանգումների եւ դաժան վերաբերմունքի այլ տեսակների  ենթարկելու ադմինիստրատիվ պրակտիկան:
Մասնավորապես ՄԱԿ-ի՝ Խոշտանգումների դեմ կոմիտեին ուղղված «Միջազգային համաներում» կազմակերպության՝ 1999թ. հոկտեմբերին հրապարակված մամուլի հաղորդագրության մեջ նշվել է, որ Ուզբեկստանը լիովին չի կատարել Խոշտանգումների դեմ կոնվենցիայի համաձայն իր պարտավորությունները: Նաեւ նշվել է, որ ի թիվս այլնի, որ 1997թ, սկսած կազմակերպությունը մեծ թվով զեկույցներ է ստացել առ այն, որ իրավապահ մարմինների աշխատակիցների կողմից դաժան վերաբերմունքի եւ խոշտանգումների են ենթարկվում այն անձինք, որոնք կասկածվում են անկախ իսլամական համայնքների անդամ լինելու մեջ, հատկապես նշվել են Տաշքենդում 1999թ. փետրվարին  մայրաքաղաքում տեղի ունեցած ռումբերի պայթյունների հետեւանքով արգելված քաղաքական ընդդիմադիր կուսակցությունների եւ շարժումների (հատկապես «Էրկ» եւ «Բիրլիկ») անդամ լինելու մեջ կասկածվող անձանց ձերբակալելու, դաժան վերաբերմունքի եւ խոշտանգումների ենթարկելու մասին տեղեկությունները: Այնուհետեւ մամուլի հաղորդագրության մեջ նշվել է, որ անկախ եւ վստահելի զեկույցներում ներառված տեղեկատվության համաձայն, ըստ տեղեկությունների, խոշտանգումների միջոցով ստացված ինքնախոստովանական ցուցմունքները, որպես կանոն, ներառվել են վարույթի մեջ եւ «Միջազգային համաներում» կազմակերպության կողմից վերանայված բազմաթիվ գործերում հիմք հանդիսացել մեղադրական դատավճիռ կայացնելու համար: Մամուլի հաղորդագրության մեջ հղում է արվել նաեւ Ուզբեկստանի պաշտոնատար անձանց, այդ թվում՝ Ուզբեկստանի նախագահի կողմից արված պաշտոնական հայտարարություններին, որոնք, եթե ուղղակիորեն թույլ չեն տվել պետության մարմիններին ուժ կիրառել, առնվազն կարող էին այնպես ընկալվել, որ խոշտանգումների եւ դաժան վերաբերմունքի ենթարկելու համար պատիժ չի սահմանվելու:
6.  Չնայած մենք համաձայնենք, որ իրավապաշտպան կազմակերպությունների բազմաթիվ զեկույցներում ներկայացված եզրակացությունները հստակ ներկայացնում են Ուզբեկստանում ստեղծված ընդհանուր իրավիճակը՝ դատավորների մեծ մասը համարում է, որ այդ եզրակացությունները չեն հիմնավորում տվյալ գործում դիմումատուների կողմից արված հայտարարությունները, եւ այլ անրաժեշտ ապացույցներ են անհրաժեշտ դրանց հիմնավորման համար (տե՛ս վճռի կ. 73): Նրանց կարծիքով բավարար հիմնավորող ապացույցներ ձեռք չեն բերվել, որոնք թույլ կտային դատարանին եզրակացնել, որ դիմումատուների հանձնման ժամանակ էական հիմքեր են եղել ենթադրելու, որ նրանց սպառնացել է 3-րդ հոդվածով արգելված վերաբերմունքի ենթարկվելու իրական վտանգ (տե՛ս վճռի կ. 77):
7. Չենք կարող համաձայնվել, որ Ուզբեկստանում տիրող ընդհանուր իրավիճակի վերաբերյալ անվիճարկելի եզրակացությունները չեն հիմնավորում դիմումատուների այն հայտարարությունները, որ տվյալ երկիր վերադառնալու դեպքում նրանց իրական վտանգ կսպառնա: Մենք կարծում ենք, որ, ընդհակառակը, եզրակացությունները լուրջ հիմքեր են՝ ենթադրելու համար, որ դիմումատուներին նման վերաբերմունքի ենթարկվելու որոշակի վտանգ է սպառնացել: Երկու դիմումատուները եղել են ոչ միայն «Էրկ» շարժման անդամներ, այլեւ երկուսն էլ ձերբակալվել են 1999թ. մարտին (Տաշքենդում ռումբերի միջոցով իրականացված պայթյուններից կարճ ժամանակ անց) սպանության, պայթյունների հետեւանքով անձանց վնաս պատճառելու, եւ Ուզբեկստանի նախագահի վրա ահաբեկչական հարձակման փորձ իրականացնելու կասկածանքով: 
8.  Մեզ համար պարզ չէ, թե ինչպիսի այլ հիմնավորիչ ողջամիտ ապացույցներ կարող են պահանջվել դիմումատուներից հատկապես ներկայիս գործի նման դեպքում, երբ Թուրքիայի կողմից Դատարանի՝ միջանկյալ միջոցառումները չկիրառելու պատճառով է, որ դատարանը չի կարողացել իրականացնել գանգատի ամբողջական եւ արդյունավետ քննություն՝ համաձայն իր սովորական ընթացակարգերի: Այս իրավիճակում մենք կարծում ենք, որ դատարանը չպետք է 3-րդ հոդվածի ներքո ներկայացված գանգատի մերժման վերաբերյալ հապճեպ որոշում կայացնի համոզիչ ապացույցների բացակայության պայմաններում, որոնք կարող են վերացնել 39-րդ կանոնի կիրառման վերաբերյալ մտավախությունները: 
9. Հանգելով այն եզրակացությանը, որ վտանգի պահանջվող մակարդակը բավարար կերպով չի ներկայացվել՝  դատավորների մեծ մասը հիմնվել է գործի երեք կարեւոր հանգամանքների վրա, այնն է՝ Ուզբեկստանի կառավարության կողմից ներկայացված երաշխիքները, Ուզբեկստանի Հանրապետության դատախազի հայտարարությունն այդ երաշխիքների վերաբերյալ, այն, որ Ուզբեկստանն անդամակցում է ՄԱԿ-ի՝ Խոշտանգումների դեմ կոնվենցիային  եւ ընդունել ու հաստատել է իր՝ սույն կոնվենցիայի պահանջները պահպանելու պարտավորությունը; եւ բժշկական տեղեկանքները, որոնք ներկայացվել են Ուզբեկստանի այն բանտերում աշխատող բժիշկների կողմից, որտեղ պահվել են երկու դիմումատուները:

10. Մենք չենք կարծում, որ այս գործոններից որեւէ մեկը համոզիչ կամ բավարար է, թե՛ առանձին եւ թե՛ միասին վերցրած, վերացնելու համար լուրջ մտավախություններն այն մասին, թե ետ վերադառնալու դեպքում դիմումատուներն ինչ վերաբերմունքի են ենթարկվելու: Ինչ վերաբերում է երաշխիքներին, ապա մեզ համար ուշագրավ է, որ մինչ դիմումատուների հանձնումը, ներկայացված միակ երաշխիքի մասին (մասնավորապես 1999թ. մարտի 9-ին ներկայացված երաշխիքը) Դատարանին տեղյակ չեն պահել ինչպես մինչեւ 1999թ. ապրիլի 19-ը, այնպես էլ 39-րդ կանոնի կիրառումից եւ հանձնումից հետո՝ անտեսելով Դատարանի միջանկյալ միջոցառումները: Ավելին՝ բարեխղճորեն ներկայացված նույնիսկ մեկ երաշխիք առ այն, որ անձը չի ենթարկվելու դաժան վերաբերմունքի, ինքն իրենով բավարար երաշխիք չէ, երբ կասկածներ կան դրա արդյունավետ իրականացման վերաբերյալ (տե՛ս օրինակ, «Չահալն ընդդեմ Միացյալ Թագավորության» վերոնշյալ գործը, էջ. 1861, կ. 105): Ընդունող պետության կողմից ներկայացված երաշխիքների ծանրակշիռ լինելու հանգամանքը, պետք է յուրաքանչյուր դեպքում կախված լինի տվյալ պահին այդ պետությունում ստեղծված իրավիճակից: Մենք կարծում ենք, որ դիմումատուների հանձնման ժամանակ Ուզբեկստանում քաղաքական այլախոհների նկատմամբ վերաբերմունքի առնչությամբ ներկայացված ցուցմունքները, կարող են լուրջ կասկածներ առաջացնել դիմումատուներին անվտանգության բավարար երաշխիքներ տրամադրելու մասին հավաստիացումների արդյունավետության վերաբերյալ:
 11.  Նույն կերպ կարելի է դիտարկել այն, որ դատավորների մեծ մասը հիմնվել է այն փաստի վրա, որ Ուզբեկստանն անդամակցել է Խոշտանգումների դեմ կոնվենցիային: Սրա առնչությամբ մենք ցանկանում ենք նշել մասնավորապես «Միջազգային համաներում» կազմակերպության եզրակացությունն այն մասին, որ Ուզբեկստանը չի կատարել կոնվենցիայի համաձայն պայմանագրով սահմանված իր պարտավորությունները, եւ որ չնայած այդ պարտավորություններին, դիմումատուների ձերբակալության եւ հանձնման ժամանակ բազմաթիվ հայտարություններ են եղել, որ  ընդդիմադիր կուսակցությունների եւ շարժումների անդամները ենթարկվել են դաժան վերաբերմունքի եւ խոշտանգումների: 
12.  Ինչ վերաբերում է Զարաֆշան եւ Սայխալի քաղաքներում գտնվող բանտերում աշխատող բժիշկների կողմից տրված տեղեկանքներին, ապա մենք ցանկանում ենք անդրադառնալ այն փաստին, որ այս շատ կարճ եւ ընդհանուր տեղեկանքները կազմվել են ակնհայտորեն 2000թ. դեկտեմբերին եւ 2001թ. ապրիլին (առաջին դիմումատուի դեպքում) եւ 2001թ. հուլիս եւ հոկտեմբեր ամիսների ընթացքում իրականացված բուժզննություններից հետո, (երկրորդ դիմումատուի դեպքում), այսինքն դիմումատուների հանձնումից առնվազն 21 ամիս անց, եւ նրանց նկատմամբ իրականացված դատավարությունից եւ նրանց դատապարտումից տասնութ ամիս անց:
Եթե հաշվի առնենք, որ հանձնումից հետո կարող էին տեղի ունենալ ցանկացած իրադարձություներ, մենք չենք կարող սույն տեղեկանքները դիտարկել որպես ծանրակշիռ, դրանք ոչ մի տեղեկատվություն չեն պարունակում միջանկյալ ժամանակահատվածում եւ մասնավորապես մինչեւ դատավարությունն ընկած ժամանակահատվածում, դիմումատուներին տրամադրված բուժօգնության մասին: Իհարկե, մենք չենք կարծում, որ դիտարկվող իրադարձություններից այդքան ժամանակ անց դիմումատուների ֆիզիկական առողջության վերաբերյալ այս ապացույցը չի կարող վկայել, որ հանձման պահին դիմումատուների մտավախություններն անհիմն են եղել:
13.  Սույն պատճառներով մենք գտնում ենք, որ էական հիմքեր են ներկայացվել ենթադրելու համար, որ դիմումատուներին սպառնացել է դաժան վերաբերմունքի ենթարկվելու իրական վտանգ եւ որ չնայած վտանգին՝ դիմումատուների հանձնման ժամանակ Կոնվենցիայի 3-րդ հոդվածի խախտում է տեղի ունեցել: 

14.  Չնայած դատարանը ներկայիս դրությամբ չի եկել այն եզրահանգմանը, որ անձի վտարումը կամ հանձնումը խախտել է կամ հանձնման իրականացման դեպքում կխախտեր Կոնվենցիայի 6-րդ հոդվածը, մի շարք գործերում այն վճռել է, որ նման հավանականությունը չի կարող բացառվել, եթե վտարված անձը ակնհայտորեն զրկվել է ընդունող երկրում արդար դատաքննության իրավունքից կամ նրանց սպառնում է այդ իրավունքից զրկվելու վտանգը (տե՛ս  օրինակ «Սերինգն ընդդեմ Միացյալ Թագավորության» վերոնշյալ գործը, էջ 45, կ. 113; «Դրոզդը եւ Յանուսեկն ընդդեմ Ֆրանսիայի» գործով 1992թ. հունիսի 26-ի վճիռը, Series A № 240, էջ 34-35, կ. 110; «Էինհորնն ընդդեմ Ֆրանսիայի» գործը, գանգատ թիվ 71555/01, կ. 32, ECHR 2001-XI; «Ռազագին ընդդեմ Շվեդիայի» գործը, գանգատ թիվ 64599/01, 11 մարտ 2003թ.; եւ «Տոմիչն ընդդեմ Միացյալ Թագավորության» գործը, գանգատ թիվ 17837/03, 14 հոկտեմբեր 2003թ.): Դատարանի պրակտիկայում լիարժեք չի պարզաբանվել, թե ինչ է իրենից ներկայացնում արդարադատության իրավունքից «կոպտորեն» զրկելը, բայց մակբայի կիրառումը հաստակորեն նպատակ ունի խստորեն դատապարտել այդ անարդարությանը, որը չի սահմանափակվում սովորական իրավախախտումներով կամ դատավարության ընթացքում երաշխիքների բացակայությամբ, որոնք կարող էին հանգեցնել 6-րդ հոդվածի խախտմանը, եթե դա տեղի է ունենում պայմանավորվող պետության ներսում:  Ինչպես հատկանշել է Դատարանը, 1-ին հոդվածը չի կարող մեկնաբանվել որպես ընդհանուր սկզբունքի հիմք այն առումով, որ պայմանավորվող պետությունը չի կարող անձին հանձնել մինչեւ չհամոզվի, որ ընդունող երկրի պայմանները լիովին համապատասխանում են Կոնվենցիայով սահմանված երաշխիքներից յուրաքանչյուրին (տե՛ս «Սերինգն ընդդեմ Միացյալ Թագավորության» վերոնշյալ գործը, էջ 33-34, կ. 86): Մենք կարծում ենք, որ «կոպտորեն» բառը ենթադրում է 6-րդ հոդվածով նախատեսված արդար դատաքննության սկզբունքների խախտում, որոնք այնքան էական են, որ հավասարազոր են համարվում նույն հոդվածով նախատեսված իրավունքի, դրա էության վերացնելուն կամ դրան անդառնալի վնաս պատճառելուն: 
15.  Ինչպես Կոնվենցիայի 3-րդ հոդվածով արգելված վերաբերմունքի ենթարկվելու վտանգի դեպքում, ընդունող երկրում արդարադատության իրավունքից կոպտորեն զրկվելու վտանգը, հաշվի առնելով 6-րդ հոդվածի նպատակները, պետք է գնահատել նախեւառաջ այն փաստերի հիման վրա, որոնք հայտնի են եղել կամ պետք է հայտնի լինեին հանձնման պահին պատասխանող պետությանը:
16.  Դատավորների մեծ մասն ընդունում է, որ հաշվի առնելով առկա տեղեկատվությունը,                  «տվյալ ժամանակ կարող էին պատճառներ լինել, կասկածելու համար», արդյոք Ուզբեկստանում դիմումատուները կկարողանան իրացնել արդար դատաքննության իրենց իրավունքը (տե՛ս վճռի կ. 91): Այնուամենայնիվ, նրանք եզրակացրել են, որ բավարար ապացույցներ չկան առ այն, որ դատավարության ընթացքում ցանկացած հնարավոր իրավախախտումներ կարող են դիտարկվել որպես արդարադատության իրավունքից զրկում «Սերինգի» գործով կայացված վճռի առումով: 
17.  Մենք ընդհակառակը, կարծում ենք, որ, հաշվի առնելով տվյալ պահին առկա տեղեկատվությունը, բավարար հիմքեր են եղել ոչ միայն կասկածելու համար, արդյոք դիմումատուները կիրացնեն արդար դատաքննության իրենց իրավունքը, այլեւ եզրակացնելու համար, որ արդարադատության իրավունքից «կոպտորեն» զրկվելու վտանգ է առկա: Մենք կարծում ենք, որ «Միջազգային համաներում» կազմակերպության հաղորդագրության մեջ վստահելի հիմքեր են ներկայացված՝ ենթադրելու համար, որ խոշտանգումների միջոցով ստացված ինքնախոստովանական ցուցմունքները բազմիցս կիրառվել են մեղադրական դատավճիռներ կայացնելու համար, եւ որ հաճախ կասկածյալներին թույլ չեն տվել տեսակցել իրենց կողմից ընտրված փաստաբաների հետ, հաճախ իրավապահ մարմինների պաշտոնատար անձինք թույլ են տվել փաստաբաններին տեսակցել իրենց հաճախորդներին՝ վերջիններիս օրեր շարունակ կալանքի տակ պահելուց հետո, երբ խոշտանգումների ենթարկվելու վտանգն առավել մեծ է եղել: Բացի այդ, պարզվել է, որ շատ դեպքերում իրավապահ մարմինների աշխատակիցները թույլ են տվել փաստաբաններին տեսակցել կասկածյալին՝վերջինիս կողմից խոստովանությունը ստորագրելուց հետո, եւ եթե փաստաբաններին թույլատրել են տեսակցել իրենց հաճախորդներին, ապա այդ հանդիպումները սովորաբար հազվադեպ են եղել, քանի որ փաստաբաններին հազվադեպ են թույլատրում ներկա գտնվել հետաքննության բոլոր փուլերին:
18. Այսպիսով, չնայած երկու դիմումատուների գործում անարդար դատաքննության մտավախությունների բացակայությանը, հանձնումից հետո ի հայտ եկած տեղեկատվությունը մեր կարծիքով հաստատում է այդ մտավախությունների հիմնավորվածությունը:  Մենք սկզբում նշել ենք, որ, չնայած Թուրքիայի կառավարությունը երաշխիքներ է ստացել Ուզբեկստանում դիմումատուների սեփականության իրավունքների եւ նրանց նկատմամբ վերաբերմունքի առնչությամբ, Թուրքիայի կառավարությունը չի պահանջել կամ ձեռք չի բերել Ուզբեկստանի իշխանություններից դիմումատուների նկատմամբ իրականացվող արդար քրեական դատավարության իրավունքի  որեւէ երաշխիք: Մասնավորապես, չնայած դիմումատուներին առաջադրված մեղադրանքների ծանրությանը, որեւէ գործողություն չի ձեռնարկվել` ապահովելու համար դիմումատուների մշտական կապն իրենց իրավական ներկայացուցիչների հետ կամ երաշխավորելու համար, որ Ուզբեկստան վերադառնալու դեպքում, նրանք հնարավորություն են ունենալու իրենց կողմից ընտրված անկախ փաստաբանների կողմից իրավաբանական խորհրդատվություն եւ աջակցություն ստանալ: Փաստացի, իրենց օրինական ներկայացուցիչների անհերքելի վկայությունների համաձայն, հանձնման պահից սկսած,  նրանց դատավարությունից առաջ եւ հետո, նրանք անկարող են եղել որեւէ կապ հաստատել դիմումատուներից որեւէ մեկի հետ նամակագրական կապի կամ հեռախոսի միջոցով:  Ուզբեկստանի իշխանությունները պնդել են, որ ինքնախոստովանական ցուցմունքները, որոնց վրա հիմնականում հիմնված են նրանց մեղադրանքները, տրվել են դիմումատուների կամքով, եւ որ նրանց դատավարությունը դռնբաց է եղել, եւ որ դատավարությանը, ի թիվս այլոց, ներկա են գտնվել «իրավապաշտպան կազմակերպությունների ներկայացուցիչները»: Այնուամենայնիվ, այս պնդումները պետք է դիտարկել՝ հաշվի առնելով դատարանի տիրապետության ներքո գտնվող նյութերը, մասնավորապես երրորդ կողմի՝  "Human Rights Watch" կազմակերպության տրամադրած տեղեկատվությունը, որը միակ իրավապաշտպան կազմակերպությունն է եղել, որին թույլատրվել է մասնակցել դիմումատուների դատավարությանը: Համաձայն այդ տեղեկատվության՝ դիմումատուներին զրկել են իրենց կողմից ընտրված փաստաբանի միջոցով իրենց շահերը երկայացնելու հնարավորությունից, նրանց համար փաստաբաններ են նշանակվել դատախազի կողմից; դիմումատուներին պահել են մեկուսացված պայմաններում մինչեւ 1999թ. հունիսին իրենց գործով դատավարության սկիզբը, դատավարությունը փակ է եղել հանրության, դիմումատուների ընտանիքի անդամների եւ պաշտպանության կողմից  վարձված փաստաբանների համար, իսկ դիմումատուներին մեղադրելու համար օգտագործված ինքնախոստովանական ցուցմունքները ներառել են նաեւ այն ցուցմունքները, որոնք ստորագրվել են ոստիկանության կողմից մինչդատավարական հետաքննության ընթացքում իրենց փաստաբանների բացակայության պայմաններում: 
19. Մենք կարծում ենք, որ սույն գործով դատարանին ներկայացված ապացույցները բավական են` սահմանելու համար, որ հանձնման օրվա դրությամբ դիմումատուներին՝ արդարադատության իրավունքից կոպտորեն զրկվելու իրական վտանգ է սպառնացել: Սույն հանգամանքներում դիմումատուների հանձնումը նաեւ խախտել է Կոնվենցիայի 6-րդ հոդվածը:  
Դատավորներ Քալֆիշի, Թյուրմենի եւ Կովլերի միասնական մասնակի չհամընկնող հատուկ կարծիքը

1.  Նախնական դիտարկումներ
140.  Վճիռը, որի վերաբերյալ մենք մասնակի չհամընկնող հատուկ կարծիք ունենք, միանշանակ պատասխան չի տալիս Դատարանի կողմից սահմանված միջանկյալ միջոցառումների պարտադիր բնույթի վերաբերյալ: Չնայած, անկասկած, սա էական հարց է, ուղղակի հղում չկա Դատարանի կանոնագրքի 39-րդ կանոնի համաձայն «սահմանված» միջանկյալ միջոցառումների իրավական հետեւանքների վերաբերյալ: Այնուամենայնիվ, վճռի 128-րդ կետի հիման վրա կարելի է եզրակացնել, որ դատավորների մեծ մասը ցանկանում է այդ միջոցառումներին պարտադիր բնույթ հաղորդել: Վճռում հիմնավորվում է միջանկյալ միջոցառումների պարտավորեցնող բնույթը՝ մասնավորապես Կոնվենցիայի 34-րդ հոդվածի հիման վրա: Վճռի 128-րդ կետի համաձայն՝ պայմանավորվող պետության կողմից միջանկյալ միջոցառումին համապատասխան չգործելը պետք է դիտարկվի որպես խոչընդոտ՝ դատարանի կողմից դիմումատուի բողոքի արդյունավետ քննության եւ համապատասխանաբար դիմումատուի  իրավունքի արդյունավետ իրացման համար, ինչպես նաեւ որպես 34-րդ հոդվածի խախտում (անհատական գանգատ ներկայացնելու իրավունքը): 
141.  Մենք կարծում ենք, որ Կոնվենցիայի 34-րդ հոդվածը չի կարող հիմք հանդիսանալ որոշում կայացնելու համար, որ Դատարանի կողմից սահմանված միջանկյալ միջոցառումները պարտավորեցնող բնույթ են կրում Կոնվենցիային անդամակցող պետությունների համար: Բայց նույնիսկ եթե ընդունենք, ինչը պատրաստ չենք անել, որ միջանկյալ միջոցառումների մասին պահանջը չկատարելը կարող է որոշ դեպքերում հավասարազոր համարվել 34-րդ հոդվածի խախտմանը, յուրաքանչյուր դեպքում հարկ կլինի որոշել, արդյոք նման պահանջին չենթարկվելը իսկապես խոչընդոտում է դատարանին քննել դիմումատուի գանգատը եւ անձի՝ գանգատ ներկայացնելու իրավունքի արդյունավետ իրացմանը: Իհարկե գործեր կան, երբ դատարանը դիմումատուի գանգատը քննելու բոլոր հնարավորություններն ունի՝ չնայած  պահանջը չի պահպանվել, եւ գործեր կան, երբ դատարանը կիրառում է 39-րդ կանոնը ոչ թե կառավարության, այլ դիմումատուի (օրինակ, հացադուլի դեպքում) նկատմամբ:  
142.  Սույն գործում դատարանը բոլոր հնարավորություններն է ունեցել քննելու համար 3-րդ հոդվածի ներքո դիմումատուի գանգատը: Պատասխանող պետությունը պաշտոնական երաշխիքներ է ստացել Ուզբեկստանի իշխանություններից, որ դիմումատուները չեն դատապարտվելու մահապատժի, որ նրանք չեն ենթարկվելու խոշտանգումների եւ, որ նրանց սեփականությունը չի բռնագրավվելու: Դիմումատուների դատապարտումից եւ բանտարկությունից հետո Դատարանին ներկայացված բժշկական տեղեկանքները վկայում են այն մասին, որ նրանք չեն ենթարկվել դաժան խոշտանգումների եւ ֆիզիկապես ու հոգեպես առողջ են եղել: Ավելին, Տաշքենդում Թուրքիայի դեսպանատան երկու անդամներ այցելել են դիմումատուներին բանտում եւ իրենց դիտարկումներն են հայտնել Դատարանին: Նրանց զեկույցների համաձայն՝ դիմումատուները առողջ են եղել, դատավարությունից առաջ եւ հետո կալանքի տակ գտնվելու ընթացքում նրանք չեն ենթարկվել դաժան վերաբերմունքի որեւէ տեսակի եւ նրանց ընտանիքները կարողացել են պարբերաբար տեսակցել նրանց: 
143.  Նախնական այս դիտարկումներից հետո մենք պետք է անդրադառնանք մեր հատուկ կարծիքի համար հիմք համարվող հարցին. այնն է՝ Դատարանի եզրակացությունն առ այն, որ դատարանի կողմից «սահմանված» միջանկյալ միջոցառումներին համապատասխան չգործելը հավասարազոր է համարվում Կոնվենցիայի 34-րդ հոդվածի խախտմանը: Հարկ է սույն հարցը կանոնակարգել՝ քննելով հետեւյալը՝ (i) դատարանի նախադեպային որոշումները; (ii) Արդարադատության միջազգային դատարանի նախադեպային որոշումները; (iii) Մարդու իրավունքների եվրոպական կոնվենցիան՝ հաշվի առնելով պայմանագրերի մեկնաբանության սկզբունքները; եւ (iv) ընդհանուր միջազգային իրավունքի համապատասխան սկզբունքները:

2.  Դատարանի նախդեպային որոշումները
144. Սույն հարցի վերաբերյալ դատարանի դիրքորոշումը ներկայացված է «Կրուզ Վարասը եւ այլք ընդդեմ Շվեդիայի» գործում (1991թ. մարտի 20-ի վճիռ, Series A № 201): Այդ գործում դիմումատուները պնդել են, որ, չնայած Կոնվենցիայում հատուկ կանոններ սահմանված չեն Մարդու իրավունքների հարցերով եվրոպական հանձնաժողովի կողմից սահմանված միջանկյալ միջոցառումների կիրառման վերաբերյալ (որի կանոնակարգի 36-րդ կանոնի բովանդակությունը նման է սույն դատարանի կանոնագրքի 39-րդ հոդվածի բովանդակությանը), անհրաժեշտ է եղել այդ միջոցներին պարտավորեցնող բնույթ հաղորդել՝ անհատական գանգատներ ներկայացնելու՝ Կոնվենցիայի 25-րդ հոդվածի 1-ին կետի համաձայն երաշխավորված իրավունքը լիարժեքորեն ապահովելու համար [ներկայում հոդված 34]: Դատարանը պատասխանել է, որ «Կոնվենցիայում միջանկյալ միջոցառումների կիրառման վերաբերյալ դրույթի բացակայության պարագայում 36-րդ հոդվածի համաձայն տրված ցուցումը չի կարող դիտարկվել որպես պարտադիր պարտավորություն պայմանավորվող պետությունների համար» (էջ 35, կ․ 98), եւ որ «դա կաղավաղի 25-րդ հոդվածը [ներկայումս հոդված 34], եթե «պարտավորվում է որեւէ կերպ իրավունքի արդյունավետ իրացումը չխոչընդոտել» բառակապակցությունից ենթադրվի, որ  հանձնաժողովի 36-րդ կանոնի ներքո արված ցուցումին համապատասխան գործելու պարտավորություն է առկա» [ներկայում կանոնագրքի 39-րդ կանոն]» (էջ 35-36, կ. 99),  եւ որ «պարտադիր բնույթ կրող միջանկյալ միջոցառումներ սահմանելու իրավասությունը չի ենթադրվում ո՛չ 25-րդ հոդվածով, ո՛չ այլ աղբյուրներով» (էջ 36, կ. 102): Դատարանը հավելել է, որ այդպես է եղել, չնայած գործնականում «այդ ցուցումները գրեթե միշտ կատավել են» (էջ 36, կ. 100; այս հարցի վերաբերյալ տե՛ս նաեւ ստորեւ կկ. 7 եւ 18): 
Այս «հետագա պրակտիկան» կարող է դիտարկվել որպես պայմանավորվող պետության համաձայնություն՝ Կոնվենցիայի հետեւյալ դրույթի մեկնաբանության վերաբերյալ [այստեղ հղում է արվում Դատարանի «Սերինգի» գործով վճռին եւ «Միջազգային պայմանագրերի իրավունքի մասին» 1969թ. մայիսի 23-ի Վիեննայի կոնվենցիայի 31-րդ հոդվածի 3-րդ կետի (b) ենթակետին]՝ բայց չսահմանել նոր իրավունքներ եւ պարտավորություններ, որոնք ի սկզբանե նախատեսված չեն եղել Կոնվենցիայով  [հղում է արվում «Ջոնսթոնը եւ այլք» գործով 1986թ. դեկտեմբերի 18-ի վճռին, Series A № 112, էջ24-25, կ. 53]” (շեղատառն ավելացված է): Դատարանը եզրակացրել է, որ «36-րդ կանոնի համաձայն արված ցուցումներին համապատասխան գործելը չի կարող հիմնված լինել այն ենթադրության վրա, որ այս ցուցումները հանգեցնում են պարտադիր բնույթ կրող պարտավորության... Սա վերաբերում է հանձնաժողովի հետ բարեխղճորեն համագործակցելու հարցին այն դեպքերում, երբ դա ողջամիտ է եւ հիմնավորված», այլ կերպ ասած դա նպատակահարմարության եւ բարեկրթության հարց է:
145.  Վերոնշյալ նախադեպը վերջերս հաստատվել է Դատարանի կողմից իր ժամանակավոր միջոցառումների կիրառման կապակցությամբ, որոնք հաշվի չեն առնվել մեղադրվող պետության կողմից «Չոնկան ընդդեմ Բելգիայի» գործում ((dec.), գանգատ թիվ 51564/99, 13 մարտ 2001թ.): Սույն գործում մեծամասնության կարծիքն այն մասին, որ «Կրուզ Վարասը եւ այլք ընդդեմ Շվեդիայի» գործում դատարանը դիտարկել է հանձնաժողովի, ոչ թե իր՝ միջանկյալ միջոցառումներ սահմանելու իրավասութունը, այդքան էլ համոզիչ չէ՝ հաշվի առնելով «Չոնկան ընդդեմ Բելգիայի» գործով կայացաված վճիռը, երբ դատարանը կրկին հաստատել է «Կրուզ Վարասը եւ այլք ընդդեմ Շվեդիայ» գործում սահմանված սկզբունքները՝ հաշվի առնելով իր իրավասությունը:  Մենք չենք կարծում, որ «Չոնկան ընդդեմ Բելգիայի» գործով կայացված վճռից հետո որեւէ էական փոփոխություններ են եղել, որոնք հիմք կհանդիսանային Դատարանի կողմից իր նախադեպային իրավունքը կրկին քննելու համար՝ տրամագծորեն հակառակ եզրակացության հանգելու նպատակով: Ինչպես նշվում է ներկայիս վճռում «իրավական որոշակիության եւ կանխատեսելիության շահերից ելնելով»՝ [դատարանը] չպետք է առանց էական պատճառի շեղվի իր նախադեպից» (տե՛ս կ. 121): 
146.Վերոնշյալ նախադեպը նշանակում է, ըստ էության, որ, չնայած դատարանը իրավասու է մեկնաբանել կոնվենցիայի դրույթները, այն չի կարող մեկնաբանությամբ կամ  ընթացակարգի կանոններ սահմանելով, կամ  այդ երկուսի միջոցով նոր կանոններ սահմանել կոնվենցիայի համար, նույնիսկ եթե այդպիսի տարածված պրակտիկա կա, քանի որ այդ պրակտիկան միասնական չէ (տե՛ս Բելգիայի մոտեցումը «Չոնկան ընդդեմ Բելգիայի» գործում կամ սույն գործում Թուրքիայի մոտեցումը)՝ համապատասխան opinio juris-ի: Միայն պայմանավորվող կողմերը կարող են միասին փոփոխություն կատարել Կոնվենցիայում՝ լրացնելով այն: Հարկ է ավելացնել այստեղ, որ եթե միջանկյալ միջոցառումների պարտադիր բնույթը կարող էր բխել կոնվենցիայի 34-րդ հոդվածում ամրագրված անհատական գանգատ ներկայացնելու իրավունքի արդյունավետ անհրաժեշտությունից, ապա ի՞նչ իրավիճակ կստեղծվեր միջպետական գործերում: Նման դեպքերում սահմանվող միջոցառումները կշարունակեի՞ն կրել ոչ պարտադիր դրույթ: Կամ դրանք պարտադիր կհամարվեի՞ն նույն կերպ Կոնվենցիայի 33-րդ հոդվածի լիարժեք կիրառումն ապահովելու համար:
3. Արդարադատության միջազգային դատարանի նախադեպային որոշումը. ԼաԳրանդ
 

147.  Դատարանի վճիռը հիմնված է Արդարադատության միջազգային դատարանի կողմից «ԼաԳրանդ» գործով վերջերս կայացված վճռի վրա (2001թ. հունիսի 27-ի վճիռը, Արդարադատության միջազգային դատարանի զեկույցներ 2001թ., կ. 48 եւ 117): Նման մոտեցում սխալ է թվում, քանի որ էական տարբերություն կա Արդարադատության միջազգային դատարանի մոտեցման եւ Դատարանի այս իրավիճակի միջեւ: 
148.  «ԼաԳրանդ» գործում Արդարադատության միջազգային դատարանը նիստ է անցկացրել «իր հմնադիր պայմանագրի» դրույթը, այսինքն իր կանոնադրության 41-րդ հոդվածը մեկնաբանելու համար: Կանոնադրությանն անդամակցող պետությունները, առանց որեւէ հարցերի համաձայնվել են այդ հոդվածի հետ եւ պարտավորություններ ստանձնել: Հետեւաբար, հարցը վերաբերում էր միայն պայմանագրի մեկնաբանությանը, մասնավորապես, արդյոք 41-րդ հոդվածում կիրառված «սահմանել» բայը պետք է այնպես մեկնաբանվի, որ սույն դրույթով նախատեսված միջոցառումները պարտադիր են անդամ պետությունների համար: Տարիներ շարունակ այս հարցի շուրջ համաձայնության չգալով՝ Արդարադատության միջազգային պայմանագիրը «Լագրանդ» գործում, հիմնվելով «Միջազգային պայմանագրերի իրավունքի մասին» 1969թ. Վիեննայի կոնվենցիայի սկզբունքների վրա  եւ Կանոնադրության 41-րդ հոդվածի խնդրի եւ նպատակի վրա, հանգել է դրական եզրակացության, որը եղել է եւ ներկայումս էլ անդամ պետությունների համար պարտադիր համարվող պայմանագրով  նախատեսված դրույթ է: 41-րդ հոդվածի առնչությամբ դիտարկվող «խնդիրը  եւ նպատակը» նախատեսված է «ապահովելու համար կողմերի համապատասխան իրավունքների պահպանումը» եւ թույլ տալու համար դատարանին պարտադիր բնույթ կրող որոշումներ կայացնել համաձայն կանոնադրության 59-րդ հոդվածի; եւ ողջամիտ է եզրակացնել, որ այս արդյունքը կախված է եղել միջանկյալ միջոցառումների պարտադիր բնույթից: Եվ այլ կերպ ասած, այստեղ սերտ կապ կա պայմանագրի՝ իրավասություն սահամանող դրույթի եւ հետապնդվող նպատակի միջեւ: 
149. Ինչպես ակնկալվում է, պետությունները, որոնք անդամակցում են միջազգային վեճերի կանոնակարգման այլ մեխանիզմներին, որոնք ներառում են Հաագայի դատարանի կանոնադրության 41-րդ հոդվածի ձեւակերպումների նման դրույթներ միջանկյալ միջոցառումների կիրառման վերաբերյալ, գործելու են վերջինիս նոր նախադեպի համաձայն: Նրանք իսկապես իրավասու են այդպես գործել, քանի որ նրանք միայն դիտարկելու են մեխանիզմի հիմնադիր փաստաթղթում ամրագրված միջանկյալ միջոցառումների կիրառման վերաբերյալ դրույթը, որը նրանք լիազորված են մեկնաբանել:
150.  Ի տարբերություն դրա՝ Մարդու իրավունքների հարցերով եվրոպական կոնվենցիայում նման ոչ մի դրույթ չկա, եւ ո՛չ Կոնվենցիայի 26-րդ հոդվածի (d) կետը, որը լիազորում է դատարանին կիրառել կանոնագիրքը, եւ ո՛չ 34-րդ  հոդվածը, որը սահմանում է անհատական գանգատ ներկայացնելու իրավունքը, բավարար կերպով կապված չեն դիտարկվող հարցի հետ՝ Կոնվենցիայի «բացը» լրացնելու համար՝ պարտադիր միջանկյալ միջոցառումներ ex nihilo՝ սահմանելու միջոցով՝ անդամ պետությունների համար առանց նրանց համաձայնության պարտավորություն նախատեսելու միջոցով: Այլ կերպ ասած մեծ տարբերություն կա պարզապես պայմանագրի մեկնաբանության եւ դրա փոփոխության միջեւ, դատական գործառույթների իրականացման եւ միջազգային իրավաստեղծման միջեւ:
151.  Դատարանի Մեծ պալատը եւ նրանից առաջ Պալատը «Մամատկուլովն ու Ասկարովն ընդդեմ Թուրքիայի» գործում իրականացրել է օրենսդրական գործառույթը, քանի որ ներկայիս կոնվենցիան չի նախատեսում, որ անդամ պետությունները պետք է ընդունեն Դատարանի կողմից սահմանված միջանկյալ միջոցառումների պարտադիր բնույթը: Այս պատճառով մենք կարծում ենք, որ դատարանը չի կարող հետեւել Հաագայի դատարանի օրինակին եւ սա է պատճառը, որ առկա նախադեպից շեղվելու այլ հիմքեր չկան:
4.  Մարդու իրավունքների եվրոպական կոնվենցիան՝ հաշվի առնելով պայմանագրի մեկնաբանման սկզբունքները
152. Ինչպես նշվել է, Եվրոպական դատարանի ներկայիս պրակտիկան չի նախատեսում որեւէ հնարավորություն կամ պատճառ մեկնաբանել կանոնն այնպես, որ Կոնվենցիայի միջանկյալ միջոցառումները պարտադիր բնույթ կրեն. նման պատճառ ի հայտ չի եկել Արդարադատության միջազգային դատարանի կողմից վերջերս կայացված որշումներից հետո: Այնուամենայնիվ, հարկ է միայն պարզել, արդյոք անկախ այս երկու գործոններից, «Միջազգգային պայմանագրերի իրավունքի մասին»  Վիեննայի կոնվենցիայի 31-րդ եւ 32-րդ հոդվածներում մեկնաբանության վերաբերյալ սահմանված սկզբունքները համապատասխանու՞մ են սույն վճռում դատարանի եզրակացություններին: Սրա առնչությամբ կարելի է դիտարկել 1969թ. Վիեննայի կոնվենցիայի՝ մեկնաբանության վերաբերյալ հետեւյալ կանոնները. պայմանագրի տեքստը, թեոլոգիական մեկնաբանությունը, պայմանավորվող պետությունների հետագա պրակտիկան, նախապատրաստական աշխատանքը եւ միջազգային իրավունքի սկզբունքները: 
153. Ինչպես արդեն նշվել է, Կոնվենցիայի տեքստը տեղեկատվություն չի ներառում միջանկյալ միջոցառումների եւ դրանց պարտադիր բնույթի վերաբերյալ: Նման միջոցառումների կիրառման միակ հիմքը Կոնվենցիայի 26-րդ հոդվածի (d) կետն է, որը իրավասություն է տալիս դատարանի լիագումար նիստերի ընթացքում կիրառել կանոնագիրքը:  Եվրոպական դատարանն այդպես էլ գործել է եւ ներառել է 39-րդ կանոնը կանոնագրքի մեջ: Ակնհայտ է, որ այդպես կարելի էր անել, եթե դիտարկվող կանոնը չէր խախտի կոնվենցիան՝ սահմանելով կոնվենցիայով չնախատեսված պարտավորություններ անդամ պետությունների համար: Նաեւ ակնհայտ է, որ կողմերը, Կոնվենցիան հաստատելիս, մտադրված չեն եղել որեւէ կերպ սահմանել Դատարանի կողմից նախատեսված միջանկյալ միջոցառումներին համապատասխան գործելու պարտավորություն՝ կիրառվող կանոնագրքի հիման վրա, նրանք նման մտադրություն չեն ունեցել նաեւ հետագայում, որի մասին վկայում է այն հանգամանքը, որ Լրացուցիչ արձանագրության մեջ միջանկյալ միջոցառումների եւ դրանց պարտադիր բնույթի վերաբերյալ ոչ մի նշում չկա (տե՛ս ստորեւ կ. 18):
154.  Դատարանի կողմից «կենդանի փաստաթուղթ» դոկտրինայի համաձայն կիրառվող մեկնաբանության թեոլոգիական մեթոդը (պայմանագրի խնդիր եւ նպատակ) հիմնարար դեր է կատարում այս վճռում, բայց դրա համար պատճառներ չկան: «Կրուզ Վարասն ընդդեմ Շվեդիայի» գործում այդ մեթոդը նույնիսկ բացահայտ չի նշվել: Ավելին, հաշվի առնելով միջանկյալ միջոցառումների բնույթը, էական փոփոխություններ տեղի չեն ունեցել վճիռը կայացնելուց հետո եւ ներկայիս դրությամբ. ինչպես նախկինում, այնպես էլ այսօր, պարտադիր բնույթ կրող միջանկյալ միջոցառումների կիրառումը ցանկալի է, սակայն դրանք չեն կարող  հիմնավորված լինել՝ առանց Կոնվենցիայի համապատասխան դրույթի, դատարանի հիմնադիր փաստաթղթի: Ավելին, «Կրուզ Վարասն ընդդեմ Շվեդիայի»  գործում Դատարանի կողմից սահմանված միջոցների վերաբերյալ  եզրակացությունները հաստատվել են «Չոնկան ընդդեմ Բելգիայի» գործով կայացված որոշման մեջ՝ Արդարադատության միազգային դատարանի կողմից «ԼաԳրանդ» գործով վճիռ կայացնելուց երեք ամիս առաջ:
155. Ինչպես արդեն նշվել է Կոնվենցիայի 34-րդ հոդվածում անհատական գանգատ ներկայացնելու իրավունքը որեւէ նշանակություն չունի առանց Դատարանի՝ պարտադիր միջանկյալ միջոցառումներ կիրառելու լիազորության եւ համապատասխանաբար, ելնելով տվյալ հոդվածի խնդրից եւ նպատակից, հարկավոր է ընդունել այդ միջոցառումների պարտադիր բնույթը: Փաստացի ասվել է, որ, թե՛ պետության ներսում, եւ թե՛ միջազգային մակարդակով, գանգատ ներկայացնելու իրավունքն՝ առանց պարտադիր միջանկյալ միջոցառումների կիրառման, ընդհանրապես արդյունավետ իրավունք չէ: Այսպես կարող է լինել նաեւ ներպետական մակարդակում, երբ հիմնականում կիրառվում է պարտադիր դատական պարտադիր իրավասության սկզբունքը: Անկասկած միջազգային մակարդակում սկզբունքը կիրառելի չէ:
Նախ, պետություններն ունեն միջազգային դատարանների պարտադիր իրավասությունն ընդունելու կամ դրանից հրաժարվելու բոլոր իրավունքները, դրա ընդունման դեպքում կարող են սահմանափակել դրա կիրառման շրջանակները, օրինակ չներառելով ժամանակավոր միջոցառումների պարտադիր բնույթը սահմանող կանոններ: Այս գործը գտնվում է «Ներդրումային վեճերի կարգավորման վերաբերյալ» Վաշինգտոնի 1965թ. մարտի 18-ի (Համաշխարհային բանկի) կոնվենցիայի կողմից հաստատված արբիտրաժային ընթացակարգի շրջանակներում (հոդված 47): Երկրորդ, հարկ է հիշել, որ տարիներ շարունակ այնիպիսի միջազգային ատյաններ, ինչպիսիք են Միջազգային արդարադատության մշտական ներկայիս պալատը (1920-39) եւ դրա՝ առավել երկարատեւ ժամանակահատվածի ընթացքում գործող իրավահաջորդը՝ Արդարադատության միջազգային դատարանը (1946-2001թթ.), սահմանափակվել են՝ նշանակելով ժամանակավոր միջոցառումներ՝ առանց հատկորոշելու դրանց պարտադիր բնույթը: Երրորդ, Կոնվենցիայի 34-րդ հոդվածը պահանջում է պետություններից «որեւէ կերպ չխոչընդոտել  [անհատական գանգատներ ներկայացնելու իրավունքի արդյունավետ իրացմանը]» (շեղատառն ավելացված է):
Միջանկյալ միջոցառումներ չնախատեսելը, ավելին, դրանց պարտադիր բնույթ չհաղորդելը, որեւէ կերպ չի կարող «խոչընդոտել» անհատական գանգատ ներկայացնելու իրավունքին, հակառակը պնդելը կհանգեցնի 34-րդ հոդվածի ավելի լայն մեկնաբանությանն այնպես, որ դատարանը դադարենցում է մեկնաբանությունը եւ իրականացնում է օրենսդրական գործառույթներ: Սա հաստատվում է վեճերը կանոնակարգող այլ փաստաթղթերի միջոցով.  իրավասությունը եւ դիմում ներկայացնելու իրավունքը որեւէ այլ փաստաթղթում կապված չեն եղել միջանկյալ միջոցառումներ կիրառելու եւ դրանց պարտադիր բնույթի հետ: Այսպիսով, «Լագրանդ» գործում Հաագայի դատարանը, իր միջանկյալ միջոցառումների բնույթը սահմանելիս, չի կիրառել իր կանոնադրության 35-րդ հոդվածը, որը Մարդու իրավունքների եվրոպական կոնվենցիայի 34-րդ հոդվածի մոտավոր համարժեքն է: Այն մեկնաբանել է 41-րդ հոդվածը՝ եզրակացնելով, որ այդ դրույթը չէր կարող իրականացվել, եթե սահմանված միջոցառումները պարտադիր բնույթ չկրեին: Եթե 1950թ. Կոնվենցիան ներառում է Հաագայի դատարանի կանոնադրության 41-րդ հոդվածին նման դրույթ, մենք ցանկանում ենք այդ դրույթի հիման վրա եզրակացնել, որ միջանկյալ միջոցառումներ «սահմանելը» թեոլոգիական մեկնաբանության տեսանկյունից պետք է նշանակի որպես նման միջոցառումներ «նշանակել» կամ «նախատեսել»: Մարդու իրավունքների միջամերիկյան դատարանի դեպքում, որի հիմնադիր փաստաթուղթը, /ո՛չ կանոնագիրքը/, ներառում է Արդարադատության միջազգային դատարանի կանոնադրության 41-րդ հոդվածի նման դրույթ, այդ հարցը նույնիսկ չի դիտարկվում, քանի որ 1969թ. Մարդու իրավունքների ամերիկյան կոնվենցիայի 63-րդ հոդվածի 2-րդ կետը դատարանին իրավասու է դարձնում՝ սահմանել միջանկյալ միջոցառումներ: Սույն գործում խնդիրն այնն է, որ ողջամիտ իրավական հիմք չկա նման եզրակացություն կատարելու համար: Կոնվենցիայի 34-րդ հոդվածը չի կարող որպես նման հիմք հանդիսանալ, որի պատճառով անհնարին է դառնում Կոնվենցիայի տեքստում պարտադիր միջանկյալ միջոցառումների հասկացության մեկնաբանությունը:  
156.  Կոնվենցիայի travaux préparatoires-ին  հղում կարող է արվել Պայմանագրերի իրավունքի Վիեննայի կոնվենցիայի 32-րդ հոդվածի միջոցով: «Կրուզ Վարասը եւ այլք ընդդեմ Շվեդիայի» գործով Եվրոպական դատարանի վճռից ակներեւ է, որ, չնայած Արդարադատության միջազգային դատարանի կանոնադրության 41-րդ հոդվածին, նման դրույթը՝ 1950թ. Կոնվենցիայում ներառելու առաջարկներին,  դա չի արվել (էջ 34, կ. 95) այս հանգամանքը թույլ չի տալիս պարտադիր բնույթ կրող ժամանակավոր միջոցառումներ սահմանելու լիազորությունը ներառել Կոնվենցիայում:
157.  Հարկ է դիտարկել նաեւ այն հարցը, որը  նաեւ քննարկվել է «Կրուզ Վարասը եւ այլք ընդդեմ Շվեդիայի» գործում, դա պայմանավորվող պետությունների հետագա պրակտիկան է որպես  «Միջազգային պայմանագրերի իրավունքի մասին» Վիեննայի Կոնվենցիայի մեկնաբանման բաղադրիչ: Այդ կոնվենցիայի 31-րդ հոդվածի 3-րդ կետի (b) ենթակետը վերաբերում է «պայմանագրի կիրառման հետագա պրակտիկային, որը հաստատում է կողմերի համաձայնությունը դրա մեկնաբանության վերաբերյալ»:  Այս պրակտիկան դիտարկվել է նաեւ «րուզ Վարասը եւ այլք ընդդեմ Շվեդիայի» գործում: Ներկայացնելով կոնվենցիոն մարմինների՝ այս հարցի վերաբերյալ նախկինում առաջարկներ ընդունելու վերոնշյալ անհաջող փորձերը (էջ 34-35, կ. 96), դատարանը գտել է, որ հիմնականում, բայց ոչ միշտ, ժամանակավոր միջոցներին համապատասխան գործելը պայմանավորված է եղել անդամ պետությունների համագործակցելու ցանկությամբ: Այլ կերպ ասած, ապացույցներ չկան, որ այդ պրակտիկան ինչպես պահանջվում է Վիեննայի կոնվենցիայով, «համաձայնություն է հաստատել կողմերի միջեւ դրա մեկնաբանության վերաբերյալ»:  Այս հակասությունը հաստատվում է այն փաստով, որ 1994թ. սկզբին Մարդու իրավունքների պաշտպանության ընթացակարգերի բարելավման փորձագետների կոմիտեի (DH-PR) արտահերթ նիստի ընթացքում բարեփոխումներ կատարելու առաջարկներ են ներկայացվել 1994թ. հունվարի 31-ին Մարդու իրավունքների եվրոպական հանձնաժողովի կողմից (փաստաթղթեր DH-PR(94)2 եւ DH-PR(94)4): Սակայն հանձնաժողովը եւ դատարանը համարել են, որ նոր դատարանը պետք է կոնվենցիայի համաձայն պարտադիր բնույթ կրող միջանկյալ միջոցառում սահմանելու իրավասություն ունենա: Դատարանի առաջարկը նման է եղել Մարդու իրավունքների ամերիկյան կոնվենցիայի 1969թ. 63-րդ հոդվածի 2-րդ կետին: Հանձնաժողովը հակված է եղել որոշում կայացնել հանձնաժողովի միջանկյալ միջոցառման վերաբերյալ կանոնը (կանոն 36) եւ դատարանի կանոնագրքի կանոնը (կանոն 36) ներառել Կոնվենցիայի տեքստում: Շվեդական պատվիրակությունը նույնպես առաջարկ է ներկայացրել ժամանակավոևր միջոցառումների վերաբերյալ Կոնվենցիայում հոդված ներառելու առնչությամբ այն առումով, որ «դԴտարանը կարող է... սահմանել ցանկացած միջանկյալ միջոցառում»  (փաստաթուղթ DH-PR(93)20, 22 նոյեմբեր 1993թ.):
158. Բոլոր երեք առաջարկներն ընդունվելու դեպքում հնարավորություն  կընձեռեին վիճարկել (ինչպես Արդարադատության միջազգային դատարանի կանոնադրության 41-րդ հոդվածի դեպքում) Դատարանի կողմից սահմանվող միջանկյալ միջոցառումների պարտադիր բնույթը: Այնուամենայնիվ, բոլոր երեք առաջարկները մերժվել են կառավարության փորձագետների կողմից: Ավելի ուշ Միգրացիայի, փախստականների եւ ժողովրդագրության հարցերով կոմիտեն առաջարկ է ներկայացրել, որ Դատարանի կանոնագրքի 36-րդ կանոնի համաձայն սահմանված միջանկյալ միջոցառումները պարտադիր բնույթ կրեն անդամ պետությունների համար  (Զեկույցի նախագիծ, AS/PR(1997)2, վերանայված, 19 փետրվար 1997թ.): Նախարարների կոմիտեն հրաժարվել է միջանկյալ միջոցառումների վերաբերյալ դրույթը ներառել Կոնվենցիայում: Սա կարող է միայն նշանակել, որ այս դիտարկվող պրակտիկայի լայնատարած կիրառումը կախված է համաձայնությունից, համագործակցությունից եւ հարմարավետությունից, բայց ոչ մեկնաբանության շուրջ ձեռք բերված համաձայնությունից: Նախարարների կոմիտեն նպատակահարմար չի համարել առաջարկել պարտադիր բնույթ կրող ժամանակավոր միջոցառումների վերաբերյալ դրույթ ներառել թիվ 14 արձանագրության նախագծում: Եվ կրկին այսպես պետք է լիներ, քանի որ  համաձայնություն ձեռք չէր բերվել նման միջոցառումների պարտադիր լինելու վերաբերյալ եւ ոչ այն պատճառով, որ հանձնաժողովն ավելորդ է համարել ժամանակավոր միջոցառումների պարտադիր բնույթը:  
159. Սույն գործում Դատարանն ինքն է միջանկյալ միջոցառումները համարել ոչ պարտադիր: Սա ակներեւ է 39-րդ կանոնի ձեւակերպումից, որում կիրառվում են «սահմանել» եւ «պետք է ընդունվի» բառերը, ինչպես նաեւ ակներեւ է Թուրքիային՝ պատասխանող պետությանն ուղղված 1999թ. մարտի 18-ի նամակի տեքստից, որում ասվում է՝
“La Présidente de la première section a décidé aujourd'hui d'indiquer à votre Gouvernement, en application de l'article 39 du Règlement de la Cour, qu'il était souhaitable, dans l'intérêt des parties et du bon déroulement de la procédure devant la Cour, de ne pas extrader le requérant vers la République ouzbèke avant la réunion de la chambre compétente, qui se tiendra le 23 mars 1999.”

160. Եվ ի վերջո ի՞նչ կարելի է ասել «Կողմերի միջեւ հարաբերությունների դեպքում կիրառելի միջազգային իրավունքի համապատասխան կանոնների» վերաբերյալ, որոնք կիրառվում են Պալատի կողմից «Միջազգային պայմանագերի իրավունքի մասին» Վիեննայի կոնվենցիայի 31-րդ հոդվածի 3-րդ կետի (c) ենթակետի հիման վրա: Իրականում միջազգային դատարանների եւ տրիբունալների հիմնադիր պայմանագրերը նախատեսում են ժամանակավոր միջոցառումներ «սահմանելու» լիազորություն, այս եզրն է հիմնականում կիրառվում այդ պայմանագրերում: Վերջերս դիտարկված «ԼաԳրանդ» գործում Արդարադատության միջազգային դատարանի կողմից դրան վերագրված նշանակությունն անկասկած զգալի ազդեցություն է ունեցել այս պայմանագրերի մեկնաբանության վրա, բայց այն չի  կարող նման ազդեցություն ունենալ ներկայիս դատարանում, քանի որ դրա հիմնադիր փաստաթուղթը՝ Եվրոպական կոնվենցիան ընդհանրապես չի նախատեսում միջանկյալ միջոցառումներ «սահմանելու» լիազորություն: 
5.  Միջազգային իրավունքի համապատասխան սկզբունքները
161. Այստեղ մնում է հարցն այն մասին, արդյոք Դատարանը, կարող է, ընդհանուր միջազգային իրավունքի սկզբունքի կամ  քաղաքակիրթ պետությունների կողմից ընդունված իրավունքի ընդհանուր սկզբունքի հիման վրա, (i) սահմանել ժամանակավոր միջոցառումներ; եւ (ii) կարգադրել նման միջոցառումներ: Այդ դեպքում դատարանը կկարողանար հիմնավորել պարտադիր միջանկյալ միջոցառումների կիրառումը նման սկզբունքների միջոցով՝ նույնիսկ դրանց կիրառումը լիազորող պայմանագրի դրույթի բացակայության դեպքում: Ինչ վերաբերում է   քաղաքակիրթ պետությունների կողմից ընդունված իրավունքի ընդհանուր սկզբունքներին,  ներպետական մակարդակում պարտադիր միջանկյալ միջոցառումների վերաբերյալ կանոնը կարող է լայնորեն կիրառվել՝ այդ մակարդակում կիրառելի պարտադիր իրավասության  սկզբունքի հիման վրա: Ի տարբերություն դրա՝ ինչպես ավելի վաղ է նշվել (տե՛ս վերեւում կ. 16), այդ կանոնը չի կիրառվում միջազգային մակարդակում. սա է պատճառը. որ այն կիրառելի չէ միջազգային մակարդակում:  Այլ կերպ ասած սկզբունքը չի կարող տեղափոխվել միջազգային դատարանների գործունեության ոլորտ: 
6.  Եզրակացություն

163. Վերոնշյալից հետեւում է, որ այս դատարանի կողմից «սահմանված» միջանկյալ միջոցառումների պարտադիր բնույթը չի բխում ո՛չ ընդհանուր միջազգային իրավունքի սկզբունքից, ո՛չ Կոնվենցիայի 34-րդ հոդվածից (անհատական գանգատ ներկայացնելու իրավունք) կամ 26-րդ հոդվածի (d) կետից (դատարանի՝ կանոնակարգի կանոնները սահմանելու իրավունքը)՝ հաշվի առնելով «Միջազգային պայմանագրերի իրավունքի մասին» 1969թ. մայիսի 23-ի Վիեննայի կոնվենցիան: Միեւնույն եզրակացությանը կարելի է հանգել նաեւ Մարդու իրավունքների եվրոպական դատարանի պրակտիկայից՝ ներառյալ նրա նախնական մոտեցումը տվյալ գործում (տե՛ս ներկայիս վճռի կ. 24): 
162.  Այնուամենայնիվ, պետք է սովորական կանոն լինի, որի հիման վրա միջազգային դատարանները եւ տրիբունալները հնարավորություն կունենան, նույնիսկ պայմանագրի դրույթի բացակայության պայմաններում, կիրառել կանոնագիրքը. այնպիսի կանոն  պետք է սահմանված լինի, որը կարող է միջանկյալ միջոցառումներ ձեւակերպելու իրավասություն  նախատեսել, բայց այդ կանոը չպետք է ներառի նման միջոցառումներ կարգադրելու իրավասություն:
164.  Այսպիսով մենք հանգում ենք այն հիմնական եզրակացությանը, որ այստեղ դիտարկվող հարցը ավելի շուտ օրենսդրական, ոչ թե դատական գործողություն է:  Քանի որ ո՛չ դատարանի հիմնադիր փաստաթուղթը, ո՛չ ընդհանուր միջազգային իրավունքը թույլ չեն տալիս եզրակացնել, որ պետությունները պետք է գործեն միջանկյալ միջոցառումներին համապատասխան, դատարանը չի կարող հակառակն ապացուցել եւ, այսպիսով, նոր պարտավորություն սահմանել անդամ պետությունների համար: Եզրակացությունն այն մասին, որ Դատարանն իրավասու է de lege lata պարտադիր ժամանակավոր միջոցառումներ սահմանել, կհամարվի ultra vires: Նման իրավասությունը կարող է ցանկալի լինել, սակայն պայմանավորվող կողմերը պետք է որոշում կայացնեն տվյալ իրավասության սահմանման վերաբերյալ:
� Թարգմանություն. «Առաջին բաժանմունքի նախագահը որոշում է կայացրել ցուցում անել ձեր կառավարությանը  կանոնագրքի 39-րդ կանոնի հիման վրա, որ, ելնելով կողմերի շահերից եւ դատավարության պատշաճ իրականացման նպատակով, ցանկալի է չհանձնել դիմումատուին Ուզբեկստանի Հանրապետությանը, մինչեւ իրավասու Պալատի  քննությունը, որը տեղի է ունենալու 1999թ. մարտի 23-ին»:





